އެންމެފަހުން ސްނެޕްޗެޓް އިން ވެސް ޓްރަމްޕް ދާއިމީކޮށް ސަސްޕެންޑްކޮށްފި\nސްނެޕްޗެޓުން ޓްރަމްޕް ސަސްޕެންޑް ކުރުން\nޓްރަމްޕްގެ ފޭސްބުކް، އިންސްޓަގްރާމް އަދި އެކައުންޓްތައް ވެސް ސަސްޕެންޑް ކޮށްފައި ވަނީ މުއްދަތެއް ނެތް ގޮތަށް\n14 ޖެނުއަރީ 2021 | ބުރާސްފަތި 08:46\nސޯޝަލް މީޑިއާ ޕްލެޓްފޯމް ކަމަށްވާ ސްނެޕްޗެޓް އިން އެމެރިކާގެ ރައީސް ޑޮނާލްޑް ޓްރަމްޕް ދާއިމީކޮށް ސަސްޕެންޑްކޮށްފިއެވެ.\nބުދަ ދުވަހު ނެރުނު ސްޓޭޓްމަންޓެއްގައި ސްނެޕްޗެޓް އިން ބުނެފައިވަނީ ޓްރަމްޕްގެ އެކައުންޓް ދާއިމީކޮށް ސަސްޕެންޑް ކުރަން ނިންމާފައިވަނީ ދޮގު މައުލޫމާތު ފެތުރުމާއި އާންމުންގެ މެދުގައި ނަފްރަތު އުފެދޭ ގޮތަށް ވާހަކަދެއްކުމުގެ ސަބަބުން އެއީ އެ ކުންފުނީގެ ގައިޑްލައިންތަކާއި ހިލާފު ކަމަށްވާތީ ކަމަށެވެ.\nމީގެ އިތުރުން ޓްރަމްޕްގެ ފޭސްބުކް، އިންސްޓަގްރާމް އަދި ޓުވިޓަރ އެކައުންޓްތަކުން ވެސް ވަނީ މުއްދަތެއް ނެތް ގޮތަށް ސަސްޕެންޑްކޮށްފައެވެ.\nޓްރަމްޕްގެ ފޭސްބުކް އަދި އިންސްޓަގްރާމް އެކައުންޓް ސަސްޕެންޑް ކުރުމަށް ފަހު އެކުންފުނީގެ ސީއީއޯ މާކް ޒަކަބަރގް ވިދާޅުވީ މިދުވަސްކޮޅު ޓްރަމްޕަށް ސޯޝަލް މީޑީއާ ޕްލެޓްފޯމްތައް ބޭނުންކުރުމުގެ ފުރުސަތު ދިނުމަކީ ސަލާމަތީ ގޮތުން ގެއްލުންހުރި ކަމެއްކަމަށް ދެކޭތީ 24 ގަޑި އިރުގެ ބަދަލުގައި މުއްދަތެއް ނެތް ގޮތަށް ޓްރަމްޕްގެ އެކައުންޓް ސަސްޕެންޑް ކުރަން ނިންމާފައިވާ ކަމަށެވެ.\nޓުވިޓަރ އިން ވެސް ބުނީ ޓްރަމްޕްގެ ޓުވިޓަރ އެކައުންޓުން ކުރާ ޓުވީޓްތަކުގެ ކޮންޓެންޓުގެ ސަބަބުންނާއި ޓްވިޓަރ އާއި ޓުވީޓަރ އިން ބޭރުން އޭގެ މާނަ ނެގޭ ގޮތުގެ ސަބަބުން ކުރިއަށް އޮތްތަނުގައި އިތުރު ހަމަނުޖެހުމެއް ހިނގުމުގެ ކުރިން އެކައުންޓް ދާއިމަށް ސަސްޕެންޑް ކުރާ ކަމަށެވެ.\nޓުވިޓަރ އިން ވަނީ ޓްރަމްޕްގެ އިތުރުން އޭނާގެ ނެޝަނަލް ސެކިއުރިޓީ އެޑްވައިޒަރ މައިކަލް ފްލިން އަދި ޓްރަމްޕަށް ތާއިދު ކުރާ އެޓާނީ ސިޑްނީ ޕޮވެލްގެ ޓުވިޓަރ އެކައުންޓްތައް ވެސް ސަސްޕެންޑް ކޮށްފައެވެ.


Jetty Naalhaa Kamuge Kanboduvumaa Eku Thuraakunu Fiyavaa Hurihaa Rashakun Raees Ofeehah — Ihavandhoo.com\nޖެޓީ ނާޅާކަމުގެ ކަންބޮޑުވުމާއެކު ތުރާކުނު ފިޔަވައި ހުރިހާ ރަށަކުން ރައީސް އޮފީހަށް\n2 އޮކްޓޫބަރު 2020 8\nހއ.އުނގުލިފިނޮޅު ބިއްދޮށް ހިއްކައިގެން އެމް.ޓީ.ސީ.ސީން ތަރައްގީކުރަމުންދާ، އިހަވަންދިއްޕޮޅު އެއާޕޯޓްގައި، ލަފާފުރުމަށް ވަކި ޖެޓީއެއް ނަހަދާތީ އެކަމުގައި ހުރި ކަންބޮޑުވުންތަކާއެކު ތުރާކުނާއި ހޯރަފުށި ނޫން، ހއ އަތޮޅުގެ ހުރިހާ ރަށެއްގެ ކައުންސިލްތަކުން ރައީސުލްޖުމްހޫރިއްޔާގެ އޮފީހަށް ސިޓީ ފޮނުވައިފިއެވެ.\nޖުމްލަ 14 ރަށުގައި ހއ އަތޮޅުގައި މީހުން ދިރިއުޅޭއިރު 12 ރަށަކުން ފޮނުވި މި ސިޓީތަކުގައި ފާހަގަކޮށްފައި ވަނީ، އެއާޕޯޓްގެ މަސައްކަތް ނިމެންދާއިރު ރައީސުލްޖުމްހޫރިއްޔާ ވައުދުވެވަޑައިގެންފައިވާ، އެއާޕޯޓް ޖެޓީގެ އެއްވެސް މަސައްކަތެއް ފެށިފައި ނުވުމުގެ ކަންބޮޑުވުމާއި، ޖެޓީއެއް އެއާޕޯޓްގައި އޮތުން މުހިއްމުވާ ސަބަބުތަކާއި އަދި ޖެޓީއާ ނުލައި އެއާޕޯޓް ހުޅުވައިފި ނަމަ އަތޮޅު ރައްޔިތުންނާއި އެއާޕޯޓްގެ ހިދުމަތް ހޯދާ ފަރާތްތަކަށް ކުރިމަތިވާނޭ ތަކުލީފުތަކެވެ.\nސިޓީ ފޮނުވީ އުލިގަމާއި އިހަވަންދޫ އާއި މޮޅަދޫ އާއި ތަކަންދޫ އާއި މާރަންދޫ އާއި ދިއްދޫ އާއި ކެލާ އާއި ބާރަށާއި ފިއްލަދޫ އާއި ވަށަފަރާއި އުތީމު އަދި މުރައިދޫންނެވެ.\nމި ސިޓީތައް އެ ރަށްރަށު ކައުންސިލްތަކުން ފޮނުވާފައިވާކަން ހއ އަތޮޅު ކައުންސިލްގެ ރައީސް ޢަބްދު ﷲ ޙުސައިން މި ނޫހަށް ކަށަވަރުކޮށްދެއްވިއެވެ.\nޢަބްދު ﷲ ޙުސައިން ވެސް މި ނޫހަށް ކުރިން ވިދާޅުވެފައި ވަނީ ހއ އަތޮޅުގެ އާބާދީ ތޭވީސް ހާހަށްވުރެ ބޮޑުއިރު އަދި މީހުން ދިރިއުޅޭ ސާދަ ރަށް އޮންނައިރު، އެއާޕޯޓް ފަދަ އުމްރާނީ ތަރައްގީގެ ވަސީލަތްތައް ގާއިމުކުރަން ވާނީ އަތޮޅުގެ ހުރިހާ ރައްޔިތުންނަށް އެންމެ މަންފާ ބޮޑު ގޮތަށް ކަމަށެވެ.\nއަހުން ގާތު ހޯރަފުށީ މީހަކު ބުނީ ޖެޓީނާޅާގެން އިހަވަންދޫ މީހުން ފަޔަށް ހިނިއަރާގެން އުޅެނީޔޯލައޭ․ އެކަމަކު އެހެނެއް ނޫންތާ މިވީ\n–2އޮކްޓޫބަރު 2020 8 2\n12 ކައުންސިލަށްވުރެ އަހަރެމެންގެ ސައްލެގެ ބާރު މާ ގަދަވާނެ․ ބަލަން ތިބެބަލަ․\n–2އޮކްޓޫބަރު 202073\n23 ހާހެއްހާ މީހުންގެ އާދޭހުގައި މިސަރުކާރުން ކޮޅުފައިންޖަހާތަން ދާދި އަވަހަށް ފެނިގެންދާނެ․ ނަމުން ރައްޔިތުންގެ އިހްސާސްތައް ދަންނަ ސަރުކާރު، ކަމުން ދެތިން މީހެއްގެ އަތްދަށުގަ ފިތިފަ․\n–2އޮކްޓޫބަރު 202044\nއިހަވަންދޫގައި ހަމަޖެހޭ މީހަކު އެބަހުރި ބާވައޭ ހިތަށްއަރާ، މުޅި އަތޮޅުގެ ކައުންސިލަރުންގެ ބޮލަށް ސަވާރުވެގެން ތާކުންތާކު ނުޖެހޭ ކަމަކާ އުޅޭއިރު ހިތަކަށް ނާރާތަ އެހެން ރަށެއްހެ އިޙުތިސާސްގެ ތެރެއަށް ވަދެވޭކަން، ތީ ފަހެ އިޒްރޭލު މީހުންގެ ފިކުރުގެ ބައެއްތަ؟\n–2އޮކްޓޫބަރު 202031\nއިހަވަންދޫ މީހާ އަތޮޅުކައުންސިލުގަ ހުރެގެން އަނބުރާގޭސް․․ ތިޔަ ބާރަށާ ދިއްދޫއާ ކެލާ މީހުން ބޭނުންކުރާނެތަ މި އެއާޕޯޓް؟ ހަނިމާދޫއޮއްވާ؟؟ އދ އަށް ހުށަހެޅިޔަސް ތިކަމެއް ނުވާނެ․․ ހޯރަފުށީ އިހްތިސާސްގެ ތެރެއިން ފަޅުންމަގެއްކޮނެ ޖެޓީއަޅާނެތޯ ނޫންތޯ ނިންމާނި ހޯރަފުށީގެ ރައްޔިތުން އެހެންބަޔަކާ ބެހޭކަމެއްނޫންއއެއީ․\n–2އޮކްޓޫބަރު 202040\nއުލިގަމަކުންވެސް ސިޓީއެއް ނުފޮނުވާ ބުހުތާނު ދޮގެއް․․ ދޮގު ހަބަރު ނުފަތުރާ․․ ދެން ތިހުރީ އިހަވަންދޫ ދާއިރާގެ ރަށްތަކާ މި އެއަރޕޯޓަށް ދުވަހަކުވެސް ނާންނާނެ ރަށްތައް․․ ހއ އޭކިޔަސް ހދ ހަނިމާދޫއާ ކައިރިރަށްތައް․․ އެމީހުންނަށް ކޮން ޖެޓީއެއް\n–2އޮކްޓޫބަރު 202030\nIhavandhoo meehun jetty giraigen boibala\n–3އޮކްޓޫބަރު 202000\nޖެޓީ އަކީ ރައީސުލްޖުމްހޫރިއްޔާގެ ރިޔާސީ ވައުދެއް ނޫން\n–3އޮކްޓޫބަރު 202030


މޯލްޑިވްސް ކަރެކްޝަނަލް ސަރވިސްގައި އަލަށް ތަޢާރަފްކުރެވުނު ޓެކްޓިކަލް ޔުނީފޯރމް މިއަދު ބޭނުންކުރަން ފަށައިފިއެވެ. މި ޔުނީފޯރމަކީ މިހާރު މި ސަރވިސް ގައި ބޭނުންކުރާ ވޯކިންގ ޔުނީފޯމާ ޚިލާފަށް މަސައްކަތު މާހައުލުގައި ބޭނުންކުރުމަށް ފަސޭހަވާނޭހެން ފަރުމާކުރެވިފައިވާ ޔުނީފޯމެކެވެ. މީގެ ސަބަބުން މަސައްކަތު މާޙައުލުގައި އުޅޭ އުޅުމުގައާއި ޚިދުމަތް ދިނުމުގައި އޮފިސަރުންނަށް އިތުރު ފަސޭހަތަކެއް ލިބިގެންދާނެއެވެ.\nޓެކްޓިކަލް ޔުނީފޯރމްގެ ކުލައަކީ މޯލްޑިވްސް ކަރެކްޝަނަލް ސަރވިސްގެ ކުލަ ކަމުގައިވާ އަޅިކުލައެވެ. މި ޔުނީފޯރމް ތަޢާރަފް ކުރުމަށްޓަކައި ޖަލުތަކުގައި މިއަދުވަނީ ދިދަނެގުމުގެ ރަސްމިއްޔާތު ބާއްވާފައެވެ. މި ރަސްމިއްޔާތު ތަކުގައި ކޮމިޝަންޑް އޮފިސަރުންނާއި ޖަލުތަކުގެ ޑައިރެކްޓަރުންގެ އިތުރުން ގިނަޢަދަދެއްގެ އޮފިސަރުން ބައިވެރިވިއެވެ.\nހުޅުމާލެ ޑިޓެންޝަން ސެންޓަރުގައި ބޭއްވި ދިދަ ނެގުމުގެ ރަސްމިއްޔާތު ކޮމިޝަނަރ އޮފް ޕްރިޒަންސް މުޙައްމަދު ޙުޝާމް ޝަރަފްވެރިކޮށްދެއްވާފައިވާއިރު މާފުށި ޖަލުގައި ބޭއްވި ރަސްމިއްޔާތު ޝަރަފުވެރިކޮށްދެއްވީ ޑެޕިއުޓީ ކޮމިޝަނަރ އޮފް ޕްރިޒަންސް ޙަސަން ޒިލާލްއެވެ. މިރަސްމިއްޔާތުގައި ޕްރިޒަން އޮފިސަރުންގެ އަޒުމް ކިޔުމާއި ކޮމިޝަނަރ އޮފް ޕްރިޒަންގެ ޚިތާބު އިއްވުން އޮތެވެ.


SunOnline: Athletico rovvaalaa, Leipzif furathama faharah semi ah\nއެތުލެޓިކޯ ރޮއްވާލައި، ލައިޕްޒިގް ފުރަތަމަ ފަހަރަށް ސެމީއަށް\nޢަބްދުﷲ އައިމަން 14 Aug 2020, 08:00\nޗެމްޕިއަންސް ލީގުގައި ރޭ ލައިޕްޒިގް ކުޅުންތެރިން އެތުލެޓިކޯ ބަލިކުރުމަށްފަހު އުފާފާޅު ކުރަނީ --- ފޮޓޯ//ދަގާޑިއަން\nޔޫއެފާ ޗެމްޕިއަންސް ލީގުގެ ކުއާޓާ ފައިނަލުގައި ވަރުގަދަ އެތުލެޓިކޯ މެޑްރިޑް ބަލިކޮށް އާރްބީ ލައިޕްޒިގުން ތާރީހުގައި ވެސް ފުރަތަމަ ފަހަރަށް ސެމީ ފައިނަލުގެ ޖާގައެއް ހޯދައިފި އެވެ.\nޕޯޗުގަލްގެ އެސްޓާޑިއޯ ހޯސޭ އަލްވަލޭޑްގައި ރޭ ކުޅުނު ފޯރިގަދަ ކުއާޓާ ފައިނަލުގައި އެތުލެޓިކޯގެ މައްޗަށް ލައިޕްޒިގް ކުރި ހޯދީ 1-2ގެ ނަތީޖާއަކުންނެވެ. މިއީ 2009 ވަނަ އަހަރު އުފެދިގެން އައި ލައިޕްޒިގުގެ ތާރީހުގައި ވެސް ޔޫރޮޕު މުބާރާތެއްގައި އެ ޓީމު ސެމީއަށް ދަތުރު ކުރި ފުރަތަމަ ފަހަރެވެ.\nކޮވިޑްގެ ސަބަބުން މުބާރާތުގެ ކުއާޓާ ފައިނަލުން ފަށައިގެން މެޗުތައް ޕޯޗުގަލް ވެރިރަށް ލިޒްބަންގައި ކުރިއަށްދާއިރު، ސެމީގެ ފުރަތަމަ ޖާގަ ޕީއެސްޖީ ހޯދީ ބުދަ ދުވަހުގެ ރޭ ކުޅުނު ކުއާޓާގެ ފުރަތަމަ މެޗުގައި ފަހުވަގުތު އެޓަލާންޓާ އަތުން 2-1 ން މޮޅުވެގެންނެވެ. އެ ޓީމާއި ސެމީގައި ވާދަކުރާނެ ޓީމެއް ޔަގީން ކުރުމަށް ރޭ ކުޅުނު މެޗުގައި އެތުލެޓިކޯ ބަލިކޮށް ލައިޕްޒިގް ސެމީގެ ދެވަނަ ޖާގަ ޔަގީން ކުރި އެ ދެ ޓީމު ބައްދަލު ކުރާ ސެމީފައިނަލް މެޗު އޮންނާނީ މި މަހުގެ 23 ވަނަ ދުވަހު އެވެ.\nޔޫރޮޕުގެ މުބާރާތެއްގައި ސްޕެނިޝް ޓީމަކާ ދެކޮޅަށް ފުރަތަމަ ފަހަރަށް ނުކުން ލައިޕްޒިގް ރޭގެ މެޗަށް ނުކުތީ މިދިޔަ އަހަރުތަކުގައި ޖަރުމަނު ލީގުގައި މޮޅު ކުޅުމެއް ދެއްކި 23 އަހަރުގެ ވާނާ އެ ޓީމު ދޫކޮށްލާފައި ވަނިކޮށެވެ. ޗެލްސީ އަށް ބަދަލުވުމުގެ ކުރިން ލައިޕްޒިގް ފުރަތަމަ ފަހަރަށް ޗެމްޕިއަންސް ލީގުގެ ކުއާޓާ ފައިނަލަށް ގެންގޮސްދިނުމުގައި އެންމެ މުހިއްމު ދައުރެއް އަދާކުރި އެއް ކުޅުންތެރިއަކީ ވާނާ އެވެ.\nވާދަވެރި ކުޅުމެއް ފެނިގެންދިޔަ އެ މެޗުގައި ދެ ޓީމުގެ ފަރާތުން ވެސް ގިނަ ހަމަލާތަކެއް އުފެއްދި އިރު ފުރަތަމަ ހާފު ނިމުނީ ދެ ޓީމުން ކުރެން އެއް ޓީމަކަށް ވެސް ގޯލެއް ނުޖެހި އެއްވަރުވެގެންނެވެ. ޒުވާން ހަލުވި ކުޅުންތެރިންތަކެއްގެ މައްޗަށް ބިނާވެފައި އޮތް ލައިޕްޒިގުން ތަޖުރިބާކާރު އެތުލެޓިކޯ ގާތުގައި އިތުބާރާ އެކު ކުޅެމުން ދިޔަ އެ މެޗުގައި ލައިޕްޒިގަށް ފުރަތަމަ ފަހަރަށް ލީޑު ނަގައިދިނީ މެޗުގެ 50 ވަނަ މިނަޓުގައި ޑެނިއެލް އޯމޯ އެވެ.\nއެއަށް ފަހު އެތުލެޓިކޯއިން ކުޅުންތެރިން ބަދަލުކޮށް އެޓޭކް ވަރުގަދަ ކުރި އިރު އެ ޓީމަށް ނަތީޖާ ހަމަހަމަ ކޮށްދިނީ 71 ވަނަ މިނަޓުގައި ޔާއޯ ފީލެކްސް އެވެ. ބަދަލު ކުޅުންތެރިއެއްގެ ގޮތުގައި ނުކުމެ އިސާހިތަކު ތަފާތު ދެއްކި ފީލެކްސް އެ ގޯލު ޖެހީ އޭނާ ހޯދި ޕެނަލްޓީ އަކުންނެވެ.\nމެޗުގެ ފުރިހަމަ ވަގުތު ހަމަވާން ދެ މިނަޓަށް ވެފައިވަނިކޮށް ލައިޕްޒިގް ކުރަމުން އައި އުންމީދުތައް ހަގީގަތަކަށް ވެގެން ދިޔައީ ޓައިލާ އެޑަމްސްގެ ގޯލުންނެވެ. އޭނާ އޭރިއާ ބޭރުން ފޮނުވާލި ބާރު ހަމަލާ ގޯލަށް ވަނީ އެތުލެޓިކޯ ކުޅުންތެރިއެއް ފައިގައި ޖެހި މިސްރާބު ބަދަލުވެގެން ދިޔަ ބޯޅައަކުންނެވެ.


ފުލުހުންގެ އަނިޔާވެރިކަން ހުއްޓާލާ، އިންސާފުދެއްވާ!: ޖޯޖް ފްލޮއިޑްގެ ބޭބެ – Dhen.mv\nފުލުހުންގެ އަނިޔާވެރިކަން ހުއްޓާލާ، އިންސާފުދެއްވާ!: ޖޯޖް ފްލޮއިޑްގެ ބޭބެ\nJune 11, 2020 - 10:43 pm\nޖޯޖް ފްލޮއިޑް ވަޅުލިތާ ވަގުތުކޮޅެއް ފަހުން، މިދިޔަ ބުދަ ދުވަހު އޭނާގެ ކޮއްކޮ ފިލޮނައިސް ފްލޮއިޑް ކޮންގްރެސް ޖަލްސާއަކަށް ހާޒިރުވެ އޭނާގެ ބޭބެއަށް އިންސާފު ހޯދައިދިނުމަށް އާދޭސް ކޮށްފިއެވެ.\nފިލޮނައިސް ފްލޮއިޑް ބުނެފައިވަނީ ޖޯޖް ގެ މަރަށް އިންސާފު ހޯދައިދެއްވުމަށާއި، ދޮން ނަސްލުގެ މީހުންގެ އަތުން މަރުވި ކަޅު ނަސްލުގެ މީހުންގެ ލިސްޓުގައި ހިމެނޭ ނަމަކަށް އެކަނި ޖޯޖް ފްލޮއިޑްގެ މަރު ނުހެދުމަށެވެ.\nވޮޝީންގޓަން ގެ ކޮންގްރެސް ހައުސްއަށް ފިލޮނައިސް ހާޒިރު ކުރެވުނީ، ޖޯޖް ފްލޮއިޑްގެ މަރާއި ގުޅިގެން ދުނިޔޭގެ އެކިކަންކޮޅުތަކުގައި ހިންގަމުން އަންނަ ސިލްސިލާ މުޒާހަރާތަކާއި ގުޅިގެންނެވެ.\n"އަހަރެން ވެސް ވަރުބަލި ވެއްޖެ. ކަޅު ނަސްލުގެ މީހުންނަށް ދެމުން ގެންދާ އަނިޔާތަކާއި ދެކޮޅަށް އަޑުއުފުލާ އުފުލާ، އިންސާފަށް ގޮވާލާއިރުވެސް އިންސާފެއް ނުލިބޭތީ ވަރުބަލިވެއްޖެ. އަހަންނަށް މިވަގުތުވެސް ލިބެމުން މިދާ ހިތާމައާއި ވޭނާއިހެދި ވެސް ވަރުބަލިވެއްޖެ" ފިލޮނައިސް ބުނެފައިވެއެވެ.\nމީގެއިތުރުން ފިލޮނައިސް ބުނީ ކަޅު ނަސްލުގެ މީހުންނަށް ލިބެމުންދާ އަނިޔާތަކުގެ ވާހަކަ އިވޭ ކޮންމެ ފަހަރަކު އޭނާ ވަރަށް ހިތާމަ ކުރާ ކަމަށާއި މިފަހަރު އެއަނިޔާވެރިކަމުގެ ޝިކާރައަކަށް އޭނާގެ އަމިއްލަ ބޭބެވެ ނިމިގެން ދިޔުމުން އޭނާގެ ހިތް ކުދިކުދި ވެއްޖެ ކަމަށެވެ.\n"މިއަނިޔާވެރިކަން ހުއްޓާލާ. އަހަރުމެންނަށް އިންސާފުދީ. އަހަރުމެންނާއިމެދު ދޮން މީހުން ގެންގުޅޭ ތަފާތު ކުރުމާއި ދެމުންދާ އަނިޔާތައް ހުއްޓުވާލަދީ. އަހަރެންގެ ބޭބެއަށް އިންސާފު ހޯދައިދީ. މަދަދަށް އެދި އޭނާ އާދޭސްކުރި އަޑު އެކަކަށް ވެސް ނުއިވުން. އަހަރުމެންގެ އަޑު އަހާލަދީ" ރޮވިފައި ހުރެ ފިލޮނައިސް އާދޭސް ކުރިއެވެ.\nއެކޮންގްރެސްގައި ހިމެނުނު ޤާނޫނުހަދާ މެންބަރުން ވެސް ފިލޮނައިސްގެ އެވާހަކަތަށް އަޑުއަހާފައި މަޑުމައިތިރިވިއެވެ. އަދި އޭނާއަށް ފަހު އިތުރު ބައެއް ސިވިލް ރައިޓްސް ލީޑަރުންތަކަކާއިވެސް ވާހަކަ ދެއްކިއެވެ. ނަމަވެސް މިމައްސަލަތަކާއި ގުޅިގެން އަދި ވަކި ނިންމުމެއް ނިންމާފައެއް ނުވެއެވެ.


Hoonu bahusakah fahu, Imran ge jalu hukum ge massala ves hukumakaa hama ah | Mihaaru\nއަދާލަތު ޕާޓީގެ ރައީސް އަދި ހޯމް މިނިސްޓަރު އިމްރާން. --- ފޮޓޯ: ހުސެއިން ވަހީދު/ މިހާރު\nހޫނު ބަހުސަކަށް ފަހު، އިމްރާންގެ ޖަލު ހުކުމްގެ މައްސަލަ ވެސް ހުކުމަކާ ހަމައަށް\n19 ނޮވެމްބަރ 2018 - 18:265comments\nޓެރަރިޒަމްގެ ކުށުގައި ހޯމް މިނިސްޓަރު އަދި އަދާލަތު ޕާޓީގެ ރައީސް އިމްރާން އަބްދުﷲ ގެ މައްޗަށް އިއްވި 12 އަހަރުގެ ޖަލު ހުކުމުގެ އިސްތިއުނާފު މައްސަލައިގެ އަޑުއެހުންތައް ސުޕްރީމް ކޯޓުން މިއަދު ނިންމާލައި ހުކުމް ކުރަން ތައްޔާރުވެއްޖެ އެވެ.\nއިމްރާންގެ މައްޗަށް ޖަލު ހުކުމް އިއްވީ މެއި، 2015 ގައި، ރައީސް ޔާމީންގެ ސަރުކާރާ ދެކޮޅަށް ބޭއްވި ބޮޑު މުޒާހަރާގައި ހަމަނުޖެހުމަށް ހިތްވަރު ދެއްވައި ވާހަކަ ދެއްކި ކަމަށް ބުނެ އެވެ.\nއެ މައްސަލާގައި އިއްވި ޖަލު ހުކުމަށް ހައި ކޯޓުން ތާއީދު ކުރުމުން އެ މައްސަލަ އިމްރާންގެ ފަރާތުން ސުޕްރީމް ކޯޓަށް ހުށަހެޅުމުން އެ މައްސަލަ ބަލައިނުގަތުމަށް އޭރު އެ ކޯޓުން އޮތީ ނިންމައިފަ އެވެ.\nއެކަމަކު، ރިޔާސީ އިންތިހާބުން ކުރީގެ ރައީސް އަބްދުﷲ ޔާމީން ނާކާމިޔާބުވުމާއެކު، ހުކުމް ރިވިއުކުރަން އިމްރާންގެ ފަރާތުން ހުށަހެޅުމުން ސުޕްރީމް ކޯޓުން މައްސަލަ ބަލައިގަނެ، ހުކުމް ތަންފީޒުކުރުން ވަނީ ފަސްކޮށްފަ އެވެ.\nސުޕްރީމް ކޯޓުގައި ބޭއްވި އަޑުއެހުން ނިންމަވާލައްވަމުން، ފަނޑިޔާރުންގެ ބެންޗުގެ ރިޔާސަތު ބެލެހެއްޓެވި އަބްދުލްޣަނީ މުހައްމަދު ވިދާޅުވީ މައްސަލަ ދިރާސާ ކުރަމުންދާ އިރު، އިތުރު ކަމެއް ސާފު ކުރަން ނުޖެހޭނަމަ، ދެން މި މައްސަލައިގައި އޮންނާނީ ހުކުމް އިއްވުމަށް ބާއްވާ އަޑުއެހުން ކަމަށެވެ. ޣަނީގެ އިތުރުން، ފަނޑިޔާރުންގެ ބެންޗުގައި ތިއްބަވަނީ އަބްދުﷲ އަރީފާއި އާދަމް މުހައްމަދު އަބްދުﷲ އެވެ.\nއިމްރާންގެ ވަކީލް ނޫރުއްސަލާމް އަބޫބަކުރު ވަނީ އިމްރާންގެ މައްޗަށް އިއްވި ޖަލު ހުކުމް ބާތިލް ކުރުމަށް 12 ނުކުތާއެއް ފާހަގަކުރައްވައިފަ އެވެ. އަދި އެންމެ މުހިންމު ނުކުތާއެއްގެ ގޮތުގައި ނޫރު ފާހަގަ ކުރެއްވީ އިމްރާންގެ މައްޗަށް ދައުވާ އުފުލައި، ހުކުމް އިއްވީ ޓެރަރިޒަމްގެ ގާނޫނުގައި ބަޔާންކޮށްފައިނުވާ ކުށަކާ ގުޅިގެން ކަމެވެ. އެހެންވެ، ދައުވާ އުފުލީ ގާނޫނުއަސާސީ އާއި ގާނޫނާ ހިލާފަށް ކަމަށް އޭނާ ވިދާޅުވި އެވެ.\nއެކަމަކު، ދައުލަތުގެ ވަކީލް ސަފާ އިބްރާހިމް ވިދާޅުވީ އިމްރާންގެ ވާހަކަތަކުން ޓެރަރިޒަމްގެ އަމަލެއް ކުރަން އުޅުމަށް ހިތްވަރު ދީފައިވާ ކަން އެނގެން އޮންނަ ކަމަށެވެ. އަދި އިމްރާން ގޮވާލެއްވީ އަނިޔާވެރިވުމަށް ކަމަށާއި އިމްރާންގެ މައްޗަށް ދައުވާކުރަން ނިންމީ ގާނޫނާ އެއްގޮތަށް ކަމަށް އޭނާ ވިދާޅުވި އެވެ.\nއިމްރާންގެ މައްސަލަ ނިންމީ، ޝަރީއަތް ކުރުމުގެ ގާއިދާއާ ހިލާފަށް ކަމަށާއި އަނިޔާވެރިވުމަށް ހިތްވަރު ލިބޭ ގޮތަށް ވާހަކަ ދެއްކުމަކީ ގާނޫނުގައި ކުށެއް ކަމަށް ކަނޑައަޅާފައި ނުވާ ކަމަށް ވަކީލުން ވިދާޅުވި އެވެ. އަދި އެކަން ދައުލަތަށް ސާބިތުކޮށް ދެވިފައި ނުވާ ކަމަށް ވެސް ނޫރު ވިދާޅުވި އެވެ.\nނަމަވެސް، ދައުލަތުގެ ވަކީލް ތަކުރާރުކޮށް ވިދާޅުވީ އިމްރާން ދެއްކެވި ވާހަކަތައް ހުރީ އަނިޔާވެރިވުމަށް ހިތްވަރު ލިބޭ ގޮތަށް ކަމަށެވެ. އަދި އެއްވުމުގެ ތެރޭގައި ގާނޫނާ ހިލާފު ކަމެއް ހިނގައިފި ނަމަ، އެކަމެއްގެ ޒިންމާވާން ޖެހޭނީ އިންތިޒާމު ކުރާ ފަރާތުން ކަމަށް ފުލުހުން އިމްރާނަށް އެންގި ކަމަށް ސަފާ ވިދާޅުވި އެވެ.\nއެކަމަކު، ނޫރު މިކަމުގައި ވާހަކަ ދެއްކެވީ މުޅިން ތަފާތު ގޮތަކަށެވެ. ނޫރު ވިދާޅުވި ގޮތުގައި، އެއްވުމުގެ ކުރިން ފުލުހުންނާއެކު ބޭއްވި ބައްދަލުވުމުގައި އެއްވުމުގެ ތެރެއިން ގާނޫނާ ހިލާފު ކަމެއް ހިނގައިފިނަމަ، އެކަމުގެ ޒިންމާ އިންތިޒާމު ކުރި ފަރާތުން ނަގަން ނުޖެހޭނެ ކަމަށް ފުލުހުން ބުންޏެވެ.\nއެއްވުމުގެ ތެރެއިން ލޮރީއެއް ފުލުހުންގެ ސަފުތައް ފޫއަޅުވާލުމާއި ފުލުހެއްގެ ގައިގައި ތެޅި ހާދިސާ އިން މިސާލު ނަންގަވައި ސަފާ ވިދާޅުވީ އެއްވުމުގައި ހިނގައިދިޔަ ގާނޫނާ ހިލާފު ކަންކަމުގެ ޒިންމާ އިމްރާން ނަންގަވަން ޖެހޭނެ ކަމަށާއި އެކަމުން ބަރީއަވެވިގެން ނުވާނެ ކަމަށެވެ.\nއިމްރާންގެ އިތުރުން، އެ މައްސަލައިގައި އިތުރު ބައެއްގެ މައްޗަށް ވެސް ތަހުގީގު ހިންގައި ދައުވާ ކުރި ކަން ސަަފާ ފާހަގަކުރެއްވި އެވެ. އެކަމަކު، އެބޭފުޅުންގެ މައްސަލަތައް ތަހުގީގު ކުރާކަން އެނގިގެން ބައެއް ބޭފުޅުން ރާއްޖެ ދޫކުރައްވައި ވަޑައިގެންނެވި ކަމަށް ވެސް ސަފާ ވިދާޅުވި އެވެ.\nއިމްރާންގެ ވަކީލް ނޫރު ވަނީ އިމްރާންގެ މައްސަލަ ބެއްލެވި ފަނޑިޔާރަކު، މައްސަލައިގައި ވަކި ގޮތެއް ނިންމައިގެން އިންކަމަށް ވިދާޅުވެފައިވާކަން ފާހަގަ ކުރައްވައިފަ އެވެ. އެކަމަކު، ސަފާ ވިދާޅުވީ މައްސަލަ ބެއްލެވި އެއްވެސް ފަނޑިޔާރަކު ގާނޫނުއަސާސީ އާއި ގާނޫނުތަކާ ހިލާފު އަމަލެއް ހިންގަވާފައި ނުވާ ކަމަށެވެ.\nއިމްރާންގެ މައްޗަށް ކުށް ސާބިތުކުރީ ކޮން އަމަލަކާ ގުޅިގެން ކަމެއް ދައުލަތަށް ބުނެދެވިފައި ނުވާ ކަން ނޫރު ފާހަގަ ކުރެއްވުމުން ސަފާ ވިދާޅުވީ އިމްރާންގެ މައްޗަށް ދައުވާ އުފުލުމުގައި ޕްރޮސެކިއުޓާ ޖެނެރަލް ފަރާތުން ބަލާ މިންގަނޑާއި ހިލާފުވެފައި ނުވާނެ ކަމަށެވެ.\nއިމްރާންގެ ވަކީލުން ވަނީ އިމްރާންގެ މައްޗަށް އިއްވި 12 އަހަރު ދުވަހުގެ ޖަލު ހުކުމް ބާތިލްކޮށް ވީހާ އަވަހަށް ހުކުމެއް އިއްވަވައި ދެއްވުމަށް އެދިވަޑައިގެންފަ އެވެ.\nއިމްރާން ސަލާމަތްކުރަން ސުޕްރީމް ކޯޓަށް އިމްރާންގެ ވަކީލުން ހުށައެޅުމުން އެ ކޯޓުން ނޮވެމްބަރު 22، 2017 ގައި ނިންމީ މައްސަލަ ބަލައިނުގަތުމަށެވެ. އަލުން އިމްރާންގެ ވަކީލުން މިދިއަ މަހު 24 ގައި ހުށައެޅީ، ސުޕްރީމް ކޯޓުގެ އެ ނިންމުން މުރާޖައާކޮށް، އޭނާ މިނިވަން ކުރުމަށް އެދި އެވެ.\nއިމްރާންގެ ޖަލު ހުކުމް ސުޕްރީމް ކޯޓުން މިއަދު ނިންމަނީ


Falastheenuge dhaulatheh ufaddhan Hamas ebbasvejje\nފަލަސްތީނުގެ ދައުލަތެއް އުފައްދަން ހަމާސް އެއްބަސްވެއްޖެ\nފަލަސްތީނުގެ ދައުލަތެއް އުފައްދަން ހަމާސް އެއްބަސްވީ 1967 ގެ ބޯޑަރާ އެއްގޮތަށް\nއިސްރާއީލަކީ ދައުލަތެއް ކަމަށް ބަލައިގަންނަން ހަމާސް ދެކޮޅު\nކ. މާލެ |2މެއި 2017 | އަންގާރަ 13:36 | 1,382\nހަމާސް ޖަމާއަތުގެ ލީޑަރު ޚާލިދް މިޝާލް އެ ޖަމާއަތުގެ ނިންމުން އިއުލާނުކުރައްވަނީ - ރޮއިޓަރސް\nއިސްރާއީލަކީ ދައުލަތެއްކަމަށް ބަލައި ނުގަނެ،1967 ގެ ސަރަހައްދީ އިމާ އެއްްގޮތަށް ފަލަސްތީނުގެ ދައުލަތެއް އުފައްދަން ހަމާސް ޖަމާއަތުން އެއްބަސްެވެ ސިޔާސީ ހުށަހެޅުމެއް ހުށަހަޅައިފިއެވެ.\nމީގެ އިތުރުން ހަމާސްއިންވަނީ ފަލަސްތީނުގެ މައްސަލައަކީ ދީނީ މައްސަލައެއް ނޫންކަމަށް ބުނެފައެވެ.\nމި ނިންމުން ރަސްމީކޮށް ނިންމާފައިވަނީ ގަތަރުގެ ވެރިރަށް ދޯހާގައި ހޯމަ ދުވަހުއެވެ.\nޣައްޒާ ސިޓީގެ ކޮންޓްރޯލް ކުރާ ހަމާސް ޖަމާއަތުގެ ލީޑަރު ޚާލިދް މިޝާލް އަރުވާލެއްވިގެން ދިރިއުޅުއްވަމުން ގެންދަވަނީ ގަތަރުގައެވެ.\nދެ އަހަރު ދުވަހުގެ މަސައްކަތަށްފަހު މި ކަމުގެ ލިޔެކިއުންތައް ހާމަ ކުރައްވަމުން މީޝާލް ވިދާޅުވީ ކިތަންމެ ފިއްތުންތަކެއް އަޔަސް އަދި ކިތަންމެ ދުވަހެއްގައި ހިސާރުގައި ތިބެން ޖެހުނަސް ފަަލަސްތީނުގެ ފަސްގަނޑުން އިންޗިއެއްވެސް ދޫކޮށްލައިގެން ނުވާނެ ކަމަށެވެ.\nއޭނާ ވިދާޅުވީ އެކީ ފުރިހަމަޔަށް މިނިވަންވުން ނޫން އެއްވެސް ޚިޔާލެއް ފަލަސްތީނުން ބަލައިގެންފައި ނުވާކަމަށާއި އޭގެ މާނައަކީ ޒައަނިސްޓް ދައުލަތް ބަލައިގަތުން ނޫން ކަމަށެވެ. އަދި ފަލަސްތީނުގެ އެއްވެސް ހައްގެއް ދޫކޮށްލުންވެސް ނޫންކަމަށެވެ.\nހާމާސް ޖަމާއަތް 1988 ގައި އުފެއްދިއިރު އެ ޖަމާއަތުގެ ޗާޓަރުގައި އެގައުމުގެ މެންޑޭޓުގައި ހިމެނޭ ހުރިހާސަރަހައްދެއް ނަގަން ނިންމާފައިވީ ނަމަވެސް އައު ކަރުދާހުގައިވާ ގޮތުން 1967 ގެ ސަރަހައްދީ ރޮނގަށް ބަލައި މިނިވަން ދައުލަތެއް ގާއިމްކޮށް ގުދުސް އަކީ ފަލަސްތީނުގެ ވެރިރަށް ކަމުގައި ހަމަޖައްސައި ރެފިއުޖީންގެ ގޮތުގައި ފަލަސްތީނު ދޫކޮށް ދިއަ ފަރާތްތައް އަނބުރާ ގެނައުން ހިމެނެއެވެ.1967 ގެ ސަރަހައްދީ ރޮނގު މާނަ ކުރަނީ ހަ ދުވަހުގެ ހަނގުރާމައިގެ ކުރިިން އިސްރާއީލުން ހުޅަނގު އައްސޭރިއާ،އިރުމަތީ ގުދުސް އަދި ޣައްޒާ ހިފުމުގެ ކުރިން އޮތް ސަރަހައްދީ ރޮނގަށެވެ.\nއެންމެ ފަހުން އަޕްޑޭޓް ކުރީ:6މަސް ކުރިން | ރިވިއު ކުރީ: އަހުމަދު ފައިރޫޒު


"Sooryanvanshi" aai "83" aharuge fahukolhu | Mihaaru\n"ސޫރިޔާވަންޝީ" އާއި "83" ގެ ޕޯސްޓަރުތަކެއް.\n01 ޖުލައި 2020 - 07:47\nކޮވިޑް-19އާ ފެތުރޭތީ އިންޑިއާގައި އިއުލާންކުރި ލޮކްޑައުނާ ހެދި ސިނަމާތައް ބަންދުކުރަން ޖެހުމުން ރިލީޒްކުރުން ފަސްކުރި އަކްޝޭ ކުމާރުގެ "ސޫރިޔާވަންޝީ" އާއި ރަންވީރު ސިންގްގެ "83" މި އަހަރުގެ ފަހުކޮޅު ސިނަމާތަކަށް ގެންނަން ތާވަލުކޮށްފި އެވެ.\nމަޝްހޫރު ފިލްމު ކްރިޓިކް ތަރަން އަދާޝް ބުނި ގޮތުގައި ކުރިން މިދިޔަ މާޗް މަހުގެ 24 ގައި ރިލީޒްކުރަން ތާވަލުކުރި "ސޫރިޔާވަންޝީ" ސިނަމާތަކަށް ގެންނާނީ ނޮވެމްބަރު މަހުގެ ތެރޭގައި ފާހަގަކުރާ ދިވާލީ ފެސްޓިވަލް ގަ އެވެ. ދިވާލީ އަކީ އިންޑިއާގައި ނޮވެމްބަރު މަހުގެ މެދު ތެރޭގައި ފާހަގުކުރާ ފެސްޓިވަލެކެވެ.\nމިދިޔަ އެޕްރީލް މަހުގެ 24 ގައި ސިނަމާތަކަށް ގެންނަން ނިންމާފައި އޮތް "83" ރިލީޒްކުރާނީ ޑިސެމްބަރު މަހުގެ ފަހުކޮޅު ފާހަގަކުރާ ކްރިސްމަސްގަ އެވެ. އެހެންވެ އެ ފިލްމު ރިލީޒްކުރާނެ ކަމަށް މިހާރު ބެލެވެނީ އާމިރު ޚާންގެ "ލާލު ސިންގް ޗައްޑާ" ރިލީޒްކުރަން ނިންމާފައި އޮތް ތާރީހު ކަމަށްވާ ޑިސެމްބަރު މަހުގެ 25 ގަ އެވެ.\nރިޕޯޓްތައް ބުނާގޮތުން އާމިރުގެ ފިލްމުގެ ޝޫޓިން ވެސް ނިމިފައި ނުވުމާއި އޭގެ ވަރަށް ގިނަ މަސައްކަތްތަކެއް ކުރިއަށް ހުރުމާ އެކު، އެ ފިލްމު އަންނަ އަހަރަށް ފަސްކޮށްފައިވެ އެެވެ. އެކަމަކު އެކަން އަދި ރަސްމީކޮށް ކަށަވަރަރެއް ނުވެ އެވެ.\nތަރަން ބުނިގޮތުގައި "ސޫރިޔާވަންޝީ" އާއި "83" އަކީ އިންޑިއާގެ ސިނަމާތައް ހުޅުވުމާ އެކު، އެންމެ ފުރަތަމަ ސިނަމާތަކަކަށް ގެންނާނެ ބޮލީވުޑްގެ ދެ ފިލްމެވެ\nމި ދެ ފިލްމަށް ބަލާ އިރު "ސޫރިޔާވަންޝީ" އަކީ ރޯހިތު ޝެޓީ ޑައިރެކްޓްކޮށްފައިވާ އެކްޝަން ތުރިލާއެކެވެ. ފިލްމުގެ ބަތަލާ އަކީ ކެޓްރީނާ ކެއިފެވެ. "83" އަކީ އިންޑިއާ އިން 1983 ގެ ކްރިކެޓް ވޯލްޑް ކަޕް ކާމިޔާބުކުރި ގޮތް ދައްކުވައިދޭ ސްޕޯޓްސް ޑްރާމާއެކެވެ. ކަބީރް ޚާން ޑައިރެކްޓްކޮށްފައިވާ ފިލްމުގެ ބަތަލާ އަކީ ދީޕިކާ ޕަދްކޯނެވެ.\nމި ދެ ފިލްމު އިންޑިއާގެ ސިނަމާތަކަށް އަލުން ދިރުން ގެނެސްދޭނެ ދެ ފިލްމަށްވެފައިވާ އިރު، ވަރަށް ގިނަ ފިލްމުތަކެއް މިހާރު ވަނީ ޑިޖިޓަލްކޮށް ޕްރިމިއާކުރަން ވެސް ނިންމައިފަ އެވެ. އޭގެ ތެރޭގައި އަކްޝޭގެ ހޮރޯ-ކޮމެޑީ "ލަކްޝްމީ ބޮމް" ވެސް ހިމެނެ އެވެ. އެ ފިލްމު ރިލީޒްކުރާނީ ޑިޒްނީ ޕްލަސް ހޮޓްސްޓާގަ އެވެ.\nއިތުރު ލިޔުންތައް ބޮލީވުޑް އިންޑިއާ ކެޓްރީނާ ކައިފް ދީޕިކާ އަކްޝޭ ކުމާރު ބޮލީވުޑް ފިލްމު ލޮކްޑައުން


Corrections in Adeeb aa dhey therey amalu kuranee rangalhah: HRCM\nކަރެކްޝަނުން އަދީބާ ދޭތެރޭ އަމަލު ކުރަނީ ރަނގަޅަށް: އެޗްއާރްސީއެމް\nޝަރީއަތަށްފަހު އަދީބު މާލެއިން ގެންދަނީ --\nކުރީގެ ނައިބް ރައީސް އަހުމަދު އަދީބުއާ ދޭތެރޭ ކަރެކްޝަނުން އަމަލު ކުރަމުން ގެންދަނީ ގާނޫނާއި ގަވާއިދުތަކާއި އެއްގޮތުގެ މަތީން އެޗްއާރްސީއެމުން ބުނެފި އެވެ.\nއަދީބުގެ އަނބިކަނބަލުން މަރިޔަމް ނަޝްވާ އެޗްއާރްސީއެމަށް މައިގަނޑު ހަތަރު ކަމެއް ހިމަނައި މައްސަލައެއް ހުށަހަޅާފަ އެވެ. އޭގައިވަނީ، އާއިލާ ބައްދަލުވުން މަހަކު އެއްފަހަރު ދޭން ނިންމާފައިވުމާއި ވަކީލުންނާއި ބައްދަލު ކުރުމުގެ ފުރުސަތު ނުދޭ ކަމަށާއި އަދީބަކީ ސްޕެޝަލް ޕްރޮޓެކްޝަން ދޭން ޖެހޭ ފަރާތަކަށްވެފައި، އެހެން ފަރާތްތަކާއި ތަފާތުކުރާ ކަމަށް ބުނެ އެވެ.\nއެޗްއާރްސީއެމުން މައްސަލަ ނިންމި ގޮތް ހާމަ ކުރައްވައި ބުނީ، މައްސަލައާ ގުޅިގެން ހޯދި މައުލޫމާތުގެ މައްޗަށް ބިނާކޮށް ތަހްގީގަށސް ފާހަގަ ކުރެވޭ ކަންކަމަށް ބަލާއިރު އަދީބަކީ ސްޕެޝަލް ޕްރޮޓެކްޝަން ދިނުމަށް ހޯމް މިނިސްޓްރީން ކަނޑައަޅާފައިވާ ފަރާތަކަށް ނުވާތީ އެ ހިދުމަތްތައް ދޭން ނުޖެހޭ ކަމަށެވެ.\nއަދީބަށް އާއިލީ ބައްދަލުވުންތައް ހަފްތާއަކު އެއްފަހަރު ކުރިން ދެވުނީ އަރާފައިވާ އޮޅުމަކުން ކަމަށް ކަރެކްޝަނުން ބުނެފައިވާ ކަމަށާއި އެހެން ކަމުން މަހަކު އެއްފަހަރު މިހާރު ދެމުން ގެންދާ ގޮތަށް ގެންދަނީ ރަނގަޅަށް ކަމަށްވެސް އެޗްއާރްސީއެމުން ބުންޏެވެ.\n"ގައިދީންނާއި ބަންދު މީހުންނަށް ލިބެން ޖެހޭ އަސާސީ ހިދުމަތްތަކާއި އިނާޔަތްތަކާބެހޭ ގަވާއިދު ގެ6ވަނަ މާއްދާގައި ބަޔާންކޮށްފައިވާ އަސާސީ ހިދުމަތުގެ ތެރޭގައި އަހްލާގީ މިންގަނޑަށް ބެލުމަށްފަހު ކޮންމެ މަހަކު އެއް ފަހަރު ބައްދަލުވުން ހަމަޖައްސައިދެއްވާނެ ކަމަށް ބަޔާންކޮށްފައިވާ ގޮތުގެ މަތީން އަދީބަށް މަހަކު އެއް ފަހަރު އާއިލީ ބައްދަލުވުން ދެމުންދޭ،" އެޗްއާރްސީއެމުން ބުންޏެވެ.\nއަދީބުއަށް ދޭން ޖެހޭ ވަކީލުންގެ ބައްދަލުވުންތައް ކެންސަލް ވެފައިވަނީ ލިޔެކިޔުންތައްހަމަ ނުކުރާތީ ކަމަށް ކަރެކްޝަނުން ފާހަގަ ކޮށްފައިވާތީ، އުސޫލާއެއް ގޮތަށް ހުށަހެޅުމުން ހަމަޖެހޭނެ ކަމަށް ކަރެކްޝަނުން ބުނެފައިވާ ކަމަށްވެސް އެޗްއާރްސީއެމުން ބުންޏެވެ.\nއެޗްއާރްސީއެމުން ބުނީ، އަދީބުގެ ސިއްހީ ފަރުވާއާ ބެހޭ ގޮތުން އެ ކޮމިޝަނަށް ހުށަހަޅާފައިވާ މައްސަލަ ކޮމިޝަނުން ބަލަމުންދާ ކަމަށެވެ. އެހެން ކަމުން ނަޝްވާ ހުށަހެޅުއްވި މައްސަލަ ކޮމިޝަނުގެ ބައްދަލުވުމުން ބަލައި ނިމިފައިވާ ކަމަށްވެސް އެޗްއާރްސީއެމުން ބުންޏެވެ.\nކުރީގެ ނައިބު ރައީސް އަހުމަދު އަދީބު އެޗްއާރްސީއެމް\nކޮމިޝަނާ އޮފް ޕްރިޒަންސް އެޗްއާރްސީއެމް އަށް ހާޒިރުވުމަށް އަންގައިފި\nއެޗްއާރްސީއެމްގެ ލިޔުމާއި އަދީބު ޑޮކްޓަރުގެ ލަފަޔާ ދިމަލެއް ނުވި\nއަދީބާ ގުޅޭ އެޗްއާރްސީއެމްގެ ބަޔާނާ މެދު ކަންބޮޑުވަަން: ހޯމް މިނިސްޓްރީ\nއަދީބު ޖަލަށް ބަދަލުކުރީ ޑޮކްޓަރުގެ އިރުޝާދާއި ހިލާފަށް: އެޗްއާރުސީއެމް\nނުލައްވާ ބޭއްވި ތުއްތު ކުއްޖަކު މަރުވެއްޖެ\nވަހީދާއާ ބައްދަލުކޮށްލަން ޔޫކޭ ސަފީރު ބޭނުން


PPM Councilareh MDP Voters List Gai - Vaguthu\n8 މަސް ކުރިން ( ސެޕްޓެމްބަރު 19, 2021 )\nއެމްޑީޕީގެ ގައުމީ މަޖިލީހުގެ ބައްދަލުވުމެއް ކުރިއަށް ދަނީ؛- ވަގުތު އިމޭޖަސް- މުހައްމަދު އަފްޒަލް\nއެމްޑީޕީގެ އެތެރޭގެ އިންތިޚާބުގައި ވޯޓު ލެވޭ މީހުންގެ ލިސްޓުގައި އިދިކޮޅު ޕީޕީއެމްއަށް ނިސްބަތްވާ އައްޑޫ މީދޫ ދާއިރާގެ ކައުންސިލަރު އައިމިނަތު ސޯލިހާގެ ނަން އޮތުމުން ރައްޔިތުންގެ މަޖިލީހުގެ އައްޑޫ މީދޫ ދާއިރާގެ އެމްޑީޕީގެ މެންބަރު ރޮޒައިނާ އާދަމް ނުރުހުން ފާޅުކުރައްވައިފިއެވެ.\nރޮޒައިނާ ރޭ ކުރެއްވި ޓްވީޓެއްގައި ވިދާޅުވީ އައްޑޫ މީދޫ ދާއިރާގެ ޕީޕީއެމްގެ ކައުންސިލަރުގެ ނަން އެމްޑީޕީ އެތެރޭގެ އިންތިޚާބުގައި ވޯޓުލެވޭ މީހުންގެ ލިސްޓުގައި އޮތުމަކީ ބޮޑު ޖޯކެއް ކަމަށެވެ. މި ކަން މިހެން އޮތުން ބަލައެއް ނުގަނެވޭނެ ކަމަށް ވެސް ރޮޒައިނާ ލިޔުއްވާފައިވެއެވެ.\n"އެމްޑީޕީގެ އެތެރޭގެ އިންތިޚާބުގައި އެހެން ޕާޓީތަކުގެ ރަޖިސްޓްރީގައި ތިބޭ މީހުންނަށް ވޯޓު ލެވެންވީ ކީއްވެގެންތޯ؟" އެމްޑީޕީގެ ޗެއާޕާސަން އަދި ހެންވޭރު ހުޅަނގު ދާއިރާގެ މެންބަރު ހަސަން ލަތީފްގެ ޓްވިޓާ އެކައުންޓް ޓެގް ކުރައްވައި ރޮޒައިނާ ކުރެއްވި ޓްވީޓްގައި ލިޔުއްވާފައިވެއެވެ.\nMDP ge ethereyge inthihaabuthakuga ehen party thakuge registry ga thibey meehunnah vote levenvee keevve tho @HassanLatheef ? Addu Meedhoo ge PPM councilor ves eba oi MDP ge voter list ga. Mee bodu jokeh nun! Mikan mihen balaeh nuganeveyne!\n— 𝐌𝐏 𝐑𝐨𝐳𝐚𝐢𝐧𝐚 𝐀𝐝𝐚𝐦 🎈 (@Roxeyna) September 18, 2021\nއެމްޑީޕީގެ އަމިއްލަ ދަފްތަރުގައިވާ ގޮތުން އެ ޕާޓީގައި 93،000 އެއްހާ މެންބަރުން އެބަ ތިއްބެވެ. އެ ޕާޓީގެ އެތެރޭގެ އިންތިޚާބުތަކުގައި ޕާޓީގެ ދަފްތަރުގައި ހިމެނޭ ކޮންމެ މީހަކަށް ވޯޓު ދެވެއެވެ. އެކަމަކު އިލެކްޝަންސް ކޮމިޝަން (އީސީ) ގެ ދަފްތަރުގައި ހިމެނެނީ 50،000 އެއްހާ މެންބަރުންނެވެ. އެ ތަފާތު އައިސްގެން އުޅޭ އެއް ސަބަބަކީ އިނގިލީގެ ނިޝާން ނުހިމެނޭ ފޯމުތަކުގެ މެންބަރުން އިލެކްޝަންސް އިން އުނި ކުރުމުންނެވެ.\nވެރިކަން ކުރާ ކޯލިޝަންގައި ހިމެނޭ މައި ޕާޓީގެ އެންމެ އިސް ގުނަވަން ކަމުގައިވާ އެ ޕާޓީގެ ގައުމީ މަޖިލީހުގެ ޖުމުލަ 455 މަގާމަކަށް މީހުން އިންތިޚާބު ކުރާއިރު، 700 އަށް ވުރެ ގިނަ ކެންޑިޑޭޓުން އެ މަގާމުތަކަށް ކުރިމަތިލައްވާފައިވެއެވެ. އޭގެ ތެރެއިން އެންމެ ކެންޑިޑޭޓަކު މަގާމަކަށް ކުރިމަތިލައިގެން ވޯޓަކާ ނުލައި 165 ކެންޑިޑޭޓުން މިހާރު ކާމިޔާބުކޮށްފައިވެއެވެ.\nއެމްޑީޕީގެ އެތެރޭގެ އިންތިޚާބުގައި އެމްޑީޕީގެ އެންމެ އިސް ލީޑަރު އަދި ރައީސް އިބްރާހީމް މުހައްމަދު ސޯލިހްގެ ފަރާތުންނާއި އެމްޑީޕީގެ ރައީސް އަދި ރައްޔިތުންގެ މަޖިލީހުގެ ރައީސް މުހައްމަދު ނަޝީދުގެ ފަރާތުން ވެސް ކެންޑިޑޭޓުން ވާދަކުރައްވައެވެ. ރޮޒައިނާ އަކީ ރައީސް ސޯލިހްގެ ފެކްޝަންގެ ބޭފުޅެކެވެ. އަދި ހަސަން ލަތީފަކީ ނަޝީދުގެ ފެކްޝަންގެ ބޭފުޅެކެވެ. ގައުމީ މަޖިލީހުގެ އިންތިޚާބަށް ދެ ފަރާތުން ވެސް ނުފޫޒުތަކެއް ފޯރުވާ ކަމުގެ ތުހުމަތުތައް އެކަކު އަނެކަކަށް ދަނީ ކުރެވެމުންނެވެ.\nސަރުކާރުން މަޖިލީހަށް ހުށަހެޅި ފަސް ބިލެއް އެމްޑީޕީގެ ޕީޖީ ގުރޫޕުގައި\nއެމްޑީޕީގެ ޗެއާޕާސަން ކަމުގެ މަގާމާ ރަސްމީކޮށް ފައްޔާޒް ހަވާލުވެވަޑައިގެންފިި\nސެޕްޓެމްބަރު 19, 2021 09:39\nތިވަރުވީމާވެސް އަދިވެސް ގަބޫލެއްނުކުރަންތޯ އެމްޑީޕީ ލިސްޓަކީ ސައްހަލިސްޓެއްނޫންކަން އިލެކްސަނުން މިކަމާމެދުގަ ގޮތެއްނިންމާ ދެޕާޓިންކުރެ ކޮނމެވެސް އެއްޕާޓީ އަކައް އަދަބެއްލިބެންޖެހޭނެ\nސެޕްޓެމްބަރު 19, 2021 09:55\n90 ހާސް މީހުން ލިސްޓުގައި އޮވޭ! އެކަމަކު ވޯޓުލަނީ 20 ހާސް! ތިކަމުންވެސް ވައްކަންތަ ތިކުރަނީ!\nސެޕްޓެމްބަރު 19, 2021 10:17\nއެމް.ޑީ.ޕީއަކީ ކޮންމެ ކަމެއްގައި މަކަރާއި ހީލަތް ހަދާ ބައެއް. ޕާޓީގެ މެންބަރުންގެ އަދަދު އަމިއްލައަށް ގިނަކޮށްގެންވެސް އުޅެނީ އެގޮތަށް. އިންޑިޔާއަށް ގައުމު ވިއްކާލައިގެން އުޅެނީވެސް އެގޮތަށް.\nސެޕްޓެމްބަރު 19, 2021 11:32\nޕީޕީއެމްގެ އެތައް ބަޔަކު ތިޔަ ލިސްޓްގައި އެބައޮތެވެ. އެކަމަކު ވަކާލާތު ކުރަނީ އެމްޑީޕީ މިދުނިޔޭގެ އޮތް އެންމެ ބޮޑު ވަރުގަދަ ޑެމޮކްރަސީ ނަގަހައްޓާ އަދި ދަމަހައްޓާ ޕާޓީއަކީ އެމީހުން ކަމަށެވެ. ޕާޓީއެއް މިނިވަންވާނީ ދެން މިހާވަރަށެވެ. އަހަންނަށް ފެންނަނީ ވޯޓްލާދުވަހު ނޫސްވެރިން މިކަންކަން ވަޒަންކުރަމުން ގެންދިއުމަށެވެ.\nސެޕްޓެމްބަރު 19, 2021 11:50\nއެއްވެސް ޕާޓީއެއްގައި ނުހިމެނޭ އަދި ކުރިން މޑޕގައި އުޅުނު އެތައްބައެއްގެ ނަން ތިލިސްޓްގައި އެބައޮވޭ.\nއެނަންތައް ރިމޫވުނުކޮށް ބަހައްޓަނީ މަކަރުހަދަން. އެމީހުން ވޯޓްލާން ނުދާނެކަން އިނގޭނެ ދެން އެއްމެ ފަހުވަގުތު އެމީހުންގެ ނަމުގައި ބޭނުންވާ ކޮޅަކަށް ވޯޓް އަޅާނެ\nސެޕްޓެމްބަރު 19, 2021 13:47\nގާދިއްފުށީ ކައުންސިލްގެ މެމްބަރ އަޙްމަދު ނާއިސް އަކީވެސް ޕީޕީއެމް ކައުންސިލާރ އެއް އެކަމަކު ގާދިއްފުށި އެމްޑީޕީ ވޯޓާސް ލިސްޓްގައި އެބޭފުޅާގެ ނަން އެބައޮތް\nޕީޕީއެމް ކައުންސިލް ޕްރައިމަރީގައި ވޯޓްލި ބައިވަރު މީހުން އެބައޮތް އެމްޑީޕީ ވޯޓްލިސްޓްގައި\nޕީޕީއެމް ލިސްޓްގައިވެސް އެބޭފުޅުން އޮވޭ\nސެޕްޓެމްބަރު 19, 2021 15:21\nދުވަހަކު ޕާޓީއަކަށް ނުވަންނަ މީހުންވެސް ތިޔަ ދަފުތަރެއްގައި އެބަތިބި. މީ ވަރަށް ވާހަކަ\nސެޕްޓެމްބަރު 19, 2021 18:20\nއަސްލު އެމްޑީޕީ އެމްޑީޕީއަކައްވަނީ އެގޮތައް މަކަރާ އޮޅުވާލުން އޮންނާތީ ދުވަހަކު ޕާޓީއަކައް ނުވަންނަ މީހާވެސް އެބައޮވޭ ލިސްޓުގަ ދެން ނުވަދިހަ ކީއްކުރަން ދެލައްކަވެސް ހަމަކުރެވިދާނެ\nސެޕްޓެމްބަރު 19, 2021 20:09\nތ.އަތޮޅުގެ ލިސްޓް ތައް ޗެކު ކޮށްލުން ރަގަޅުވާނެ. ކުރީގެ އެމް.ޑީ.ޕީ ބައެއް މެމްބަރުން މިހާރު އެމް.އެން.ޕީ އަށް ބަދަލު ވެފައި ވާތީ\nތިބި ދަރިން ވެސް އަޅުގަނޑަށް އަޅައެއް ނުލާ- ރިޟްވާންގެ ބައްޕަ


SunOnline: Flat gellifai huriyya feneytho balan beynun: Majlis Raees\nފްލެޓް ގެއްލިފައި ހުރިއްޔާ ފެނޭތޯ ބަލަން ބޭނުން: މަޖިލިސް ރައީސް\nޝަފްނާ ހުސައިން 23 Feb 2021, 10:16\n2021 ވަނަ އަހަރަށް ރައްޔިތުންގެ މަޖިލިސް ހުޅުވުމުގެ ޖަލްސާގައި މަޖިލީހުގެ ރައީސް މުހައްމަދު ނަޝީދު -- ފޮޓޯ/ މަޖިލިސް\nކުރީ ސަރުކާރުގައި ހިޔާ މަޝްރޫއުގެ ދަށުން ހައުސިން ޑިވޮލޮޕްމެންޓް ކޯޕަރޭޝަން (އެޗްޑީސީ) މެދުވެރިކޮށް ދިނުމަށް ހާއްސަކުރި އެއް ކޮޓަރީގެ ފުލެޓުތައް ގެއްލިފައި ވާނަމަ ފެނޭތޯ ބަލަން ބޭނުންވާކަމަށް ރައްޔިތުންގެ މަޖިލީހުގެ ރައީސް މުހައްމަދު ނަޝީދު ވިދާޅުވެއްޖެ އެވެ.\nއެއް ކޮޓަރީގެ ފްލެޓުތަކަށް މި ސަރުކާރުގައި ހެދި ގޮތް ސާފު ކޮށްދޭން ގޮވާލައި ރައްޔިތުންގެ މަޖިލީހުގެ ނައިފަރު ދާއިރާގެ މެމްބަރު އަދި ޕީޕީއެމްގެ ނައިބު ރައީސް އަހުމަދު ޝިޔާމް، މިއަދު ވަނީ ރައްޔިތުންގެ މަޖިލީހަށް މައްސަލައެއް ހުށަހަޅުއްވައިފަ އެވެ.\nޝިޔާމް ހުށަހެޅުއްވި މައްސަލައިގައި ވިދާޅުވެފައި ވަނީ އަޅާފައި ހުރި ފްލެޓުތަކެއް ނެތް ކަމަށް މި ސަރުކާރުން ބުނާ ސަބަބު ރައްޔިތުންނަށް ސާފުވާން ޖެހޭނެ ކަމަށެވެ.\nޝިޔާމް ހުށަހެޅުއްވި މައްސަލައިގައި، އެއް ކޮޓަރީގެ ފްލެޓުތައް ވުޖޫގައި ނެތް ކަމަށް ޕްލޭނިން އެންޑް ހައުސިން މިނިސްޓަރު މުހައްމަދު އަސްލަމް ކުރިން ވިދާޅުވި ނަމަވެސް ފަހުން އެ ފްލެޓުތައް ނިންމީ ސަރުކާރުގެ ކުންފުނިތަކުގެ ތެރެއިން ހަމައެކަނި އެމްޑަބްލިއުއެސްސީއިން ކަމަށާއި، ލިބެން ހުރީ 36 ފްލެޓު ކަމަށް ވިދާޅުވިކަން ފާހަގަކުރައްވާފައި ވެއެވެ.\nޝިޔާމް މައްސަލަ ހުށަހަޅުއްވަމުން ގެންދަވަނިކޮށް މަޖިލިސް ރައީސް ވަނީ މިނިސްޓަރު އަސްލަމް އެހެން ވިދާޅުވީ ކޮން ތަނަކުތޯ ސާފުކޮށްދިނުމަށް އެދިވަޑައިގެންފަ އެވެ. މަޖިލިސް ރައީށް ވިދާޅުވީ މިނިސްޓަރު އެހެން ވިދާޅުވި ތަނެއް ހޯއްދަވަން އެމަނިކުފާނު މަސައްކަތް ކުރައްވަމުން ގެންދަވާ ކަމަށެވެ.\n"ވަޒީރު ތިޔަހެން ވިދާޅުވީ ކޮންތަނެއްގައިތޯ އަޅުގަނޑަށް ކުޑަކުޑަކޮށް ސާފުކޮށްލަ ދެވިދާނެތޯ. އަޅުގަނޑު މި އުޅެނީ ވަޒީރު ތިހެން ވިދާޅުވެފަ އޮތް ތަނެއް ހޯދަން. އަޅުގަނޑު ވެސް ތިޔަ ފްލެޓް ގެއްލިފަ ހުރިއްޔާ ފެނޭތޯ ބަލަން ބޭނުން،" މަޖިލިސް ރައީސް ވިދާޅުވި އެވެ.\nހިޔާ މަޝްރޫއުގެ ދަށުން ދޭން އިއުލާންކުރި އެއް ކޮޓަރީގެ ފްލެޓްތައް ކުރީ ސަރުކާރުން އަޅަން ފަށާފައި ނުވާކަމަށް މިނިސްޓަރު އަސްލަމް ވިދާޅުވީ މިދިޔަ އަހަރުގެ ޖުލައި މަހުގެ ހަވަނަ ދުވަހު އެވެ.\nއެ ދުވަހު ނޫސްވެރިންނާ ބައްދަލުކުރައްވައި އަސްލަމް ވިދާޅުވީ 18-40 އަހަރާ ދެމެދުގެ އުމުރު ފުރާ އާއި މާލެ ރަށްވެހިންނާއި، ދަފުތަރުގައި ތިބި މީހުންނާއި އަލަތު ކައިވެނި ކުރާ ފަރާތްތައް އަދި ނުކުޅެދުންތެރިކަން ހުންނަ ފަރާތްތަކަށް ދޭން އިއުލާން ކުރި އެއް ކޮޓަރީގެ ފްލެޓްތަކުގެ މަސައްކަތް ފަށާފައި ނުވާ ކަމަށެވެ.\n"އެއް ކޮޓަރީގެ ފްލެޓްތައް ހަދަން ފަށާފައެއް ނެތް. އިއުލާން ކުރި ނަމަވެސް ހަދަން ފަށާފައެއް ވެސް ނެތް،" މިނިސްޓަރު އަސްލަމް އެދުވަހު ވިދާޅުވި އެވެ.\nނަމަވެސް ފަހުން 36 ފްލެޓެއް ނިމިފައިވާކަމަށް އަސްލަމް ވިދާޅުވުމުން ގިނަ ބައެއްގެ ފާޑުކިޔުން ވަނީ އަމާޒުވެފަ އެވެ. އަދި ފްލެޓުތަކަށް ހެދިގޮތެއް ސާފުކޮށްދޭން ގޮވާލާ އަޑުވަނީ ގަދަވެފަ އެވެ.\nމާލޭ ރައްޔިތުންނަށް ހިލޭ ގޯތި ދޭ މައްސަލަ މަޖިލީހަށް


Varun Dhawan Sonevafushi resort gai\nވަރުން ދަވަން ސޮނެވާފުށީގައި\n17 އޮކްޓޫބަރ 2020\nބޮލީވުޑްގައި މިހާރު ތިބި އެންމެ ކާމިޔާބު ޒުވާން އެކްޓަރުންގެ ތެރޭގައި ހިމެނޭ ވަރުން ދަވަން ބ. އަތޮޅު ސޮނެވާފުށީ ރިސޯޓްގައި ޗުއްޓީ ހޭދަކުރަމުން އެބަދެ އެވެ.\nސޮނެވާފުށީ ރިސޯޓްގެ ޕޫލެއްގައި ނަގާފައިވާ ފޮޓޯއެއް ވަރުންގެ އިންސްޓަގްރާމްގައި ހިއްސާކޮށްފައިވެ އެވެ.\nވަރުން ދަވަން އެންމެ ފަހުން ފެނިގެން ދިޔައީ ސްޓްރީޓް ޑާންސާ ތްރީޑީ އިންނެވެ. އެ ފިލްމުގައި ދެން ފެނިގެން ގޮސްފައިވަނީ ބޮލީވުޑް ތަރި ޝްރަދާ ކަޕޫރްއެވެ. އެ ފިލްމަކީ ރެމޯ ޑީސޯޒާ ޑައިރެކްޓު ކޮށްފައިވާ ފިލްމެކެވެ.\nވަރުން ދަވަން ދެން ފެނިގެންދާނީ “ކޫލީ ނަންބަރު 1” އިންނެވެ. މި ފިލްމުގައި ވަރުން ދަވަންގެ އިތުރުން ދެން ފެނިގެންދާނީ ސާރާ އަލީ ޚާންއެވެ. މި ފިލްމަކީ 1995 ގައި ވަރުން ދަވަންގެ ބައްޕަގެ ފިލްމެއްގެ ރިމާކް އެކެވެ.\nވަރުން ސޮނެވާފުށީ ރިސޯޓްގައި ޗުއްޓީ ހޭދަކުރަމުން އަންނަ އިރު އިންޑިއާގެ ފިލްމީ ތަރިންނަކީ މި ފަހުން ރާއްޖެ އަށް ވަރަށް ގިނައިން އަންނަ ބައެކެވެ. އެގޮތުން އިންޑިއާގެ ދެ ބަތަލާ އިން ކަމަށްވާ މަންދިރާ ބޭދީ އާއި މޯނީ ރޯއީ ވެސ ްވަނީ މިދިޔަ މަހު ފަހުކޮޅި ސޮނެވާފުށީގައި ޗުއްޓީ ހޭދަކޮށްފައެވެ.\nޝާފީ ސުޕަ ޔުނައިޓެޑަށް ސޮއިކޮށްފި\n27 އޮކްޓޫބަރ 2020\nރާއްޖޭގައި ކުރިން މަސައްކަތްކުރި ޓީޗަރަކު ކޮވިޑް ބަލީގައި ނިޔާވެއްޖެ\nއޭދަފުށީ ކޮވިޑް ފެސިލިޓީގައި ހަ މީހަކު އެޑްމިޓް ކޮށްގެން ފަރުވާދެނީ


SunOnline: #VAAHAKA: Fire and Ice - 14\nފަޔަރ އެންޑް އައިސް (14)\nއައިޝާ ނަސީމް 24 Jun 2019, 08:35\nއާރިޒް ގޯޅިކަންމަތީގައި ހުރި ގާޑިޔާއަކުން ހެދި ބިލެތްގަނޑެއް ގަނެލައިގެން މަގުހުރަސްކުރަން އުޅުނެވެ. އެއްލިކަޅިއަކުން ކާރުގައި އިން އަންހެންކުއްޖާ ފެނިފައި އާރިޒް ގަސްތުގައި ކާރުގައި ޖެހިގަތެވެ. އެއާއިއެކު އޭނަ ވިއްސައިގެންގޮސް ޕޭވްމެންޓްމަތީގައި ޖެހުމާއެކު އެންމެން އެހިސާބަށް ބޮނޑިވެގަތެވެ. އެ އަންހެންކުއްޖާ ހާސްކަމާއެކު އެމަންޒަރުބަލަން އިނދެފައި ކާރުގެ ދޮރު ހުޅުވާލައިފާ ފޭބިއެވެ. ބިންމަތީގައި ޖެހުނުގޮތަށް އާރިޒް ދެލޯ މަރާ ތަގުޅިކޮށްލައިގެން އޮވެވުނީ ސިކުންތުކޮޅަކަށެވެ. ތަދު އިހުސާސްނުކުރެވުނު ކަމުގާވިޔަސް ޕޭވްމެންޓުމަތީ އޭނަގެ ބޯޖެހުނުލެއް ބާރުކަމުން ފަޅައިގެން އޮހިގަތް ލޭގަނޑު އޭނަގެ މޫނުމަތީ ތިރިއަށް ދެމެމުންދިޔައެވެ.\n"ރިލެކްސް ބޭބީ. އަހަރެން މުޅިން އޯކޭއޭ....." އާރިޒް ކުރިމަތީގައި ހުރި އަންހެންކުއްޖާއާއި ހަތަރުކަޅި ހަމަކޮށްލަމުން ހީލީ ގާތްގޮތަކަށެވެ. އެއްވެފައިވާ މީސްތަކަށް އާރިޒް ބަލައިލަމުން މާފަށް އެދުނެވެ. އޭނަ މުޅިން ރަގަޅުކަމަށާއި އަނިޔާއެއް ނުވާކަމުގައި ބުނެލިއިރު ހީލިގޮތަކުން ހިތްތައް ފަތަހަކޮށްލިއެވެ. " ޝީޒް މައި ގާލްފްރެންޑް................."\nއާރިޒްއަށް އިތުބާރުކޮށްފައި މީހުންތައް އެމީހެއްގެ މަންޒިލަކަށްދާން ނައްޓައިލުމުން އެ އަންހެންކުއްޖާ ބަލައިލީ ރުޅިވެރި ނަޒަރަކުންނެވެ.\n"ހަހް؟ގާލްފްރެންޑޭ؟ " އެ އަންހެންކުއްޖާ ސުވާލުކޮށްލީ ދެލޯބޮޑުކޮށްގެންނެވެ. ދޮންމޫނަށް ފިނިފެންމަލުގެ ކުލަ ފާއްދާލިއެވެ. ތެމިފައިވާ އަތްތިލަ އުނގުޅާލާފައި ކާރާއި ދިމާލަށް ހިނގައިގަތުމުން އާރިޒް ގޮވައިލީ މަޑުމައިތިރި ރާގަކަށެވެ.\n"މީހުން ބަލާވަރުން ފޮނުވައިލަން މަ އެހެން ބުނީއޭ. އެހާ ސީރިޔަސްނުވެބަލަ. އަހަރެން އެމީހުން ކައިރިއަކު ނުބުނަމެއްނު އަހަރެމެންގެ ގެއިން ވައްކަންކުރާ ރޯޒްތީފްއޭ. ތިއީ ޑޮކްޓަރެއްތަ؟ އެހެންވިއްޔާ ތިކުއްޖާގެ ގެއަށް ގެންގޮސް ބޭސްއަޅާދީ. އޭރުން އަހަރެން ޕޮލިހަށް މައްސަލަ ރިޕޯޓެއް ނުކުރާނަން. ނޫނީ މަށަށް މި ލިބުނު އަނިޔާގެ ޒިންމާ އުފުލަން ޖެހޭނެ އިނގޭ. މަ ދެން އެހާ ކައިންޑްހާޓެޑްއެއް ނުވާނެ............" އާރިޒް ކާރުގެ ބޮނެޓުގައި އަތް އަޅުވައިލަމުން ހަތަރުކަޅި ހަމަކޮށްލިއިރު އެލޮލުން ފެނުނީ ލާނެތްކަމެކެވެ. އެއަޅި ދެލޮލާއި އެކުއްޖާގެ މުށި ދެލޯ ގުޅުމުން ކޮންމެވެސް ކަހަލަ ހަދާންތައް އާވާން އުޅެފައި ސިކުނޑި ތަޅުލެވިއްޖެއެވެ.\nއެކުއްޖާ އިޝާރާތުން އެންގީ އޭނައާއެކު ގެއަށް ވަނުމަށެވެ.\nއާރިޒް ސިޓިންރޫމްގައި ބައިންދާފައި އެކުއްޖާ އެތެރެއަށްވަނެވެ. ޒަމާނީ ފަރުނީޗަރުތަކުން ޒީނަތްތެރިކޮށްފައިވާ އެތަނުގައި ހިފާފައިވީ މީރުވަހުން ބަގީޗާއެއް އުޅެވޭހެންނެވެ. އެހާ ލުއި ބޮލަށް ފަސޭހަވާފަދަ ގުދުރަތީ ވަހެކެވެ. ކެމިކަލްއެއްގެ އަސަރެއްނެތެވެ. އެ އަންހެންކުއްޖާ ފަސްޓްއެއިޑްބޮކްސްއެއް ގެނެސް ބިއްލޫރިމޭޒުމަތީގައި ބަހައްޓައިފިއެވެ. ރަސްމީގޮތެއް އޭނަގެ ހުއްޓެވެ. ބްލަޝް ޕިންކުކުލައިގެ ސްކާފްގެތެރެއިން ހިތުގެ ބައްޓަމަށްވާ މޫނު ފެންނައިރު މާތް ފާޑު އެބަހުއްޓެވެ. އޭނަ އަތަށް އަންގީ ލެއްވިއެވެ. ކަތުރެއްނެގުމުން އާރިޒް ބިރުގަތްކަމަށް ހެދި އެސްފިޔަތައް ތަޅުވައިލިއެވެ.\n"މމްމް މަގޭ ގަޔަށް ހަރާލަން ތިއުޅެނީ؟"\n"މިއުޅެނީ ޒަޚަމް ސާފުކޮށްލަންވެގެންނޭ. އޭރުން ކެނޑިފައި ހުރީ ކިހާ ފުންކޮށްކަން އިނގޭނީ. ފަހަން ޖެހިއްޖެއްޔާ ހޮސްޕިޓަލަށް ދަތުރެއްއަޅާލަން ޖެހިދާނެ. ލެޓް މީ އެގްޒޭމިން ޔޫ މިސްޓަރ..........." އެއަންހެންކުއްޖާ ވާހަކަދެއްކީ ނިކަން ރަސްމީވެފައެވެ. ސަމާސާކުރުމުގެ އެއްވެސް ނިޔަތެއް އެމޫނުމަތިން ފެންނާކަށް ނެތެވެ. އޭނަގެ އިސްތަށިގަނޑުގައި އަތްލުމުން އާރިޒްއިނީ ދެލޯ މަރާލައިގެންނެވެ. އިސްތަށިގަނޑާއި މީހަކު ކުޅެންޏާ އަރާމުވާނެ ނޫންހެއްޔެވެ؟ އޭނަވެސް ނިދިއަންނަގޮތް ވިއެވެ. އާރިޒްގެ އިސްތަށިގަނޑު އިނގިލިތަކުން ދުރުކުރަމުން ބަލަމުން ދިޔައީ އެހާ ބައިވަރަށް ލޭ އަންނަ ޒަޚަމް ނުފެނިގެންނެވެ. އެކުއްޖާވެސް ހައިރާންވިއެވެ. ކެނޑިފައި ހުރީ ކުޑަ ކުޑަ ތިނޯހެއްގެ ފަނގަވަރުގެ ތަންކޮޅެކެވެ. ކޯދުލާފައި ލޭ އޮހިގަތީ މި ޒަޚަމްއިންކަން ގަބޫލުކުރަން ދަތިވެފައި އެހެން ޒަޚަމްއެއް ހުރިތޯ ބަލަން އިސްތަށިތައް ދުރުކޮށް ރަގަޅަށް ބަލަންފެށިއެވެ. އާރިޒް ލޯ ހުޅުވާލުމާއެކު ލޯ އަމާޒުވީ މިކުއްޖާ ލައިގެން ހުރި ހެދުމަށެވެ. ބުރުގާގެ ސަބަބުން މޭމަތި ނުފެންނަގޮތަށް ނިވާވެފައެވެ. އެހެދުމުން އަރައަރާހުރީ ނިކަން ލުއި ސިކުނޑި މަސްތުކޮށްލާފަދަ ސެންޓުވަހެކެވެ.\n"އާޔާ............." އަންހެނެއްގެ އަޑު ތަންކޮޅެއް ދުރުން އިވުނެވެ. ރުންކުރުގޮތެއް ހުއްޓެވެ.\n"ނަން ނުބުނަނީސް މިއެނގުނީ. ތިއީ އާޔާ ދޯ......" އާރިޒް ހައިރާންވީ މިކުއްޖާއެކޭ އެއްފަދައިން ނަންވެސް ރީތިކަމުންނެވެ.\n"މި އަންނަނީ....." އާޔާ އާރިޒްގެ ޒަޚަމް ސާފުކުރަންފެށިއެވެ. މަޑުކަފަކޮޅެއްގައި ތޫނުވަހެއް ދުވާ އެއްޗެއް ހާކާފައި ޖައްސައިލުމުން އަޖައިބެއްފަދަ ފިނިކަމެއް އިހުސާސްވިއެވެ. އަންގީގެ ސަބަބުން އާޔާގެ އަތުގެ އިނގިލިތައް އޭނަގެ ބޮލުގައި ނުބީހުނަސް އާރިޒްއަށް އިނގިލިތަކުގެ އިހުސާސްކުރެވި އުފާވެރިކަމެއްލިބުނެވެ. ދެމީހުންގެ ނޭވާގެ އަޑު ފިޔަވާ އެހެން އަޑެއް ނީވި ހިމޭންކަމުގެ ސިކުންތުކޮޅެއް ހިނގިއެވެ. ކުއްލިއަކަށް ސިޑިން މީހެއްގެ ފިޔަވަޅުތަކުގެ އަޑުއިވިފާ ދެން ފެނުނީ ޒުވާން އަންހެނަކު އެމީހުންގެ ކުރިމަތީގައި ހުއްޓައެވެ.\n"މިއީ ކާކުތަ " އަންހެންމީހާ އާޔާއާއި ސުވާލުކުރިއެވެ.\n"އަޅުގަނޑުގެ ނަމަކީ އާރިޒް. ޖެހިގެން މިހިރަ ގޭގައި އަޅުގަނޑުމެން ދިރިއުޅެނީ. ކުރީދުވަހު ފޮނުވި ސޮދަގާތްވެސް ލިބުނު. ވަރަށް މީރު. އެރިކް ބުނިގޮތުން އޭގެއިން މަދުވީ ހަމައެކަނި އުމާމީ ޓޭސްޓް އޯ......................." އާރިޒް ތައާރަފެއް ދެމުން ލޯ ހުޅުވާލާއިފިއެވެ.\nއާރިޒްގެ ނަން އިވުމުން އާޔާގެ އަތުގެ ހަރަކާތް ހުއްޓުނުގޮތަށް އަތުން ދޫވި ކަތުރު ވެއްޓި މާބްލް ތަޅުންމަތީގައި ޖެހުނު އަޑު ގޭތެރޭގައި އިރުކޮޅަކަށް ގުގުމާލާފައި ހުއްޓެވެ. އޭނަ ކުޑަކޮށް ދުރަށް ޖެހިލާފައި އާރިޒްގެ މޫނަށް ދެވަނަފަހަރަށް ބަލައިލީ ދިރާސާކުރާފަދަ ތޫނު ނަޒަރަކުންނެވެ. މި އާރިޒް މުޅިން ތަފާތެވެ. ކަޅު ކަޅީގެ ބަދަލުގައި އަޅިކުލައެވެ. ލެންސެއް ލައްވާފައެއް ނޫނެވެ. ގުދުރަތީ ރީތި ކަޅީގައި އެވާ ފުރިހަމަކާއިއެކު އިސްކޮޅުން ދިގުވެފައި ހަމަށް އަރާފައިވާ ކުލަ ތަފާތެވެ. އަޑު އެހާ ބަރެވެ. ފިރިހެންވަންތައެވެ. މިއީ އެމީހުންނާއިއެކު އުޅުނު ސުންޕާ ކުޑަ ހަންޑިއެއް ނޫނެވެ. އެ އަންހެންމީހާ އާރިޒްއަށް ބަލަންފެށިގޮތަށް އަނބުރައިގެންފާނެހެން ހީވިއެވެ. އެމޫނު ހުދުވެ މިއޮތް ފިނީގައި ނިތްކުރީގައި ދާތިކިތައް ވިދައިލިއެވެ. މިއީ ހަމަ އާރިޒްހެއްޔެވެ؟ ހަމަ އެ އަޅި ދެލޮލެވެ. އިސްތަށިގަނޑު ތަފާތުކޮށް ސްޓައިލްކޮށްފައި އޮތަސް އިސްކޮޅުން ދިގުވެ ހަށިގަނޑު ވަރުގަދަވިޔަސް މިއީ އެ އާރިޒްކަމާއިމެދު ޝައްކުވެ ބިރުގަތެވެ. އެދެމީހުންނަށް އޭނަގެ ތައާރަފު އިވުމުން އެލިބުނު ސިހުމާއި ކަންބޮޑުންތައް ތަރުޖަމާ ކުރަންވީގޮތެއް އާރިޒްއަކަށް ނޭގުނެވެ. އޭނަގެ މާޒީ އެނގޭބަޔަކީ ބާވައެވެ.\n"އޯ ރިއަލީ؟ "\n"ޔެސް.........." އާރިޒް ހިނިތުންވެލިއެވެ.\n"އަހަންނަށް ކިޔަނީ ބަލްސަމް. އާޔާގެ........މަންމަ.." ބަލްސަމް ތައާރަފުވެލަމުން އާރިޒްގެ ލޮލަށް ބަލަންއިނަސް އެލޮލުން އޭނަ އެނގުނުކަމުގެ ނިޝާނެއް ނުފެނުނެވެ. އާރިޒް މަރުނުވެ ސަލާމަތްވީ ކިހިނެއްހެއްޔެވެ؟ އަދި އޭނަ އެމީހުން ނޭގޭކަމަށް ހެދިގެން ހުރުމުގެ ބޭނުމަކީ ކޮބާހެއްޔެވެ؟ އަރިޒްލައިގެން ހުރި އަރްމާނީ ޓީޝާޓާއި ޖިންސް އަދި އަރުކުރީ އޮތް ހަތަރުލައްކަ ރުފިޔާގެ ރަން ރޮލެކްސްގަޑިން އޭނަގެ މުއްސަދިކަމާއި ހައިބަވަންތަކަން ދައްކުވައިދެއެވެ.\n"ވަރަށް އުފާވެއްޖެ ބައްދަލުވީމަ. މި އަންހެންބޭފުޅާއާއި ދިމާވީ ފްރީކް އެކްސިޑެންޓަކުން. ޖެހުނުގޮތަށް ތަންޑާވެގެން ބޮލަށް އަނިޔާވީ. ޑޮކްޓަރެއްގެ ކާރުގައި ޖެހުނުކަމީ ނަސީބު. އަޅުގަނޑުގެ ބޮލުގައި ބޭސްއަޅާލަދޭން މިގެއަށް ގެނައީ........" އާރިޒް އޭނައާއި އާޔާގެ ބައްދަލުވުން ކިޔައިދިނުމުން ބަލްސަމްގެ ސިހުން ވަކިން ބޮޑުވިއެވެ. އާރިޒްއަށް އާޔާވެސް ހަމަ ނޭގުނީހެއްޔެވެ؟ ފުރުގާންއަށް އާރިޒް ފެނިއްޖެއްޔާ އަޅި ދެލޯ ފެނި އެއްޗެއް ވިސްނޭނެކަން ގައިމެވެ. ބަލްސަމްގެ ހިތް ތެޅޭވަރުން ފުންމައިލާފައި ބޭރަށް ނުކުމެދާނެހެން ހީވިއެވެ. ހަ އަހަރުކުރިން އެމީހުންގެ ދިރިއުޅަމަށް އާރިޒް ފުންމައިލިއެވެ. އެމީހުންގެ ދިރިއުޅުން ޚަރާބުކޮށް އެންމެންގެ އުފާތައް ފޭރިގެންފާ އެކަންތަކުން އަރައިނުގަނެވިގެން އުޅެނިކޮށް އާރިޒް އެނބުރި އައީ ބަދަލުހިފުމުގެ ރޫޚުގައި ހެއްޔެވެ؟ އާރިޒްގެ ހަގީގަތް ފުރުގާންއަށް ކިޔައިދޭންވީހެއްޔެވެ؟ ނޫނީ މިފަހަރު އާރިޒް އެމީހުންނަށް ހަދައިލާނެގޮތެއް އެނގެނީއެއް ނޫނެވެ. ބަލްސަމް ހުއްޓުން އަރާފައި ރޫހުނެތް ބުދެއްހެން ހުރެފައި ގަދަކަމުން ހިނިތުންވެލިއެވެ.\n"އާޔާ ނިކަން ސްވީޓް. އެކަމަކު އާޔާއަކީ ކުރިން މީހަކާއި އިނދެފައި ހިތްދަތި ތަޖުރިބާއެއްކޮށްފައި ހުރި އަންހެންކުއްޖެއް. އިހަށް ދުވަހު ވަރި އެވީ. އެހެންވީމަ ތިބޭފުޅާގެ ޚިޔާލީ ވާފަށް އެހެން ދިމާލަކަށް އެއްލުމުގެ ކުރިން އާޔާއަކީ ޑިވޯސީއެއްކަން މިބުނެދިނީ.............." ބަލްސަމް އިތުރު އެއްޗެއް ބުނުމެއްނެތި ފައިވާން ތަޅަމުން ބާރުބާރަށްގޮސް ސިޑިން އަރައިގެން ދިޔަތަން ބަލަން ހުރެފައި އާރިޒް އާޔާއާއި ހަތަރުކަޅި ހަމަކޮށްލިއެވެ.\n"މަންމަ އެހާ ޒާތީ ވާހަކައެއް އެދެއްކީ ކީއްވެތަ؟ އަހަރެން މިގެއަށް އައީ ޕްރޮޕޯސްކުރާކަށް ނޫނެއްނު ...." އާރިޒް މަޑުމަޑުން ކިޔާލައިފިއެވެ.\nއާރިޒް ދުލުން އެހެން ބުނެލިކަމުގައިވިޔަސް ހިތުގައި ހައިޖާނެއް އުފެދުނެވެ. އާޔާއަކީ މީހެއްގެ ހައްގެއްކަން އެނގުމުން ބުނަންނޭގޭފަދަ އުދަގޫތަކެއްވެއްޖެއެވެ. އެހެން އަންހެންކުދިން ފެނިފާ މިވީހާތަނަށް ހިތުގައި އެއްވެސް ޖަޒުބާތުތައް އުފެދިފައި ނުވިޔަސް މި އަންހެންކުއްޖާ ފެނުމުން އޭނަގެ ހިތަށް ވީ ތަފާތުގޮތްތަކެވެ. ބަލްސަމްގެ ޖުމްލައިން ހިތް ގުޑުވައިލިގޮތަށް ތަބީއަތުވެސް ޚަރާބުވިއެވެ. ސީރިޔަސްވެއްޖެއެވެ.\n"ނޭގޭ......" އާޔާ އެންޓިބައިޓިކް ކޮޅެއް އެ ކުޑަ ކުޑަ ޒަޚަމްގައި އެޅުމަށްފަހު ދުރަށް ޖެހިލިއެވެ.\n"ނައު ޔޫ މޭ ގޯ.........."\n"ތެންކިއު..." އާރިޒްވެސް އަވަސްވެގަތީ ގެއަށް ދާށެވެ.\nރޯޒްޕްލޭސްގެ ދޮރުން އެތެރެއަށް ވަންގޮތަށް އާރިކްމެންނަށް ފިލައިގެން ކަހަލަގޮތަކަށްގޮސް އޭނައަށް ކޮޓަރިއަށް ވަދެވޭވަރުވިއެވެ. ލައިގެން ހުރި ޓީޝާޓު ލެއިން ފެވިފައިވާތީ ކޮތަޅަކަށް ލާފައި މެޝިނަށް ލާން އެއްފަރާތުގައި ބޭއްވިއެވެ. އާރިކްއަށް ޝައްކެއްވިއްޔާ އެތައް ސުވާލުތަކެއް އަމާޒުވާނެއެވެ. ޝަވަރުދޮށުގައި ހުއްޓުނުގޮތަށް އެތައް އިރެއްވާންދެން ފާރަށް ލެނގިލައިގެން ދެލޯ މަރާލައިގެން ހުރިއިރު ހިތާމަވެރި އަސަރުތަކެއް މޫނުމަތީގައިވިއެވެ. ތާޒާވެލުމަށްފަހު ފެންތިކިތަޅަތަޅާ ހުރި އިސްތަށިގަނޑު މުޅިން ނުހިއްކާ ކޮޓަރިން ނުކުތްއިރު ޕޭންކޭކު ފިހޭމީރުވަސް ގޭތެރޭގައި ހިފާލާފައިވިއެވެ. ކާކޮޓަރިއަށްވަންއިރު އާރިކްއާއި ޖަނާހު ހޫނު ޕޭންކޭކުތައް ފިހެފައި މޭޒުމައްޗަށް އަރުވަނީއެވެ. އާރިޒް ފެނުމާއިއެކު އާރިކް ދިމާކޮށްލީ ޑޮކްޓަރ އާޔާއޭ ކިޔައިގެންނެވެ. ކާރުގައި ޖެހިގަތްގޮތަށް ލޯބީގެ ވާހަކައެއް ފެށުނީ ދޯއޭ އެހިއެވެ. ލުސިފާގެ ބަދަލުގައި ރޯމިއޯ ނޫނީ މަޖުނޫނުފަދަ ވަނަމެއް ގެންގުޅެން ޖަނާހު ބުނެލިއެވެ.\n"ބޮޑީގާޑަކީ އަހަރެން. ވީމަ އަހަރެން އާރިޒްއާއިމެދު އިހުމާލުވާނެ ސިކުންތެއްވެސް ނުވާނެ. ރިމެމްމްބަ ދިސް.." އާރިކް އެއްލޯ މަރާލައިފިއެވެ." ޑޮކްޓަރ އާޔާއާއި ދިމާވީމަ ދެން ދެން ދެމީހުން ކޮންހާ ވާހަކައެއް ދެއްކީ. ގަނޑުފެންގަނޑެއްފަދަ އަންހެންކުއްޖެއް ވީމަ ވިރުވައިލަން ފަސޭހައެއްނުވާނެ. އެކަމަކު ލުސިފާއަށް އެކަންވެދާނެހެން ވަރަށް ހީވޭ. ސިންސް ޔޫ އާ ހޮޓް ހަމަ ވިރުވައިލެވިދާނެ ދޯ............"\n"އެއީ މީހަކާއި އިނދެ ވަރިކޮށްފައި ހުރި ކުއްޖެކޯ........." އާރިޒްގެ އަޑުގައި ޖޯޝެއްނެތެވެ.\n"ސޯ ވަޓް؟ މީހަކާއި އިނދެފައި ހުއްޓަސް އެއީ މައްސަލައެއް ނޫނޭ. މާޔޫސްނުވެ ޓްރައިކޮށްބަލަ........އެކުއްޖާ ހަމަ އާރިޒްއަށް ފޯލްވާނެ. ފޯލްވީމަ ހިތް ހަލާކުކޮށްލާފައި އެއްލާލީމަ ރަގަޅުވާނެ. ރައްޓެހިވިއްޔޭ ކިޔާފައި ކޮމިޓްވާކަށް ނުޖެހޭ. ކޮންމެހެން އޭނައާއި ކައިވެނި ކުރާކަށް އާރިޒް ނުޖެހެއޭ މިބުނީ. ސޯ ރިލެކްސް ބްރޯ......................." އާރިކް ހިތްވަރުދޭފަދަ ގޮތަކަށް ބުނެލިއެވެ. ޕޭންކޭކާއި ޕިއްޒާއާއިއެކު އަނދަ އަނހުރި ކޮފީބޯން ތިބުމުގައި އެތިން އެކުވެރިން ތަފާތު މައުޟޫތަކަށް ވާހަކަދެއްކިއެވެ. އާރިކް އޭނަގެ ބޭބެ ރަފާއިލްއަށް ނިކަން ތައުރީފުކޮށްވާހަކަދެއްކިއެވެ. ކައުނުގައިވާ އެންމެ ހިތްވަރުގަދަ ބަތަލަކީ އޭނަކަން ދޭހަވާފަދަގޮތަކަށެވެ. ދެލޮލުގައި ފެހިކުލައިގެ ތަފާތު ދެކުލައެއް ހުންނަކަމަށާއި ޖެނެޓިކް މައްސަލައަކަށްވިޔަސް ރަފާއިލްގެ ދެލޮލަކީ އޭނަގެ އެންމެ ރީތި ސިފަކަމުގައި ބުނެލިއެވެ. ހަމަ ކުއްލިއަކަށް އާރިކް ރަފާއިލްގެ ވާހަކަދައްކަން ޖެހުނު ސަބަބަކީ ކޮބާހެއްޔޭ އާރިޒްހިތަށް އެރިއެވެ. އެކީ ހަ އަހަރު އުޅުނުއިރުވެސް އެބުނާ ރަފާއިލްއަކު އެމީހުންނަށް ފެނިފައެއްނުވެއެވެ. އާރިޒް ގިނަވަގުތު އިނީ ގެއްލިފައެވެ.\nއޭސީގެ ސަބަބުން ފިނިވެފައިވާ ގޭތެރޭގައި މީރުވަހެއް ހިފާލާފައިވިއެވެ. ގޭތެރޭގައި ދިއްލާފައިވާ ފާނޫޒުތަކުގެ އަލީގައި ހިޔަނިތައް ހަރަކާތްކޮށް ހޫރެމުންދިޔައެވެ. އާރިޒް ބެލްކަންޏަށް ނުކުމެފައި ޖީބަށް އަތް ޖަހާލައިގެން ހުއްޓިލިއެވެ. ބަގީޗާގެ ބޮކިތައް އަނދާފައިވިޔަސް ހަނދުވަރުގެ ތޫނު އަލިން ފަތްތަކުގައި ރިހިކުލަޖައްސަމުން ދާއިރު އާޝޯޚުވާފަދަ ރީއްޗެވެ. ފިނިފެންމާތަކުގައި ހަނދުވަރުގެ އަލިކުޅެމުންދަނީ އާޝިގެއްފަދައިންނެވެ. މިރީތިކަމުގެ ބައިވެރިޔަކަށްވެގެން ހަނދުވަރުގެ އަލިން ހިތް އުފާކުރަމުން ދިޔައިރު މިތަނުން މަދުވަނީ އާޔާއޭ ހިތަށް އެރިއެވެ. އާޔާ އޮތީ ނިދާފައިބާވައެވެ. އޭނަ ނިދަން ލައިގެން އޮތީ ބުރުގާ ހެދުމެއްހެއްޔެވެ. ނޫނީ އެ ފިނިފެންމާކުލައިގެ ހަމާއި ގުޅޭފަދަ ޕިޖާމާއެއްހެއްޔެވެ. އާޔާގެ އިސްތަށިގަނޑު ފަން ހެއްޔެވެ. ނޫނީ އޮންނަނީ ބުޅިކޮށްހެއްޔެވެ؟\nކުއްލިއަކަށް ގަސްތަކުގެ ތެރެއިން ހަރަކާތެއްކުރިހެން ހީވެފައި އާރިޒްގެ ހިއްސުތައް ފުރިހަމަ ސަމާލުކަމަށް އައެވެ. އާރިޒްގެ ލޯ ހުއްޓުނީ އުދުހެމުންކަހަލަ ގޮތަކަށް އަންނަމުން ދިޔަ ކަޅު ހިޔަންޏަކަށެވެ. އާރިޒްގެ ހިތުގައި ބިރުވެރިކަން އުފެދުނެވެ.\n"އާރިޒް......" އެމީހަކު ބަރު ފިރިހެންއަޑަކުން ގޮވާލުމުން އާރިޒް ސިހޭގޮތްވިއެވެ.\n"ތިއީ ކާކު؟ "\n"ގިނަ ސުވާލުނުކޮށް ތިތަނުން ފައިބައިގެން އާދޭ...................." އެ މަޚުލޫގު އަމުރުކުރިއެވެ. އެއަޑުގައިވި ހައިބަތާއި ހަރުކަށިކަމާއިއެކުގައިވެސް މަޑުމައިތިރިގޮތެއް ހުއްޓެވެ. ހުވަފެނުގައި ތަފާތު މަޚުލޫގުންތައް ފެންނަމުން ދަނިކޮށް ހޭލާހުރެ އެ މަޚުލޫގުން އޭނައަށް ގޯނާކުރަން ހާޟިރުވީއެވެ. އާރިޒް ތިރިއަށް އަންނަމުން އާރިކްއާއި ޖަނާހު އުޅޭތޯ ބަލައިލިއިރު އެދެމީހުންގެ ހިލަމެއްނުވިއެވެ. އޭނަ ގާތު ނުބުނެ އެދެމީހުން އެރި ހަވާއެއް އެނގެނީއެއްނޫނެވެ. ފިނިވެފައިވާ ދެއަތްތިލަ ޖީބަށް ޖަހައިލުމަށްފަހު އާރިޒް ގޭގެ މައި ދޮރު ހުޅުވާލާފައި ސާފު ވައިގެ ތެރެއަށް ނޭވާ ދޫކޮށްލިއިރު އެ މަޚުލޫގު ހުރި ކުރިމަތީގައެވެ. އާދައިގެ އިންސާނަކަށްވުރެ ޖާނުން ވަރުގަދަވެފައި އިސްކޮޅުން ދިގުކަމުން ހަތްފޫޓާއި ކައިރިކުރާނެއެވެ. ބިންމަތީގައި ދެފައި ޖެހޭހެނެއްހިޔެއް ނުވެއެވެ. ކަޅުކުލައިގެ ރޯބުގައި މޫނާއިއެކު ފޮރުވައިގެން ހުއްޓަސް އިންސާނެއް ނޫންކަން އާރިޒްއަށް އެނގުނެވެ. ކިތަންމެވަރަށް އެމޫނު ބަލަން އާރިޒްގެ ހިތް އެދުނަސް މި މަޚުލޫގުހުރީ މޫނު ދައްކާގޮތަކަށް ނޫނެވެ.\n"ކަލޭގެ މާޒީގެ ހުރިހާ ސިއްރެއް މަށަށް އެނގޭ. ޖެހިގެން މިހިރަ ގޭގައި ދިރިއުޅެނީ ކަލޭގެ ފުރާނައަށް ދަހިވެތިވެފައިވާ ދުޝްމަނުން. އެނގިއްޖެއްޔާ އެމީހުނަށް ތިހިތުގައި ނަފްރަތު ނޫން އެއްޗެއްނުވާނެ. ކަލޭގެ މަންމައަކީ ކާކުކަމެއް ނޭގެއެއްނު. މަންމައެއްގެ ލޯބިން މަހުރޫމްކޮށް އެމަންމަ ދުނިޔެއާއި ވަކިކޮށްލި އާއިލާ ކަލޭމެންގެ އަވަށްޓެރިންނަށްވެގެން ތިއުޅެނީ. އެމަންމައަށްޓަކާ ރިވެންޖް ނަގާ. އަހަރެން ބުނާގޮތަށް ނަހަދައިފިއްޔާ ކަލެއާއި އާޔާއަށް އަދަބުލިބޭނެ. އޭގެ ކުރިން އެ އަންހެންކުއްޖާގެ ދިރިއުޅުން ބަރުބާދުކުރޭ. އިތުރު މީހަކަށް މިކަން އެނގިގެން ނުވާނެ.............." ނިވާވެގެން ހުރި މަޚުލޫގުގެ ކޮންމެ ޖުމްލައެއް އާރިޒްގެ ހިތަށް ހައިރާންކަމާއި ބިރުވެރިކަން ވެއްދިއެވެ.\nއާޔާއާއި ބަލްސަމްއާއި ބައްދަލުވުމުން އެދެމައިން އޭނަގެ ނަން އިވި މޫނަށް އެވީގޮތްތައް އަދިވެސް އާރިޒްގެ ލޮލަށް އެބަފެނެއެވެ. މި މަޚުލޫގުގެ ވާހަކަތައް ގަބޫލުކުރެވޭގޮތްވިއެވެ. އާރިޒް މަޑުމަޑުން ބޯ ޖަހައިލިއެވެ.\n"އަހަރެންގެ މަންމައަކީ ކާކު." އާރިޒް އޮޅުން ފިލުވަން ބޭނުންވިއެވެ.\n"ހަނދާން އަނބުރާ ގެންނަން އެންމެ ކުރިން މަސައްކަތްކޮށްބަލަ. މަންމަދެކެ ލޯބިވަންޏާ އެމަންމައަށްޓަކާ ކަމެއްކޮށްދެންޏާ މަންމަ އެހާ އުފަލުން އުޅެނިކޮށް ދިރިއުޅުން ހަލާކުކޮށްލި އަނިޔާދިން މީހުންގެ ފަރާތުން ބަދަލުހިފާ. އެވަރަށް އަހަރެން ބުނާނީ. ވަރަށް ގާތުން ބަލާނަން. ވީހާވެސް އަވަހަށް މަސައްކަތްފަށާ.." އެ މަޚުލޫގު ދުރަށް ހިނގައިގަންނަމުން މަޑުމަޑުން ލޯމަތިން ގެއްލެމުންގޮސް ހިޔަންޏަކަށްވެ ގަސްތަކުގެ ތެރެއަށް ގެއްލިއްޖެއެވެ.\n"ވަޓް ދަ ހެލް އިޒް........ ދެޓް. އަހަރެން މިހިރީ ހަމަ ހޭލާތަ.........." އާރިޒް ފައިން ގާގަނޑެއްގައި ޖެހުމުން ވައިގެތެރެއަށް އަރައިގެން ދިޔަލެއް ބާރުކަމުން ދެވަނަފަހަރަށް ހިތަށް ބިރުވެރިކަން ވަނެވެ. ރޫހާނީ ބާރެއް އޭނައާއި އަވަލީބާވައެވެ. އާރިޒް އަވަސްވެގަތީ ގެއަށް ވަނުމަށެވެ. އާރިކްއާއި ޖަނާހުއާއި މަޝްވަރާކޮށްލަން ހިތަށް އަރާފައި ކޮޓަރީގެ ދޮރު ހުޅުވާލިތަނާ ކޮޓަރީގެ ތެރޭހުރި ފާނޫޒުގެ ހުޅުކޮޅު ހޫރިގެންފާ ނިވުނުގޮތަށް ކަށްވަޅުގެ އަނދިރިކަންވަރުގެ ފުން އަނދިރިކަމެއް މުޅިތަން ހިސާރުކޮށްފިއެވެ. ހިމޭންކަމުގެ ތެރެއިން އިވުނީ އޭނަގެ ނޭވަގެ އަޑު އެކަންޏެވެ. ހަދާނެގޮތް ހުސްވެފައި ފޯނުން އަލިކުރަން އުޅެނިކޮށް އެކަތައިގެ ބާރު އެކުލެވޭ އަތަކުން އޭނަ ކޮށްޕާލައިފިއެވެ. އާރިޒް ލުއިފަތްކޮޅެއްހެން ވިއްސައިގެންގޮސް އެނދުމަތީގައި ޖެހުނުގޮތަށް ހިރިލާކަށްވެސް ނޭގުނެވެ. މީހަކު ފެންނާންނެތަސް އެމީހެއްގެ ހޫނުކަމުން އެތަނުގައި އަލިފާންމަޅިއެއް ޖަހާފައި ހުރުމެކޭ ތަފާތެއްނެތެވެ. ނުފެންނަ މީހާ ގަދަ އަޑަކުން އަމުރުކުރީ އެއްވެސް މީހަކަށް އަންގައިގެން ނުވާނެކަމުގައެވެ. އެއީ ގަސްތަކުގެ ތެރޭގައި ހުރެ އޭނައަށް އިންޒާރުދިން އެބަރު އަމުރުވެރިއަޑެވެ. ރުޅިވެރިކަމާއި އެކު ހަރުކަށިކަން އެ އަޑުގައި އެކުލެވުނެވެ.\nއޭނައަށް ފެންނަ ހުވަފެންތައް މަޑުމަޑުން ހަގީގީ ކުލަޖެހެމުންގޮސް އެ މަޚުލޫގުންތައް އޭނަގެ ލޮލަށް ފެންނަންފެށީއެވެ. މިގޭގައި ޖިންނިން އުޅޭކަމުގައި އޭނަ މިވަރަށް ކިޔާއިރު އާރިކްއާއި ޖަނާހު ގަބޫލެއްނުކުރިއެވެ. މަލާމާތްކޮށްފައި ހުނަސް އޭނަގެ ކުރިމަތީގައި މިހިރީ ގައިމު އިންސާނެއް ނޫނެވެ.\n"އާރިޒް. ފިނޑިނުވެ ތިމާގެ ބްލަޑްލައިން ހޯދާ ފިރިހެނަކަށްވޭ. އަނދިރީގެ ތެރެއިން ނުކުމެވޭނީ ހިތްވަރެއްވެސް ހުރެގެން ހަގުރާމަކޮށްގެން. ތިމާގެ ބުއްދިން ވިސްނާ ފިކުރުކޮށް އަހަރެން ބުނާގޮތަށްހަދާ. އޭރުން ބޭނުންވާ ހުރިހާ ސުވާލެއްގެ ޖަވާބު ދާދިއަވަހަށް ލިބޭނެ........." އެ މަޚުލޫގުގެ ބަރު އަޑު ކޮޓަރީގެ ތެރޭ ގުގުމާލާފައިވާއިރު ދެމީހުން އެއްފަހަރާ ވާހަކަދައްކާފަދައެވެ. އާރިޒްގެ ބިރު ކޮންމެވެސް ވަރަކަށް ފިލައިފިއެވެ. މިމީހަކަށް އޭނަ ހާދަ ރަގަޅަށް އެބައެނގެއެވެ. އޭނަގެ މަންމައާއި މިމީހާގެ ހުރީ ކޮން ގުޅުމެއްބާވައެވެ.\n"އަހަންނަކީ އަހަރެން. އެނގިގެން ކުރާނެ ފައިދާއެއް މިހާރަކުނެތް. އިތުރު ސުވާލުނުކޮށް އަހަރެން ބުނިގޮތަށް އެ އާއިލާގެ އެންމެންގެ ދިރިއުޅުން ބަދުބާރުކުރޭ. ނޫނީ އަހަރެންގެ ދެއަތުން ކަލެއާއި އާޔާވެސް ނައްތާލާނަން. އަޑުއިވިއްޖެތަ..............." އޭނަގެ އަޑުގައި ވި ގޮތަކުން އާރިޒް ޖެހިލުންވެފައި އަވަހަށް އެއްބަސްވުމުގެ ގޮތުން ބޯ ޖަހައިލިއެވެ.\n"ފައިން އައިލް ޑޫ އިޓް...."\n"އޭރުން އަހަރެންގެ ހަނދާން އަންނާނެތަ؟ "\n"ހަނދާންތައް އަނބުރާ ނައިއްޔާ މާ ރަގަޅުވާނެ" އެމީހާގެ އަޑު ގުގުމައިލިއެވެ.\n"ކިތަންމެ ހިތްދަތިވިޔަސް ދެރަވިޔަސް ކެތްނުކުރެވޭފަދަ ހިތާމަވެރި މާޒީއަކަށްވިޔަސް ނޭގުމުގެ ތެރޭ ހުރުމަށްވުރެ ހިތަށް ފަސޭހަވާނެ. އެއްވެސް މީހަކަށް އިހުސާސެއް ނުކުރެވޭނެ. އެހަނދާންތައް އަނބުރާގެންނަން އަހަރެންގެ ހިތް އެދޭވަރެއް. އަހަންނަކީ ކާކުކަން އެނގެން ބޭނުންވާވަރު. އެންމެ ރަގަޅު. އަހަރެން ތިބުނާ ކަންތައް ފުރިހަމަކޮށްދިނުމަށްފަހު އަހަރެންގެ ހަނދާންތައް އަނބުރާ ލިބޭނެކަމުގެ ޔަގީންކަން ދީފާނަންތަ؟ ތިފަދަ ރޫހާނީބާރު ލިބިފައިވާ މީހެއްނަމަ އެކަންތައް ފަސޭހަވާނެއެއްނު........................" އާރިޒް ވާހަކަދެއްކިއެވެ.\n"ފުރަތަމަ މަސައްކަތް ނިންމާ" އޭނަ އަމުރުކުރިއެވެ.\nއާރިކްއާއި ޖަނާހު ދޮރު ހުޅުވައިލުމާއިއެކު ފާނޫޒުގެ ހުޅުކޮޅަށް އަލުން ދިރުން ލިބި ހުޅުކޮޅު ނަށަންފެށިއެވެ. ހުޅުކޮޅުގެ އައްޔަށް ގަޔާވި ކުދި ކުރި ޕަރުވާނާތައް ވަށައިގެން އެނބުރޭތަން ފެނުނެވެ. އާރިޒް އޮތީ ބޯދަށަށް އަތްލައްވައިގެންނެވެ. މޫނުމަތީގައި މުތީތަކެއްފަދައިން ދާތިކިތައް ބަބުޅައެވެ. އެކުވެރިން އައުމުން ހަމަޖެހެން މަސައްކަތްކުރަމުން ތެދުވުނެވެ. އާރިކްއަށް ސިއްރެއްނުވިއެވެ. އާރިޒް ކަމަކާއި ޙާސްވެފައިވާކަން އޭނަ ދެނެގަތެނެވެ. ސުވާލުތައް ކުރަންފެށުމުން އާރިޒް ބުނީ ބިރުވެރި ހުވަފެނެއް ފެނުނީކަމުގައެވެ. އާރިކްބުނީ "ބިރު" އެލަފުޒު ރަދީފުން ކަނޑާލުމަށާއި ޖެހިލުންކުޑަ ހަގުރާމަވެރިއެއްގެ ގޮތުގައި ވުމަށެވެ.\nއާޔާ ލައިގެން ހުރި ހެދުމުގެ ބޭރުން ކޯޓުލާފައި ހުރިއިރު ރަސްމީކަމާއި އެއްވަރަށް ރީތިކަމުން އެތައް ލޯތައް އޭނައަށް ހުއްޓުނެވެ. އެކަމެއް އާޔާއަށް ރޭކާލީހެނެއް ހިޔެއްނުވެއެވެ. ލިފްޓަށް އަރާފައި ދިހަވަނަ ބަޓްންއަށް ފިތައިލިއެވެ. އެކުޑަވަގުތުކޮޅުގެ ތެރޭވެސް އާޔާ ފޯނުން ބަލަމުން ދިޔައީ ގުރުއާންގެ މާނައެވެ. އެހެންމީހަކު ލިފްޓްގައި ހުރިކަން އިހުސާސްވިހެނެއްވެސް ހިޔެއްނުވެއެވެ. އެއަށްވުރެ ބޮޑަށް ޝައުގުވެރިވެ ގެއްލިފައި ހުރީ ގުރުއާންގެ އާޔަތްތަކުގެ މާނައަށެވެ.\n"ޑޮކްޓަރ އާޔާ..." އިވުނު ދަންނަ އަޑުގެ ސަބަބުން އާޔާ ސިހުނެވެ. އިސްއުފުލާ ބަލައިލިއިރު ޑޮކްޓަރުގެ ކޯޓުލައިގެން ހުރި މީހާ ފެނިފައި ބިރެއްފެނުނުފަދައެވެ. އަތުން ފޯނުދޫވިއެވެ.\n"ތިވެސް..ޑޮކްޓަރެއް؟ " އާޔާ ދެލޯ ބޮޑުކޮށްފައި އަހައިލިއެވެ.\n"ކާމްޑައުން ގާލް. އަހަންނަށް ހީވަނީ އާރިޒްއާއި ބައްދަލުވެފައި ހުރީހެން. އަހަންނަކީ އާރިޒްއެއް ނޫން. އޭނަގެ ޓްވިން ބްރަދާ. ޑޮކްޓަރ އެރިކް........................." އާރިކް ތައާރަފު ވެލުމުން އާޔާގެ ހައިރާންކަން ފިލައިގެންގޮސް ހަމަޖެހުމެއް ލިބިއްޖެއެވެ. ވީއިރު ދުނިޔޭގައި ހުރީ އާރިޒްގެ ނަން ކިޔާ އެންމެ އިންސާނެއްނޫންތާއެވެ. އަވަށްޓެރި އާރިޒްއަކީ އަދި އޭނަގެ ދިރިއުޅުމަށް އައި ސުންޕާ އާރިޒްއެއް ނޫނެވެ. މުޅިން އެހެން ޒުވާނެކެވެ. އާރިޒްއާއި އާރިކްގެ ތަފާތަކަށް ފެނުނީ ހަމައެކަނި އިސްތަށިގަނޑެވެ. އާރިކްގެ ދިގުކޮށްލާފައިވާ ރިހިކުލައިގެ އިސްތަށިގަނޑާއި ރުހޭނެ އަންހެންކުދިން މަދެއްނުވާނެކަން ޔަގީނެވެ. އާރިކް ސަލާމްކޮށްލަން ދިއްކޮށްލި ފިރިހެންވަންތަ އަތްވެސް އާރިޒްއާއި ތަފާތެއްނެތެވެ. އެހެން އަންހެންކުދިންނަށް އާރިކްގެ ފަރާތުން އެފަދަ ދައުވަތެއް ލިބުނިއްޔާ ގަޔަށް ބޮލަށް އަރައިގަންނަން ތެޅިގަންނާނެއެވެ. އާޔާ ތަފާތެވެ. ފިރިހެނުންނާއި ސަލާމްކުރުން ހުއްދަނޫންކަމަށް ގަބޫލުކުރާ އަންހެންކުއްޖެކެވެ.\n"އޯކޭ އޯކޭ. އެކްސްޓްރީމިސްޓެއް ދޯ. ހުސްވަގުތެއް ލިބޭއިރަށް އެހެން އަންހެންކުދިން ސޯޝަލްމީޑިގައި އެކްޓިވްވާއިރު ގުރުއާނުގެ މާނަ ކިޔަން ހުރުމުން ތީ ތަފާތު އަންހެންކުއްޖެއްކަން އެނގިއްޖެ..." އާރިކް ގުދުވެފައި ފޯނު ނަގާފައި އާޔާގެ އަތަށް ދިއްކޮށްލިއިރު އޭގެ ސްކްރީންގައި ކޫރުން އެޅިފައި ހުރިތަން ފެނިފާ އާޔާގެ މޫނުގެ ކުލަވަރު ބަދަލުވިއެވެ. އޭރު ލިފްޓް ދިހަވަނަ ފަންގިފިލާއާއި ހަމައިން ހުއްޓިއްޖެއެވެ. އާޔާއާއިއެކު އެއް ތަނެއްގައި މަސައްކަތްކުރާ ޑޮކްޓަރެއްކަމުން ހިނިތުންވުމެއް ދީފައި އާޔާ އަވަސް ފިޔަވަޅުތަކެއްގައި ގޮސް އެންމެ ކުރިން ޖެހުނު ކޮޓަރިއަށްވަދެ ދޮރު ލައްޕާލައިފިއެވެ. އާރިކްގެ ތުންފަތްމަތީގައި ކުޅެލަ ކުޅެލާހުރީ ލާނެތް ހިނިތުންވުމެކެވެ.\nމަޑުނޫކުލައިގެ ދޫލައެއްހެން ފެތުރިފައި އުދަރެސް އޮތްއިރުވެސް އާރިޒްގެ ފްލައިޓް ޓާބިއުލެންސްގައި ޖެހުނެވެ. އޭނަގެ ފްލައިޓްތަކަށް މިކުރިމަތިވާ ޗެލެންޖުތައް އަމިއްލަ ނަފުސާއި ގުޅުވާލާކަށް އާރިޒް ހިތަކަށްވެސް ނާރައެވެ. ކޮންމެފަހަރަކު ކޮންމެވެސް ކަންތައްގަނޑަކާއި ލައިގަނެއެވެ. ސަލާމަތުން ފްލައިޓް ރަންވޭގައި ޖެއްސުމަށްފަހު އާރިޒް އަވަސްވެގަތީ ގެއަށް އައުމަށެވެ. "ޝެޑޯ" ގެ އިންޒާރުތައްވެސް ހަދާންވިއެވެ. އޭނަގެ ފަހަތުގައި އަވަލާފައިވާ ޖިންނި އޭނައާއެކު ފްލައިޓްގައި ދަތުރުކުރަނީ ބާވައޭ ހިތަށް އަރާ ބޯ ގޮވާވަރުވިއެވެ. އޭނައަށް ގޯނާކުރިޔަސް އެންމެ ރަގަޅެވެ. އެފަދަ ރޫހާނީ ކަންތައްތަކަށް ހޭނެން ފަށައިފިއެވެ. ނަމަވެސް އެހެން ދަތުރުވެރިޔަކަށް ގެއްލުމެއް ލިބެން ހިތާއި ހަށިވެސް ނުރުހެއެވެ. އެކަމުގެ ފިކުރުގައި ހުރެފައި ކާކޮޓަރިއަށްވަދެ ކަޅު ކޮފީއެއް ތައްޔާރުކޮށްލައިގެން ބެލްކަންޏަށް ނުކުތެވެ. އޭރު ޖަނާހުއާއި އާރިކް ޑްރޯންއެއް އުދުއްސާލައިގެން ފޮޓޯނަގަންވެގެން ގަސްތަކުގެ ތެރޭ އުޅެއެވެ. އާރިޒް ބެލްކަނީގެ ރެއިލިންމަތީގައި ނިކަން ހަމަޖެހިލައިގެން އިށީދެ އާވި އަރަމުން ދިޔަ ކޮފީތަށީގައި ތުނބުޖެހިއެވެ. އެއާއިއެކު ބާރުގަދަ އަތަކުން އޭނަ ކޮށްޕާލުމާއެކު ވީނުވީއެއްވެސް ނޭގުނެވެ.\n"ހާއޭ......." އާރިޒްގެ ހަޅޭކުގެ އަޑު ފަޒާގައި ގުގުމައިލިއެވެ.\n"އާރިޒް..........." ޖަނާހު ހޭކަނޑާލާފައި އެދިމާލަށް ދުއްވައިގަތެވެ.\nއާރިޒް ގާތަކުގެ މަތީ ޖެހުނުލެއް ބާރުކަމުން ހަރަކާތެއްނެތި ބަންޑުންއޮތްތަން ފެނުމުން ޖަނާހު ބިރުން އަވަދިނުވީ ކިރިޔާއެވެ. ވަގުތުން ދެލޯ ފެންކަޅިވެގެން ދިޔުމާއިއެކުވެސް ބާރަކަށް އާރިކްއަށް ގޮވާފައި އެންގީ އެމްބިއުލެންސްއަށް ގުޅުމަށެވެ. އެއަޑުގައިވި އަވަސްކަމާ އިއެކު ހަމަ ދެންމެ ދެންމެ ރޮއިގެންފާނެފަދައެވެ. އާރިޒްއަށް ފަސްޓްއެއިޑްދޭން އަވަސްވެގަތްއިރު އާރިކް އެއްވެސް ހަރަކާތެއް ނުކޮށް ޖިންސްގެ ޖީބަށް އަތްޖަހާލައިގެން ހުރިތަން ފެނުމުން ޖަނާހުއަށް ވިސްނުނެވެ. އާރިކްވެސް އެހެރީ ޝޮކެއްގައެވެ.


މިފްކޯ މަސްދަޅު ހެޔޮއަގެއްގައި ލިބޭ ޕްރޮމޯޝަންގެ މުއްދަތު އިތުރުކޮށްފި މިފްކޯ މަސްދަޅު ހެޔޮއަގެއްގައި ލިބޭ ޕްރޮމޯޝަންގެ މުއްދަތު އިތުރުކޮށްފި\nމިފްކޯ މަސްދަޅު ހެޔޮއަގެއްގައި ލިބޭ ޕްރޮމޯޝަންގެ މުއްދަތު އިތުރުކޮށްފި\nރޯދަމަހަށް ޙާއްސަކޮށްގެން މިފްކޯއިން ފަށާފައިވާ 'ފަސްމީރު މިވަރެއްނެތް!' ޕްރޮމޯޝަންގެ މުއްދަތު ޖޫންމަހުގެ ނިޔަލަށް އިތުރުކޮށްފިއެވެ.\nމި ޕްރޮމޯޝަނަކީ އާއްމުންގެ މެދުގައި މިފްކޯގެ އެންމެ މަޤްބޫލު ދެ އުފެއްދުން ކަމުގައިވާ "ކަނޑުމަސް ތެލުގައި'' އަދި ''ކަނޑުމަސް ފެނުގައި'' ބަންދުކޮށްފައިވާ މަސްދަޅުގެ އަގު ހެޔޮކޮށް ލިބޭ ޕްރޮމޯޝަނެކެވެ. ކުރިން މި ޕްރޮމޯޝަން ކުރިއަށް ގެންދިޔުމަށް ހަމަޖެހިފައިވަނީ މިމެއި މަހުގެ ނިޔަލަށެވެ.\nމިފްކޯއިން ބުނީ މި ޕްރޮމޯޝަންއަށް އާންމުގެ ތަރުހީބު އެހެނިހެން އަހަރެކޭވެސް އެއްފަދައިން ލިބެމުންދާ ކަމަށެވެ. އަދި ކޯވިޑް-19ގެ ބަލިމަޑުކަމާއި ގުޅިގެން އާންމުންގެ ދިރިއުޅުމުގެ ހާލަތަށް ވަރަށް ގިނަ ގޮންޖެހުންތަކެއް ކުރިމަތިވެފައިވާއިރު، މިފްކޯގެ ކަސްޓަމަރުންނަށް ދޭ ޢީދުހަޔިދާއެއްގެ ގޮތުން މިޕްރޮމޯޝަންގައި އިއުލާނުކުރެވުނު ހެޔޮއަގު ޖޫންމަހުގެ ނިޔަލަށް އިތުރުކުރުމަށް ނިންމާފައިވާ މިފްކޯއިން ހާމަކުރެއެވެ.\nމީގެ ކުރިން ތެޔޮމަސް 48 ދަޅުގެ ކޭހެއް 680 ރުފިޔާއަށް ހުރިނަމަވެސް ޕްރޮމޯޝަންގައި 640 ރުފިޔާއަށް ލިބެއެވެ. އަދި ފެން މަސްދަޅުގެ 48 ދަޅުގެ ކޭސްވެސް ވަނީ 645 ރުފިޔާއިން 595 ރުފިޔާއަށް ވަނީ އަގުހެޔޮކޮށްފައެވެ.\nމިފްކޯގެ މަސްދަޅު ކޭހާއި އެހެނިހެން މަހުގެ ބާވަތްތައް މާލެއާއި ހުޅުމާލޭގައިހުރި މިފްކޯމަސްފިހާރައިގެ އިތުރުން މިފްކޯގެ މަސްވެރިންގެ މެރީން ޝޮޕްތަކާއި މިފްކޯއައިސް ޕްލާންޓްތަކުން ލިބެންހުންނާނެ ކަމަށް މިފްކޯއިން ހާމަކުރެއެވެ.


Swine Flu Jehigen India Gai 226 Meehun Maruvejje - Vaguthu\nސްވައިން ފްލޫ ޖެހިގެން އިންޑިއާގައި 226 މީހުން މަރުވެއްޖެ\nއަވަށްޓެރި އިންޑިޔާގައި އަދިވެސް ހަލުވި މިނުގައި ސްވައިން ފްލޫ ނުވަތަ އެޗް1އެން1 ފެތުރެމުންދާތީ ސަމާލުވުމަށް އަންގައިފިއެވެ.\nނޭޝަނަލް ސެންޓަރ ފޯ ޑިސީސް ކޮންޓްރޯލުން ބުނިގޮތުގައި، ސްވައިން ފްލޫ ޖެހިގެން 226 މީހަކު މިހާރު ވަނީ މަރުވެފައެވެ.\nސްވައިން ފްލޫ އެންމެ ގަދަޔަށް ފެތުރެމުންދަނީ އިންޑިއާގެ އުތުރުގެ ސިޓީތަކުގައެވެ، އެގޮތުން ރަޖަސްތާނުގައި ސްވައިން ފްލޫ ޖެހިގެން 85 މީހަކު ވަނީ މަރުވެފައެވެ. އަދި 2000 އަށްވުރެ ގިނަ މީހުން އެ ބައްޔަށް ޕޮޒިޓިވްވެފައި ވެއެވެ.\nއަދި ގުޖްރާތުގައި މި ބަލި ޖެހިގެން 43 މީހަކު މަރުވިިއިރު، ޕަންޖާބްގައި 30 މީހަކު ވަނީ މި ބަލި ޖެހިގެން މަރުވެފައެވެ.\nއޮފިޝަލުން ބުނާގޮތުގައި، މި ބަލި ޖެހިގެން ދިއްލީގައި މަރުވެފައި ވަނީ ހަ މީހުންނެވެ. އެހެން ނަމަވެސް ހޮސްޕިޓަލްގެ ރިޕޯޓްތަކުން ދައްކާގޮތުގައި، އެ ބަލީގައި 10 މީހަކު ވަނީ މަރުވެފައެވެ. އަދި ދިއްލީގައި މިހާތަނަށް 1000 އަށްވުރެ ގިނަ މީހުންނަށް މި ބަލި ޖެހިފައިވާކަމަަށް ވެއެވެ.\nމިކަމާއި ގުޅިގެން އިންޑިއާގެ ސަރުކާރުން ވަނީ، ސިއްހީ ގޮތުން އަޅަން ޖެހޭ ފިޔަވަޅުތައް އަޅަައި ހާއްސަ އިލްތިމާސް އެއް ނެރެފައެވެ. އެގޮތުން ވަކި ކަހަލަ ބަލިތަކެއް ހުންނަ މީހުން ބޭރަށް ނުކުމެ ނޫޅުމަށް ވަނީ ނަސޭހަތް ދީފައެވެ.\nމި ބަލި ފެތުރެމުން ދަނީ، ބަލި ޖެހިފައިވާ މީހަކު ކެއްސާ، ކިބިހި އަޅާއިރު،އާއި ނޭވާލާއިރު ކައިރީގައި ހުރުމުގެ ސަބަބުން އޭގެ އަސަރުކޮށްގެންކަމަށް ވެއެވެ.\nމި ބަލިޖެހިއްޖެ ނަމަ ހުންއައިސް، ކެއްސާ، ކަރު ތެރެ ދުޅަވެ، ރޯގާޖެހި، ނޭވާލާންވެސް އުނދަގޫވާނެއެވެ. އަދި ބައެއް ފަހަރު ގައިގާ ރިއްސުމާއި، ބޮލުގެ ރިއްސުމާއި، މާގިނައިން ފާހަނައަށް ދެވުމާއި، ހޮޑުލުންވެސް ހިމެނެއެވެ.


ބަޖެޓު ބަހުސް ނޮބެމްބަރު އަށްވަނަ ދުވަހު\nރައްޔިތުންގެ މަޖިލީހުގެ ނައިބް ރައީސް އީވާ އަބްދުﷲ މަޖިލީހުގެ މިއަދުގެ ޖަލްސާގައި -- ފޮޓޯ: މަޖިލިސް\nދައުލަތުގެ އަންނަ އަހަރުގެ ބަޖެޓު ބަހުސް ކުރިއަށް އޮތް ނޮވެމްބަރު މަހުގެ އަށްވަނަ ދުވަހު ފެށުމަށް ނިންމައިފި އެވެ.\nދައުލަތުގެ އަންނަ އަހަރުގެ ބަޖެޓު ހުށަހެޅުމަށް މިއަދު ބޭއްވި ޖަލްސާގައި ފިނޭންސް މިނިސްޓަރު އިބްރާހީމް އަމީރު ބަޖެޓު ހުށަހަޅުއްވާ ނިމުމުން ރިޔާސަތުގައި އިންނެވި މަޖިލީހުގެ ނައިބް ރައީސް އީވާ އަބްދުﷲ ވަނީ ބަޖެޓުގެ މަސައްކަތްތައް ކުރިއަށް ގެންދާނެ ގޮތުގެ ތާވަލެއް މެންބަރުންނާ ހިއްސާކުރައްވާފަ އެވެ.\nމިއަދުން ފެށިގެން ބަޖެޓު ދިރާސާކުރުމުގެ މަސައްކަތް ފެށުނީ ކަމަށް އިއުލާންކުރައްވަމުން އީވާ ވިދާޅުވީ ބަޖެޓު ބަހުސް ފެށޭނީ ނޮވެމްބަރު މަހުގެ އަށްވަނަ ދުވަހު ކަމަށެވެ. އެގޮތަށް ހަމަޖެއްސެވީ ބަޖެޓު މަޖިލީހަށް ހުށަހެޅުމުން ބަޖެޓު ދިރާސާކުރުމަށް މެންބަރުންނަށް ހަތް ދުވަހުގެ މުއްދަތެއް ދިނުމަށް މަޖިލީހުގެ ގަވައިދުގައި ބުނެފައިވާތީ އެވެ.\nބަޖެޓު ދިރާސާ ކުރާނީ މަޖިލީހުގެ އިގްތިސާދީ ކޮމިޓީއާއި މާލިއްޔަތު ކޮމިޓީގެ ހުރިހާ މެންބަރުން ހިމެނޭ ޖޮއިންޓް ކޮމިޓީ އަކުންނެވެ. ޖޮއިންޓް ކޮމިޓީން މިއަދު ބައްދަލުވުމަށްފަހު ކޮމިޓީގެ މުގައްރިރާއި ނައިބް މުގައްރިރު މިއަދު ހޮވާނެ އެވެ.\nއީވާ މިއަދު ހާމަކުރެއްވި ތާވަލަށް ބަލާއިރު ބަޖެޓު ދިރާސާކުރުމަށްފަހު އެންމެ ލަސްވެގެން ނޮވެމްބަރު 18 ވަނަ ދުވަހުގެ ކުރިން ބަޖެޓު ކޮމިޓީގެ ރިޕޯޓް ރިޔާސަތަށް ފޮނުވަންޖެހެ އެވެ. އަދި ކޮމިޓީ ރިޕޯޓަށް ބަހުސް ކުރުން ނޮވެމްބަރު 22 ވަނަ ދުވަހު ކުރިއަށް ގެންދިއުމަށް ނިންމާފައިވެ އެވެ.\nބަޖެޓު ބަހުސްގައި މެންބަރުންނަށް ވަގުތު ދޭނެ ގޮތެއް ކަނޑައަޅާނީ މަޖިލީހުގެ އާންމު ކޮމިޓީންނެވެ. ކޮމިޓީގެ ބައްދަލުވުން އޮންނާނެ ދުވަހެއް މަޖިލީހުގެ އިދާރާ އިން އަދި ހާމަކޮށްފައެއް ނުވެ އެވެ.


Masjid Nabawi alun hulhuvai namaadhu kuran fashaifi - One Online\nމަސްޖިދުއް ނަބަވީ އަލުން ހުޅުވައި ކުރި ފުރަތަމަ ނަމާދުގެ ތެރެއިން --\nމަސްޖިދުއް ނަބަވީ އަލުން ހުޅުވައި ނަމާދުކުރަން ފަށައިފިއެވެ.\nސައުދީ އަރަބިއްޔާގައި ހަލުވިކަމާއެކު ފެތުރެމުންދާ ކޮވިޑް19 ފެތުރުން ކޮންޓްރޯލް ކުރުމަށް މަސްޖިދުއް ނަބަވީ ބަންދުކުރުމަށްފަހު އަލުން ހުޅުވައި ނަމާދުކުރަން ފެށީ ރެ ފަތިސްނަމާދުން ފެށިގެންނެވެ. ސައުދީގައި އަޅާފައިވާ ފިޔަވަޅުތައް ލުއިކުރަން ފަށާފައިވާއިރު މައްކާ އަދިވެސް އޮތީ ލޮކްޑައުން ކޮށްފައެވެ.\nމަސްޖިދުއް ނަބަވީ ހުޅުވި ނަމަވެސް މިސްކިތްތެރޭގައި ބޭނުންކުރުމަށް ހުއްދަ ދީފައިވަނީ 40 އިންސައްތަ ސަރަހައްދު ކަމަށް އެގައުމުގެ ނޫސްތަކުން ބުނެއެވެ.\nސައުދީ އަރަބިއްޔާގެ އެކި ސަރަހައްދު ތަކުގެ 90000 އަށްވުރެ ގިނަ މިސްކިތް ހުޅުވުމުގެ ހުއްދަ މިއަދު ވަނީ ދީފައެވެ.\nމަސްޖިދުއް ނަބަވީ ހުޅުވިނަމަވެސް ރައްކާތެރިކަމުގެ ވަރުގަދަ ފިޔަވަޅުތަކެއް ވަނީ އަޅައިފައެވެ. ނަމާދުކުރާ މީހުންގެ ރައްކާތެރިކަމަށް ޓަކައި އެމިސްކިތުގެ ހުރިހާ ކާޕެޓްތަކެއް ވަނީ ނަގައިފައެވެ. މީގެ އިތުރުން މިސްކިތަށް ނަމާދަށް ދާ މީހުން މާސްކު އެޅުން ވަނީ މަޖުބޫރު ކުރުވައިފައެވެ.\nމައްކާ އާއި މަދީނާއަށް އުމްރާ ކުރުމަށް ދިޔުންވެސް އެގައުމުން ވަނީ މަނާކޮށްފައެވެ. އަދި ބޮޑެތި އެއްވުންތަކާއި މަސައްކަތުގެ މާހައުލުގައި ގިނަ ބަޔަކު އެއްވެގެން ބާއްވާ ބައްދަލުވުންތައްވެސް ވަނީ މަނާކޮށްފައެވެ.\nސައުދީގައި ރައްކާތެރިކަމުގެ ގޮތުން އަޅާފައިވާ ފިޔަވަޅުތަކާ ހިލާފުވާ ފަރާތްތައް ބޮޑެތި އަދަދުތަކުން ޖޫރިމަނާ ކުރުމަށް އެގައުމުން ވަނީ ނިންމައިފަ އެވެ.\nގުޅޭ ޓެގު ސައުދީ އަރަބިއާ މިސްކިތް ކޮވިޑް 19 ނަމާދު ދީން މައްކާ މަސްޖިދުއް ނަބަވީ


SunOnline: Party whip line aa hilaafahves Ameen vakikurumuge massakaiy kuraanan: Nasheed\nޕާޓީގެ ވިޕްލައިންއާ ހިލާފަށްވެސް އަމީން ވަކިކުރުމުގެ މަސައްކަތް ކުރާނަން: ނަޝީދު\nމުހައްމަދު މުޒައްޔިން ނާޒިމް 20 Oct 2020, 16:52\nނަޝީދު: ޕާޓީގެ ވިޕްލައިންއާ ހިލާފަށްވެސް އަމިން ވަކިކުރުމުގެ މަސައްކަތް ކުރިއަށް ގެންދާނެ ކަމަށް ވިދާޅުވި -- ސަން ފައިލް ފޮޓޯ/ ފަޔާޒު މޫސާ\nއެމްޑީޕީގެ ޕާލިމަންޓްރީ ގްރޫޕުން ކޮންމެ ގޮތަކަށް ނިންމިނަމަވެސް، ހެލްތް މިނިސްޓަރު އަބްދުﷲ އަމީން ވަކިކުރުމުގެ މައްސަލަ ކުރިއަށް ގެންދާނެ ކަމަށް އެ ޕާޓީގެ ރައީސް އަދި ރައްޔިތުންގެ މަޖިލިސް ރައީސް މުހައްމަދު ނަޝީދު ވިދާޅުވެއްޖެ އެވެ.\nވެންޓިލޭޓަރުގެ ކޮރަޕްޝަނާ ގުޅިގެން އަމީން މަގާމުން ވަކިކުރުމަށް އިތުބާރު އޮތްތޯ ބެލުމަށް އެމްޑީޕީގެ ޕީޖީން މިއަދު ބޭއްވި ބައްދަލުވުމުގައި ނެގި ވޯޓުން، އޭނާ މަގާމުން ވަކިކުރަން ފާހެއް ނުވި އެވެ.\nއެ ބައްދަލުވުމުގެ ކުރިން އެމްޑީޕީ ޕީޖީގެ ވަޓްސްއަޕް ގުރޫޕުގައި ދިޔަ ހޫނު ބަހުސްގެ ތެރެއިން ރައީސް ނަޝީދު ވިދާޅުވީ، "ޕާޓީގެ ވިޕްލައިނުން ބޭރުންވެސް މި ވޯޓު އަޅުގަނޑު ލާނަން،" ކަމަށެވެ.\nރައީސް ނަޝީދު ވިދާޅުވީ، ޕާޓީގެ ވިޕްލައިނާ ހިލާފަށް އެ މައްސަލަ ކުރިއަށް ގެންދިޔުމަށް މަސައްކަތް ކުރުމުން، އެނާއާ މެދު އެމްޑީޕީގެ ފިޔަވަޅު އަޅާ ކޮމިޓީން ކޮންމެ ގޮތަށް ފިޔަވަޅު އެޅި ނަމަވެސް އެކަން ގަބޫލު ކުރާނެ ކަމަށެވެ.\n"އަދި ފިޔަވަޅު އަޅާ ކޮމިޓީން [އަޅުގަނޑާމެދު] އަޅާ ފިޔަވަޅެއް ގަބޫލު ކުރާނަން،" ރައީސް ނަޝިދު ވަޓްސްއަޕް ގުރޫޕަސް ފޮނުއްވި މެސްޖްޖައި ލިޔެފައިވެއެވެ.\nވަޓްސްއަޕް ގުރޫޕު ހޫނުވީ، އަމީންގެ ވަކިކުރުމަށް ވާހަކަތައް ދެކެވުމުން، އަކަމާ ބައެއް މެމްބަރުން ދެކޮޅު ހެދުމުންނެވެ.\nއެގޮތުން އަލިފުށީ ދާއިރާގެ އެމްޑީޕީ މެމްބަރު މުހައްމަދު ރަޝީދު ހުސައިން (ބިގޭ) ވިދާޅުވީ، އަމީން ވަކިކުރުމަކީ ރައީސް އިބްރާހިމް ސޯލިހް ނިންމަވަން ޖެހޭ ނިންމުމެއް ކަމަށާއި އެ ނިންމުން ރައީސަށް ދޫކޮށްލުމަށެވެ.\nއެގޮތަށް ވިދާޅުވުމުން، ރައީސް ސޯލިހްވެސް އެ ގުރޫޕުގައި އިންނަވަކާން ރައީސް ނަޝީދު ބިގޭއަށް ހަނދުމަކޮށްދިނެވެ.\n"ދެން ތިޔަ ގޮތަށް ބިގޭ ރައިސް [ސޯލިހް]އޭ ކިޔާއިގެން ދައްކާ ވާހަކަ ގަބޫލުކުރައްވާ ބޭފުޅުން އެގޮތަށް އަމަލު ކުރައްވާ،" ރައީސް ނަޝީދު ވިދާޅުވިއެވެ.\nއަމީން ވަކި ކުރުމަށް އެމްޑީޕީގެ ޕީޖީން ފާސްނުވީ، ތިން މެމްބަރުންގެ ވޯޓުންނެވެ. "ސަން" އަށް އެނގިފައިވާ ގޮތުގައި ޖުމްލަ 58 މެމްބަރުން ބައިވެރި ޕީޖީގެ އެ ބައްދަލުވުމުގައި 27 މެމްބަރަކު އަމީން ވަކިކުރުމަށް މައްސަލަ މަޖިލީހަށް ހުށަހެޅުމަށް ވޯޓު ދެއްވިއެވެ.\nއިތުބާރު ނެތް ކަމަށް ފާސްވުމަށް 30 ވޯޓު ބޭނުންވެ އެވެ.\nއެ ބައްދަލުވުމުގައި ބައިވެރިވި ނަމަވެސް، ބައެއް މެމްބަރުން ވަކި ގޮތަކަށް ވޯޓު ނުދެއްވަ އެވެ. އަމީންއާ އެއްކޮޅަށް ވޯޓު ދެއްވީ ކިހާ އަދަދެއްގެ މެމްބަރުން ކަމެއް އަދި ސާފެއް ނޫނެނެވެ.


Kommehen kuranjehey masahkaiythah kurumah sarukaaruge idhaaraathah...\nސަރުކާރު އޮފީސްތައް ހުޅުވުން\nއޮފީސްތައް ހުޅުވޭނީ ކޮންމެ ހަފުތާއެއްގެ ހޯމަ، އަންގާރަ، ބުދަ ދުވަހު\nމި3ދުވަހު ހެނދުނު 9:00 އިން މެންދުރު 1:00 އަށް އޮފީސްތައް ހުޅުވޭނެ\nއިދާރާތައް ހުޅުވިނަމަވެސް، އެ އިދާރާތަކަށް ރައްޔިތުން ހާޒިރުވެގެން ޚިދުމަތް ހޯދުމުގެ ފުރުޞަތު ހުޅުވައިނުލެވޭނެ\nކ. މާލެ | 30 މެއި 2020 | ހޮނިހިރު 20:07 | 4,818\nރައީސުލްޖުމްހޫރިއްޔާގެ އޮފީސް - ރާއްޖެއެމްވީ\nކޮންމެހެން ކުރަންޖެހޭ މަސައްކަތްތައް ކުރުމަށް ސަރުކާރުގެ އިދާރާތައް ހުޅުވުމަށް ރައީސުލްޖުމްހޫރިއްޔާ ހަމަޖައްސަވައިފި އެވެ.\nރައީީސް އޮފީހުން ނެރުނު ބަޔާނެއްގައި ބުނީ 2020 މޭ 31 ވަނަ ދުވަހުން ފެށިގެން 2020 ޖޫން 11 ވަނަ ދުވަހު ގެ ނިޔަލަށް، ކޮންމެހެން ކުރަންޖެހޭ މަސައްކަތްތައް ކުރުމަށް، ކޮންމެ ހަފުތާއެއްގެ ހޯމަ، އަންގާރަ، ބުދަ، މި3ދުވަހު ހެނދުނު 9:00 އިން މެންދުރު 1:00 އަށް ސަރުކާރުގެ އިދާރާތައް ހުޅުވުމަށް ރައީސުލްޖުމްހޫރިއްޔާ ހަމަޖައްސަވާފައިވާކަމަށެވެ. އަދި އިދާރާތައް ހުޅުވިނަމަވެސް، އެ އިދާރާތަކަށް ރައްޔިތުން ހާޒިރުވެގެން ޚިދުމަތް ހޯދުމުގެ ފުރުޞަތު ހުޅުވައިނުލުމަށްވެސް ސަރުކާރުގެ އޮފީސްތަކަށް ވަނީ އަންގަވާފަކަމަށެވެ.\nމީގެ އިތުރުން، ސަރުކާރުގެ އިދާރާ ހުޅުވައިގެން ކުރާނެ މަސައްކަތްތައް އެ އިދާރާއެއްގެ ވަޒީރު ނުވަތަ އެ އިދާރާއެއްގެ އެންމެ އިސްވެރިޔާ ކަނޑައަޅުއްވަންވާނެ ކަމަށާއި، އިދާރާއެއް ހުޅުވާނީ އެ އިދާރާއަށް މުވައްޒަފުން ހާޒިރުވެގެން އެ އިދާރާއަކުން މި ދުވަސްވަރު ކޮންމެހެން ކުރަންޖެހޭ މަސައްކަތްތައް ކުރުމަށް އެކަނި ކަމަށް ބަޔާނުގައިވެއެވެ. އަދި ވީހައި މަދު އަދަދެއްގެ މުވައްޒަފުން މަސައްކަތަށް ނެރުމަށް ވަނީ ސަރުކާރުގެ އޮފީސްތަކަށް އަންގަވާފައެވެ.\nރައީސް އޮފީހުން ބުނީ ސަރުކާރުގެ އިދާރާތައް ހުޅުވަން ޖެއްސެވި ދުވަސްތަކާއި ވަގުތުތަކުގެ އިތުރުން އެހެން ވަގުތެއްގައި ސަރުކާރުގެ އިދާރާއެއް ހުޅުވައިގެން ކޮންމެހެން މަސައްކަތެއް ކުރަން ޖެހިއްޖެ ހިނދެއްގައި، އެ އިދާރާއެއްގެ ވަޒީރު ނުވަތަ އެންމެ އިސްވެރިއަކު ކަނޑައަޅުއްވާ ގޮތެއްގެ މަތިން އެ އިދާރާއެއް ހުޅުވައިގެން އެ މަސައްކަތް ކުރެއްވުމުގެ ހުއްދަ ރައީސުލްޖުމްހޫރިއްޔާ ދެއްވަވާފައިވާކަމަށެވެ. އަދި ސަރުކާރުގެ އިދާރާއެއް ހުޅުވައިގެން މަސައްކަތް ކުރަންވާނީ އެއިދާރާއަކުން ކޮންމެހެން ކުރަންޖެހޭ މަސައްކަތްތަކުގެ ތަފްސީލު ހެލްތް ޕްރޮޓެކްޝަން އެޖެންސީއަށް އެ އިދާރާއަކުން ހުށަހަޅައި، އެ އެޖެންސީން ކަނޑައަޅާ ގޮތެއްގެ މަތިން އަދި އެ އެޖެންސީން ކަނޑައަޅާ މިންގަނޑުތަކާއި އުސޫލުތަކާ އެއްގޮތްވާގޮތުގެ މަތިންކަމަށް ބަޔާނުގައިވެއެވެ.\nއޭގެއިތުރުން ސަރުކާރުގެ އިދާރާއެއް ހުޅުވިނަމަވެސް، މިހާރެކޭވެސް އެއްފަދައިން، ގޭގައި މުވައްޒަފުން ތިބެގެން ކުރެވެން ހުރި މަސައްކަތްތައް ގޭގައި ތިބެގެން ކުރުމަށާއި، އޮންލައިންކޮށް ދެވެން ހުރި ޚިދުމަތްތައް އޮންލައިން ދެމުން ގެންދިއުމަށްވެސް ވަނީ އޮފީސްތަކަށް އަންގަވާފައެވެ.\nސަރުކާރުގެ އޮފީސްތައް ހުޅުުވުމަށް ނިންމީ، ކޮވިޑް-19 އާއި ގުޅިގެން އޮފީސްތައް ބަންދުކޮށްފައި ހުންނަތާ ގާތްގަނޑަކަށް2މަސް ދުވަސް ފަހުންނެވެ.


Sarukaarun Kohdhey Tharaqqee Ge Hurihaa Kamehgge Fahathugai Hunnevee Fayyaz : Nasih ސަރުކާރުން ކޮށްދޭ ތަރައްޤީގެ ހުރިހާ ކަމެއްގެ ފަހަތުގައި ހުންނެވީ ފައްޔާޒް : ނާސިޙް – Huvadhoo News Sarukaarun Kohdhey Tharaqqee Ge Hurihaa Kamehgge Fahathugai Hunnevee Fayyaz : Nasih Huvadhoo News\nސަރުކާރުން ކޮށްދޭ ތަރައްޤީގެ ހުރިހާ ކަމެއްގެ ފަހަތުގައި ހުންނެވީ ފައްޔާޒް : ނާސިޙް\nޔޫތް މިނިސްޓްރީގެ ސްޓޭޓް މިނިސްޓާރ ނާސިޙް ރަޝީދު ހުވަދޫ އަށް އިންޓަވިއު ދެއްވަނީ -- ފޮޓޯ: ހުވަދޫ\nމި ސަރުކާރުން ރާއްޖޭގެ ތަރައްޤީއަށް ކޮށްދެއްވަމުން އަންނަ ހުރިހާ ކަމެއްގެ ފަހަތުގައި ހުންނެވީ އިކޮނޮމިކް މިނިސްޓަރ ފައްޔާޒް އިސްމާއިލް ކަމަށް ޔޫތް މިނިސްޓްރީގެ ސްޓޭޓް މިނިސްޓަރ ނާސިޙް ރަޝީދު ވިދާޅުވެއްޖެއެވެ.\nނާސިހް މިހެން ވިދާޅުވީ، އެމްޑީޕީ ޗެއާޕާރސަން އިންތިޚާބުގައި މިހާރު ހުވަދު އަތޮޅަށް ކުރައްވަމުން ގެންދަވާ ކެމްޕެއިން ދަތުރުފުޅުގައި ހުވަދޫ މީޑިއާ އަށް ދެއްވި ޚާއްސަ ބަސްދީގަތުމެއްގައެވެ.\nމެއި މަހުގެ 14 ވަނަ ދުވަހު ބޭއްވުމަށް ހަމަޖެހިފައިވާ އެމްޑީޕީގެ ޗެއާޕާސަން ކަމުގެ އިންތިހާބާއި ބެހޭގޮތުން ވާހަކަ ދައްކަވަމުން، ނާސިޙް ވިދާޅުވީ، ރާއިސް ޔާމީން ނުވަތަ ޕީޕީއެމް ރާއްޖޭގެ ވެރިކަމަށް އައިސްފި ކަމުގައިވާނަމަ އެންމެ ދުއްތުރާ ބޮޑުވެގެން ދާނީ ރައީސް ނަޝީދަށް ކަމަށާއި، ފައްޔާޒް މަސައްކަތް ކުރައްވަމުން އެގެންދަވަނީ، ރައިސް ނަޝީދަށާއި، އެމްޑީޕީ އަށް ސަލާމަތާއި ރައްކާތެރިކަން ހޯދުމަށް ކަމަށެވެ.\nއޭގެ އިތުރުން، ފައްޔާޒް މަސައްކަތް ކުރައްވަމުން ގެންދަވަނީ، ޕާރޓީ ހިންގެވުމާއި، ރައްޔިތުންނަށް ބޭނުންވާ ހެޔޮވެރިކަން ހޯއްދަވައިދެއްވުމަށް ކަމަށްވެސް ސްޓޭޓް މިނިސްޓަރ ނާސިޙް ވިދާޅުވިއެވެ.\n“ސަރުކާރުން މިކޮށްދޭ ހުރިހާ ކަމެއްގެ ފަހަތުގައި ހުންނެވީ ފައްޔާޒް، އަޅުގަނޑު މިދަންނަވަނީ ތަރައްޤީގެ ހުރިހާކަމެއްގެ ފަހަތުގައި ހުންނެވީ ފައްޔާޒް” – ނާސިހް\nނާސިހް ވަނީ ރާއްޖޭގެ އެކި ކަންކޮޅުތަކުގައި ތިއްބެވި އެމްޑީޕީގެ މެމްބަރުންގެ ކިބައިން ފައްޔާޒް އިސްމާއިލް އެމްޑީޕީގެ ޗެއާޕާރސަން ކަމަށް ހޮއްވަވައި ދެއްވުމަށް އެދިވަޑައިގެންފައެވެ.\nރައީސް ސޯލިހްގެ އެންމެ އަރިސް އިކޮނަމިކް މިނިސްޓަރު ފައްޔާޒް އިސްމާއިލް ޗެއާޕާސަން ކަމަށް ވާދަކުރައްވާއިރު ދެން ވާދަކުރައްވަނީ ރައީސް ނަޝީދުގެ ތާއީދާއެކު މާފަންނު އުތުރު ދާއިރާގެ މެމްބަރ އިމްތިޔާޒް ފަހުމީއެވެ. އިންތި މިވަގުތު ދަނީ ހުވަދު އަތޮޅުގެ ރަށްތަކުގައި ކެމްޕެެއިންގެ ހަރަކާތްތަށް ކުރިއަށް ގެންދަމުންނެވެ.\nނާސިހް ރަޝީދު އެމްޑީޕީ\nނާސިހުގެ އަމިއްލަ އުފަން ރަށަށް ފައަޔާޒު ކޮއްދުނީ ކޮންކަމެއްތޯއެވެ. ފައްޔާޒު އަޑީގަ ހުރެގެން ތިނަދުއަށް ކޮއްދިން އެއްކަމެއް އެބައޮތް އެއީ ޔާމިނު ސަރުކާރުގަ ހިއްކާފަ އޮތް 63 ހެކަޓަރު ބިމުން ގޯތި ދޫނުކޮށް އެބިން ޖައްގަލީ ވަލަކަށް ވާން ދޫކޮއްލާފަ އޮތުމެވެ. ތިނަދޫ ކައުންސިލުން ބުނީ ގޯތި ދޫނުކޮއްގެން އުޅެނީ ސީދާ ފައްޔާޒުގެ އަމުރަށޭ. ނާސިހުމެންނަށް ކިއެއްތަ ދޯ ބަޔަކަށް ގޯތި ލިބުނިއްޔާ ނުލިބުނިއްޔާ ބޮޑު ހީރަހާއި ކުޑަ ހީރަސް ޖެހި ގުރުއަތު ބުރުގަ ދަރިންގެ ދަރިންނަށް ދާންދެން ގޯތި ނަގައިގެން ވިއްޔާ ތިތިބީ.\nއެހެންވީމަ ރައީސްގެ ބޭނުމެއް ނެތެއްނު، ހުރިހާ ކަމެއް ބުރޯ ކޮއްދެންޏާ، މަގާމެއް ލިބުނަސް ތިކަހަލަ ހޮޅި ވާހަކަ ނުދައްކާ.\nމާލެ ސިޓީ ކައުންސިލުން ދެއްކި ވާހަކަ ރައީސް އޮފީހުން ދޮގުކޮށްފި


Ithuru 50 meehun Covid ah positive vejje, 20 meehun positive vee Sun Siyam olhuveli resortun! | Jazeera\tއިތުރު 50 މީހުން ޕޮޒިޓިވްވެއްޖެ، އޭގެތެރެއިން 20 މީހުން ޕޮޒިޓިވްވީ ސަން ސިޔާމް އޮޅުވެލި ރިސޯޓުން! - Jazeera\nއިތުރު 50 މީހުން ޕޮޒިޓިވްވެއްޖެ، އޭގެތެރެއިން 20 މީހުން ޕޮޒިޓިވްވީ ސަން ސިޔާމް އޮޅުވެލި ރިސޯޓުން!\nމުޙައްމަދު އަފްޒަލް January 11, 2021 158 views0\nކޮވިޑް-19 އަށް މިއަދު 50 މީހަކު ޕޮޒިޓިވްވެފައިވާކަމަށް އެޗްޕީއޭއިން ބުނެފިއެވެ. މިއާއެކު ޖުމްލަ ދިވެހިރާއްޖެއިން ޕޮޒިޓިވްވެފައިވާ މީހުންގެ އަދަދު މިހާރުވަނީ 14،159 އަކަށް އަރާފައެވެ.\nމިއަދު ޕޮޒިޓިވްވި މީހުންގެ ތެރޭގައި ހިމެނެނީ ގްރޭޓަރ މާލޭ ސަރަހައްދުން ޕޮޒިޓިވްވި 19 މީހަކާއި، ރިސޯޓްތަކުން ޕޮޒިޓިވްވި 28 މީހެކާއި މީހުން ދިރިއުޅޭ ރަށްރަށުން ޕޮޒިޓިވްވީ3މީހެކެވެ. މީގެ ތެރއިން ރިސޯޓް ތަކުން ޕޮޒިޓިވްވި 28 މީހުންގެ ތެރެއިން 20 މީހުން ޕޮޒިޓިވްވެފައިވަނީ ސަން ސިޔާމް އޮޅުވެލި ރިސޯޓުންނެވެ. އެޗްޕީއޭ އިން މައުލޫމާތު ދޭ ގޮތުގައި، މިރަށުން ޕޮސިޓިވްވެފައިވާ އެންމެންނަކީވެސް ސްޓާފުންނެވެ.\nއެޗްޕީއޭގެ ތަފާސްހިސާބުން ދައްކާ ގޮތުގައި މިއަދު ވަނީ 3،129 ސާމްޕަލް ޓެސްޓް ކުރެވިފައެވެ. މިހާރު ދިވެހިރާއްޖޭގައި ކޮވިޑް ޖެހިފައި ތިބި މީހުންގެ އަދަދު 738 އަށް އަރާއިރު، ހޮސްޕިޓަލުތަކުގައި ތިބި މީހުންގެ އަދަދު ވަނީ 54 އަށް އަރާފައެވެ.\nދިވެހިރާއްޖެއިން މިހާތަނަށް 13،365 މީހަކު ވަނީ މި ބަލިން ރަނގަޅު ވެފައިވެއެވެ. މި ބަލީގައި މިހާތަނަށް ރާއްޖެއިން ވަނީ 49 މީހަކު މަރުވެފައެވެ.\nފާއިތުވި ތިން ދުވަހުވެސް ކޮވިޑް-19އަށް ޕޮޒިޓިވްވާ މީހުންގެ އަދަދު ދަނީ ދުވަހެއް ދުވަހެއް އިތުރުވަމުންނެވެ.


Covid19: Saif, Kareena adhi Taimur ge ehee UNICEF, GIVE INDIA adhi IAHV ah - One Online\nސައިފް، ކަރީނާ އަދި ޓައިމުރު ---\nކޮވިޑް19އާއި ގުޅިގެން ބޮލީވުޑްގެ ގިނަ ތަރިން އެކި ގޮތްގޮތުން އެހީ ވަމުން އަންނައިރު މިފަހަރު މިވަނީ ސުޕަސްޓާ ސައިފް އަލީ ޚާނާއި އަންހެނުން އަދި ބަތަލާ ކަރީނާ ކަޕޫރު ޚާން އަދި ދަރިފުޅު ޓައިމުރުގެ ފަރާތުން އެހީ ދޭނެ ކަމަށް ބުނެފައެވެ.\nކަރީނާގެ އިންސްޓަގްރާމުގައި ހިއްސާކޮށްފައިވާ ޕޯސްޓެއްގައި ބުނީ، މިކަހަލަ އުނދަގޫ ވަގުތެއްގައި އެންމެން އެއްބައިވެ އެކަކު އަނެކަކަށް އެހީވާން ޖެހޭ ކަމަށެވެ.\n"އަހަރެމެން ސްޓެޕްސް މި ނަގަނީ އަދި ޕްލެޖް މިކުރަނީ ޔުނިސެފާއި ގިވް އިންޑިއާގެ އިތުރުން އިންޓަނޭޝަނަލް އެސޯސިއޭޝަން ފޮ ހިއުމަން ވެލިއުސް (އައިއޭއެޗްވީ)އަށް އެހީވާން. އަހަރުމެން އެދެނީ މިގޮތަށް އެހީވެވޭ އެހެން މީހުންވެސް އެކަން ކުރުމަށް" ކަރީނާ، ސައިފް އަދި ޓައިމުރުގެ ނަމުގައި ކުރި އެ ޕޯސްޓުގައި ވެއެވެ.\nމުޅި އިންޑިއާ ލޮކް ޑައުންގައި އޮތް އިރު ގިނަ ތަރިންތަކެއް އަންނަނީ ކޮވިޑުން އަރައިގަތުމަށް ކުރަމުން އަންނަ ކަންކަމަށް އެހީތެރިވަމުންނެވެ. އޭގެ ތެރޭގައި އަނުޝްކާ ޝަރުމާ، ވިރާތު ކޯލީ، ސާރާ އަލީ ޚާން، ކެޓްރީނާ ކައިފް، ޕްރިޔަންކާ ޗޯޕްރާ، ނިކް ޖޯނާސް، އަކްޝޭ ކުމާރު، ކާތިކް އާރްޔަން، ވިކީ ކުޝާލު، ވަރުން ދަވަން ހިމެނެއެވެ.


Vazeefaage Furusathu - Harbor Inspector (Maradhoo Avashu Office)\nވަޒީފާގެ ފުރުސަތު - ހާބާރ އިނިސްޕެކްޓަރ (މަރަދޫ އަވަށު އޮފީސް)\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ21 އެޕްރީލް 2022 ވާ ބުރާސްފަތި ދުވަހު 14:00 ގެ ކުރިން،މަރަދޫ އަވަށުއޮފީހަށެވެ. އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދި ހުށަހަޅާ ފޯމް ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ 24 އެޕްރީލް2022 އާއި 27 އެޕްރީލް2022އާ ދެމެދު، މަރަދޫ އަވަށު އޮފީހުގައެވެ. މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\n16 ރަމަޝާން 1443\nސުންގަޑި: 2022-04-21 14:00:00


Tsunami bina maizaanu gai jehunu dhoani dhuvvi meeha masthuvathakehchah positive\nސުނާމީ ބިނާ މައިޒާން\nސުނާމީ ބިނާ މައިޒާނުގައި ޖެހުނު ދޯނި ދުއްވި މީހާ މަސްތުވާތަކެއްޗަށް ޕޮޒިޓިވް\nސުނާމީ ބިނާ މައިޒާނުގައި ޖެހުނު ދޯނި --\nމިދިއަ މާޗް މަހުގެ ތެރޭގައި ތަރައްގީކޮށް ބޭނުން ކުރަން ފެށި ސުނާމީ ބިނާ މައިޒާނުގެ ބޭރު ތޮށިގަނޑުގައި މިއަދު ޖެހި އެކްސިޑެންޓްވި ދޯނި ދުއްވަން ހުރި މީހާ މަސްތުވާތަކެއްޗަށް ޕޮޒިޓިވްވެފައިވާ ކަމަށް ފުލުހުން ބުނެފި އެވެ.\nފުލުހުންގެ މީޑިއާ އޮފިޝަލަކު މިރޭ ވިދާޅުވީ، އެ ދޯނި ދުއްވަން ހުރި މީހާގެ ކުޑަކަމުދާ ތަކެތި ޓެސްޓްކޮށް، ވަގުތީ ރިޕޯޓް ލިބިފައިވާ ކަމަށާއި އެ ރިޕޯޓުން ދައްކާ ގޮތުގައި އޭނާ މަސްތުވާތަކެތީގެ ބާވަތަކަށް ޕޮޒިޓިވް ކަމަށެވެ.\nއެ އޮފިޝަލް ވިދާޅުވީ، ދޯނި އެކްސިޑެންޓުވިކަން ފުލުހުންނަށް އެންގީ އާންމު ފަރާތަކުން ކަމަށާއި އެކަން ދޯނި ދުއްވަން އިން މީހާ ކަމާބެހޭ އެއްވެސް ފަރާތަކަށް އަންގާފައިނުވާ ކަމަށެވެ. އެފަދަ ހާލަތްތަކުގައި އަމަލުކުރަން ޖެހޭ އެއްވެސް އުސޫލަކަށް ދޯނި ދުއްވަން ހުރި މީހާ އަމަލުކޮށްފައިނުވާ ކަމަށް ވެސް ވިދާޅުވި އެވެ.\nއޮފިޝަލް ވިދާޅުވީ، އާންމު ގޮތެއްގައި އެފަދަ ހާދިސާތަކުގައި މީހުންގެ ހައްޔަރު ނުކުރާ ކަމަށާއި ނަމަވެސް އޭނާ ހައްޔަރުކުރީ، ތަކުރާރުކޮށް ލައިސެންސް ނެތި ކަނޑުއުޅަނދު ދުއްވަމުންދާ މީހެއް ކަމަށް ފުލުހުންނަށް ފާހަގަވެގެން ކަމަށެވެ.\nސުނާމީ ބިނާ މައިޒާން މަސްތުވާތަކެތި ކަނޑުމަތީގެ ހާދިސާ\nސުނާމީ ބިނާ މައިޒާންގައި އަނެއްކާ ވެސް ދޯންޏަކުން ޖެހި ގެއްލުންވެއްޖެ\nކަނޑަށް ވެއްޓުނު މީހާ ފެނިއްޖެ، ހާލު ރަނގަޅު\nކުއްޖާ ގެއްލުން: ބޮޑު ސަރަހައްދެއް ބަލައިފި


އެއާ ޓެކްސީގެ ކްރޫންގެ ހަޅުތާލު: ކޮއްތު ފައިސާ ބޮޑުކޮށްދިނުމުން ކްރޫން އަލުން މަސައްކަތަށް ނުކުންނަން ފަށައިފި\nހަވީރު ޑެއިލީ، 06 ޖޫން 2007 00:00 06 ޖޫން 2007\nކޮއްތު ފައިސާ ބޮޑުނުކޮށްގެން މިދިޔަ ހޯމަ ދުވަހުން ފެށިގެން ހަޅުތާލުކުރި މޯލްޑިވިއަން އެއާ ޓެކްސީގެ ކެބިން ކްރޫންނަށް ދޭ ކޮއްތު ފައިސާ 35ރ. އަށް ބޮޑުކޮށްދިނުމުން އެ މީހުން މިއަދު އަލުން މަސައްކަތަށް ނ...\nއެއާ ޓެކްސީ ކްރޫންގެ ހަޅުތާލު: ކޮއްތު ފައިސާ ބޮޑުނުކޮށްގެން ކްރޫން ހަޅުތާލު ފެށުމުން، ޓީއެމްއޭގެ މުވައްޒަފުން ބޭނުންކޮށްގެން އެއާ ޓެކް\nހަވީރު ޑެއިލީ، 04 ޖޫން 2007 00:00 04 ޖޫން 2007\nކޮއްތު ފައިސާ ބޮޑުނުކޮށްގެން މޯލްޑިވިއަން އެއާ ޓެކްސީގެ ކެބިން ކްރޫން މިއަދު ހެނދުނުން ފެށިގެން ހަޅުތާލުކުރަން ފެށުމުން ވާދަވެރި ޓްރާންސް މޯލްޑިވިއަން އެއާ ވޭސް )ޓީއެމްއޭ( ގެ ކްރޫންގެ އެހީގައި އެއާ ޓެ...\nއެމްޓީޑީސީ 49- 51 މޮޑެލްގެ ކުންފުނީގެ ޑިރެކްޓަރުގެ ގޮތުގައި ބައިވެރިވުމަށް 56 ފަރާތަކުން ފައިސާ ދައްކައިފި\nހަވީރު ޑެއިލީ، 23 ނޮވެމްބަރ 2006 00:00 23 ނޮވެމްބަރ 2006\nމޯލްޑިވްސް ޓޫރިޒަމް ޑިވެލޮޕްމަންޓް ކޯޕަރޭޝަން (އެމްޓީޑީސީ) އިން އުފައްދާ 49- 51 މޮޑެލްގެ ޖޮއިންޓްވެންޗާ ކުންފުނީގެ ޑިރެކްޓަރުންގެ ގޮތުގައި ބައިވެރިވުމަށް 56 ފަރާތަކުން ފައިސާ ދައްކައިފި އެވެ. އެމްޓީ...\nމުނިސިޕަލްޓީން ޖޫރިމަނާގެ ފައިސާ ދައްކައިފި\nހަވީރު ޑެއިލީ، 08 ނޮވެމްބަރ 2006 00:00 08 ނޮވެމްބަރ 2006\nރާއްޖޭގެ ތިމާވެށި ރައްކާތެރިކޮށް ދެމެހެއްޓުމާ ބެހޭ ގާނޫނާ ހިލާފުވެފައިވާތީ، މާލޭ މުނިސިޕަލްޓީން ޖޫރިމަނާގެ ގޮތުގައި ދައްކަން ޖެހޭ އެއް މިލިއަން ރުފިޔާ ތިމާވެއްޓާ ބެހޭ މިނިސްޓްރީ އަށް ދައްކަވައިފި އެވެ...\nހަމަ ނިއުސް 10 މިނެޓު ކުރިން\nއިސްމާއިލް އައިހަމް 19 މިނެޓު ކުރިން


Maslahathu nagaalan hingaa harakaiythah huttuvaanan: CP\nމަސްލަހަތު ނަގާލަން ހިންގާ ހަރަކާތްތައް ހުއްޓުވާނަން: ސީޕީ\nޕީޕީއެމް އާއި ޕީއެންސީ ގުޅިގެން ކުރިއަށް ގެންދިޔަ ހަރަކާތެެއް ފުލުހުން ހުއްޓުވަނީ -- ފޮޓޯ: އަވަސް\nއާންމު މަސްލަހަތާއި ހަމަޖެހުން ނަގާލުމަށްޓަކައި ރޭވިގެން ހިންގާ ސިޔާސީ ހަރަކާތްތައް ހުއްޓުވާނެ ކަމުގައި ކޮމިޝަނާ އޮފް ޕޮލިސް މުހައްމަދު ހަމީދު ވިދާޅުވެއްޖެ އެވެ.\nއަވަސް އަށް ދެއްވި އިންޓަވިއުއެއްގައި ސީޕީ ހަމީދު ވިދާޅުވީ 2013 ވަނަ އަހަރު އަމަލުކުރަން ފެށި ސުލްހަވެރިކަމާ އެކު އެއްވެ އުޅުމުގެ މިނިވަންކަމުގެ ގާނޫނަށް 2016 ވަނަ އަހަރު ގެނައި އިސްލާހުތަކުގައިވާ ގޮތުން މާލޭގައި އެއްވެވޭނީ ހަމައެކަނި ކާނިވާ ސަރަހައްދަށް ކަމަށެވެ. އެހެންނަމަވެސް ވަކި ޕާޓީއެއް ބެލުމެއް ނެތި ސިޔާސީ ހަރަކާތްތައް ހިންގަން ވަރަށް ބޮޑު ޖާގައެއް ދީފައިވާނެ ކަމަށާއި އެއީ ސާފުކޮށް ފެންނަން އޮތް ހަގީގަތެއް ކަމަށްވެސް ވިދާޅުވި އެވެ.\n"އެއްވެ އުޅުމުގެ މިނިވަންކަން ގާނޫނުތަކުން ހަނިކޮށްފައި އޮތް އިރުގައިވެސް އަޅުގަނޑުމެން އެ މިނިވަންކަން އެބަދެން. އެގޮތަށް ދިނުން އެއީ އަޅުގަނޑުމެން ދެކޭ ގޮތުގައި ކުރަންވެސް ޖެހޭނެ ކަމެއް. އަޅުގަނޑުމެންގެ މިއަދުގެ ގާނޫނުއަސާސީއާއި ގާނޫނުތައް ހުރި ގޮތުންނާއި ޑިމޮކްރެޓިކް ނިޒާމެއް އޮތް އިރުގައި އެ ފުރުސަތު އޮންނަން ވެސް ޖެހޭ. އަޑު އިއްވުން، ސުލްހަވެރިކަމާ އެކު އެއްވެ އުޅެވުން، އެކަންކަން ކުރެވެން ޖެހޭނެ،" ސީޕީ ވިދާޅުވި އެވެ.\nހަމީދު ވިދާޅުވީ ސިޔާސީ ހަރަކާތެއް ބާއްވާ ކޮންމެ ފަހަރަކު އެތަނަކަށް ފުލުހުން ގޮސް، ޕެޕާ ސްޕްރޭ ޖަހައި އެކަށީގެން ނުވާ ބާރު ބޭނުންކޮށްފައި ނުވާނެ ކަމަށެވެ. ސިޔާސީ ހަރަކާތް ހިންގަން ހަމަހަމަ ފުރުސަތުތަކެއް ހޯދައިދީ، ތަފާތުކުރުމެއް ނެތި ފިޔަވަޅު އަޅަމުންދާ ކަމަށްވެސް ވިދާޅުވި އެވެ. އެކަމުގެ ހެއްކެއްގެ ގޮތުގައި ވެރިކަން ކުރާ ކޯލިޝަންގައި ހިމެނޭ އެމްޑީޕީ ދާދި ފަހުން ޖޫރިމަނާ ކުރިކަން ފާހަގަކުރެއްވި އެވެ. އެކަމަކު ސިޔާސީ ހަރަކާތް ހިންގަން ހަމަހަމަ ފުރުސަތު ދެމުންދާކަން ރައްޔިތުންނަށް ގަބޫލުކުރެވޭ ކަހަލަ ގޮތަކަށް އެކަން ބުނެދިނުމުގައި އުދަގޫތަކެއް ކުރިމަތިވާ ކަމަށްވެސް ވިދާޅުވި އެވެ.\nސީޕީ ހަމީދު އަވަސް އަށް އިންޓަވިއު ދެއްވަނީ -- ފޮޓޯ: އަވަސް\nސީޕީ ވިދާޅުވީ ސިޔާސީ ހަރަކާތް ހިންގުމަށް ބައެއް ފަރާތްތަކުން މަގު މައްޗަށް ނިކުންނައިރު ރައްޔިތުންނަށް ފެންނަނީ އެފަދަ ބައެއް ހަރަކާތްތަކަކީ ވަކިގޮތަކަށް ތަރުތީބު ވެގެން އަންނަ ސުލްހަވެރި ހަރަކާތްތަކެއްގެ ގޮތުގައި ކަމަށެވެ. ނަމަވެސް އެފަދަ ބައެއް ސިޔާސީ ހަރަކާތްތައް ރޭވިފައި ހުންނަ ގޮތާއި، އެ ހަރަކާތްތަކުގެ މަގުސަދާއި އަދި އެ ހަރަކާތްތަކުން ހާސިލްކުރަން ބޭނުންވާ އަމާޒު ފުލުހުންނަށް އެނގޭ ކަމުގައި ވިދާޅުވި އެވެ. އެހެންވެ ސިޔާސީ ބައެއް ހަރަކާތްތައް ހުއްޓުވަން ފުލުހުން މަސައްކަތް ކުރަނީ އާންމު މަސްލަހަތާއި ހަމަޖެހުން ހިފެހެއްޓުމަށް ކަމުގައި ވިދާޅުވި އެވެ. ބައެއް ކަހަލަ ތަންތަނަށް ދާންވީމާ ނުވަތަ ތަނަކަށް ވަދެގަތުމަށްޓަކައި ސިޔާސީ ބައެއް ހަރަކާތްތައް ބައެއް ފަރާތްތަކުން ރާވާ، ހިންގަނީ މާލެ ތެރޭގައި ހަރަކާތްތެރިވާ ކުށްކުރާ މީހުންނަށް ފައިސާ ދީގެން ކަމަށްވެސް ސީޕީ ވަނީ ތުހުމަތުކުރައްވާފަ އެވެ.\n"ޕަބްލިކް ޕީސް އަށް ޗެލެންޖު ކުރުމަށްޓަކައި ނުވަތަ ޕަބްލިކް ޕީސް ނަގާލުމަށްޓަކައި އެ މަގުސަދުގައި އެ ވިސްނުމުގައި އެ ރޭވުންތަކާއި އެކީގައި ކުރާ ކަންތައްތަކެއް އަޅުގަނޑުމެންނަށް ފާހަގަކުރެވޭ. އެހެންވީމާ އެ ކަންތައްތައް ހުއްޓުވުމަށްޓަކައި މަސައްކަތްތަކެއް ކުރަންޖެހޭ. ކުރަންޖެހެނީ އަޅުގަނޑުމެންގެ ގާނޫނީ ވާޖިބު އަދާކުރުމަށް،" ސިޔާސީ ބައެއް ހަރަކާތްތައް ހުއްޓުވަންޖެހޭ ސަބަބުތައް ހިއްސާކުރައްވަމުން ހަމީދު ވިދާޅުވި އެވެ.\nކޮވިޑްގެ ބޮޑު ބަލިމަޑުކަމުގެ ތެރޭގައި އާންމު ސިއްހަތާ ގުޅޭ ކަންކަން ތަންފީޒުކުރުމަށްޓަކައި ވެސް ފުލުހުން މިވަގުތު މުހިއްމު ދައުރެއް އަދާކުރަމުންދާ ކަމުގައި ހަމީދު ވިދާޅުވި އެވެ. އެގޮތުން ކޮވިޑްގެ ކަންކަމުގައި ދައުލަތުގެ އިދާރާތަކުން އެދޭ ކަންކަމުގައި އެހީތެރިކަން ފޯރުކޮށްދިނުމުގައި މިދިޔަ އަހަރުގެ މާޗް މަހުން ފެށިގެން ފުލުހުން މަސައްކަތް ކުރަމުންދާ ކަމުގައި ވިދާޅުވި އެވެ. އަދި އެކަމާ ގުޅޭ ބައެއް ކަންކަން ތަަންފީޒުކުރުމުގައި ފުލުހުން އަދާކުރާ ދައުރުގެ ސަބަބުން ބޮޑެތި ފިއްތުއްތައް ކުރިމަތިވާ ކަމަށާއި އެއީ މިވަގުތަށް ފުލުހުންނަށް އޮތް ގޮންޖެހުމެއް ކަމަށްވެސް ވިދާޅުވި އެވެ.\nޕަބްލިކް ޕީސް އަށް ޗެލެންޖު ކުރުމަށްޓަކައި ނުވަތަ ޕަބްލިކް ޕީސް ނަގާލުމަށްޓަކައި އެ މަގުސަދުގައި، އެ ވިސްނުމުގައި، އެ ރޭވުންތަކާއި އެކީގައި ކުރާ ކަންތައްތަކެއް އަޅުގަނޑުމެންނަށް ފާހަގަކުރެވޭ. އެހެންވީމާ އެ ކަންތައްތައް ހުއްޓުވުމަށްޓަކައި މަސައްކަތްތަކެއް ކުރަންޖެހޭ. ކުރަންޖެހެނީ އަޅުގަނޑުމެންގެ ގާނޫނީ ވާޖިބު އަދާކުރުމަށް\nސީޕީ ހަމީދު އިތުރަށް ވިދާޅުވީ ފުލުހުންނަކީ ޖިނާއީ އަދުލުގެ ނިޒާމުގައި ރައްޔިތުންނާ އެންމެ ގާތުން މަސައްކަތް ކުރަންޖެހޭ އިދާރާ ކަމަށްވާތީ ފުލުހުންނަށް އަބަދުވެސް ފާޑުކިޔާނެ ކަން ގަބޫލުކުރައްވާ ކަމަށެވެ. ފާޑުކިޔުން އަމާޒުވާ ކަންކަމަށް ހައްލެއް ހޯދަން ފުލުހުންގެ އާ ގާނޫނާ އެކު ވެސް އަހަރުތަކެއް ނަގާނެ ކަމުގައިވެސް ވިދާޅުވި އެވެ. އެކަމަކު އަމާޒަކީ ފާޑުކިޔުން އަމާޒުވާ ކަންކަން ހޯދައި ބަލައި އެކަންކަން އިސްލާހުކޮށް، ފާޑުކިޔުން މަދުކުރުވުން ކަމުގައި ވިދާޅުވި އެވެ.\n"އަޅުގަނޑުމެންގެ މިއަދުގެ ވިސްނުމަކީ ފާއިތުވި ތަނަށް ބަލައިގެން އެއަށް ވުރެ ރަނގަޅަށް ޖަވާބުދާރީވުމާއި، ކަންކަން ހަރުދަނާކުރުމާއި އެކަންތައްތަކަށް އަވަސްކޮށް ފިޔަވަޅު އެޅުމާއި، އެކަށީގެންވާ ގޮތަކަށް ޖަވާބުދާރީވުމާއި، ޒިންމާދާރުވުން އިތުރުކުރުމާއި، މިފަދަ ކަންކަން އިތުރުކުރުން. މީގެތެރެއިން އެ އިތުބާރާއި ޔަގީންކަން ހޯދުން،" ފުލުހުންގެ އިދާރާއަށް ހެޔޮ ބަދަލުތަކެއް ގެނެވޭނެ ކަމުގެ ޔަގީންކަން ދެއްވަމުން ސީޕީ ހަމީދު ވިދާޅުވި އެވެ.\nއެމްޑީޕީ ޕީޕީއެމް މޯލްޑިވްސް ޕޮލިސް ސާވިސް + ޕީޕަލްސް ނޭޝަނަލް ކޮންގްރެސް - ޕީއެންސީ މުހައްމަދު ހަމީދު\nގައިޑްލައިނާ ހިލާފުވުމުން ތިން ޕާޓީއެއް ޖޫރިމަނާ\nއުސޫލުގެ ބޭރުން ވަކިކުރާ ފުލުހުންނަށް ވަޒީފާ ދޭނަން


Bidheyseen ge hama nujehun thakaa gulhigen gaumee salaamathah...\nބިދޭސީންނާއި ގުޅޭ ކުއްލި މައްސަލަ\nބިދޭސީންގެ ހަމަނުޖެހުންތަކާއި ގުޅިގެން ގައުމީ ސަލާމަތަށް ނުރައްކާވާތީވެ ކުއްލި މައްސަލައެއް ހުށަހަޅައިފި\nމިމައްސަލަ ބަލައިގަތުމަށް 35 މެމްބަރުން ވޯޓު ދެއްވި\nޕައިސިސް ސިސްޓަމަށް އެކްސެސް 60 މީހުންނަށް އޮންނަ ކަމަށް ހަލީމް ވިދާޅުވި\nކ. މާލެ | 13 ޖުލައި 2020 | ހޯމަ 12:48 | 2,307\nބިލެތްދޫ ދާއިރާގެ މެމްބަރ އަހުމަދު ހަލީމް - ރައްޔިތުންގެ މަޖިލިސް\nގަވާއިދާ ޚިލާފަށް އެތެރެފައިވާ ބިދޭސީން މެދުވެރިކޮށް ރާއްޖޭގެ ގައުމީ ސަލާމަތަށް ނުރައްކާތެރިވާ ގޮތަށް ރާއްޖޭގެ ސަލާމަތީ ބާރުތަކާއި ކުރިމަތިލާ މުދަލަށް ގެއްލުންދިނުމަށް ހިތްވަރު ލިބޭގޮތަށް އަމަލުކުރަމުންދާތީ އެކަން ކުށްވެރިކުރުމުގެ ގޮތުން ބިލެތްދޫ ދާއިރާގެ މެމްބަރު އަހުމަދު ހަލީމް ރައްޔިތުންގެ މަޖިލީހަށް ކުއްލި މައްސަލައެއް ހުށަހަޅުއްވައިފި އެވެ.\nހޯމަ ދުވަހުގެ ޖަލްސާއަށް މިމައްސަލަ ހުށަހެޅުމާއެކު މައްސަލަ ބަލައިގަތުމަށް ފެނޭތޯ ނެގުނު ވޯޓުގައި ބައިވެރިވެވަޑައިގެންނެވި 35 މެމްބަރުން ވަނީ މައްސަލަ ބަލައިގަންނަން ފެންނަކަމަށް ވޯޓު ދެއްވާފަ އެވެ. މިމައްސަލަ ހުށަހަޅުއްވަމުން ހަލީމް ވިދާޅުވީ ދިވެހިރާއްޖޭގައި ބޮޑުވެފައިވާ ބިދޭސީންގެ މައްސަލަ ހައްލުކުރުމުގެ ގޮތުން ގަވާއިދާ ޚިލާފަށް އެތެރެވެފައިވާ ބިދޭސީންގެ މައްސަލަ އަވަސް އަދި ދާއިމީ ހައްލެއް ހޯދުމަށް ކުރަންޖެހޭ މަސައްކަތްތައް މިހާރުން މިހާރަށް ކުރުމަށާއި ރާއްޖެއަށް ގަވާއިދާ ޚިލާފަށް ގިނަ އަދަދެއްގެ ބިދޭސީން އެތެރެވެފައިވާ ގޮތް ބަލާ އެކަމާއި ގުޅޭގޮތުން އަޅަންޖެހޭ ފިޔަވަޅުތައް އެޅުމަށް ސަރުކާރުގެ ކަމާބެހޭ އިދާރާތަކަށް ގޮވާލައްވާ ކަމަށެވެ.\nމިމައްސަލަ އަށް ބަހުސްކުރުމަށް ހުޅުވާލުމުގެ ކުރިން މަޖިލީހުގެ ރައީސް، ރައީސް މުހައްމަދު ނަޝީދު ވަނީ މިކުއްލި މައްސަލައަކީ ބިދޭސީންނާއި ގުޅުންހުރި މައްސަލައެއް ކަމަށެވެ. އެހެންކަމުން މެމްބަރުން ވާހަކަ ދައްކަވާއިރު ބިދޭސީންނާއި ގުޅޭގޮތުން ބޭއަދަބީކޮށް ކުޑާމީސްކޮށް ވާހަކަ ނުދެއްކެވުމަށް އެދިވަޑައިގަންނަވާ ކަމަށެވެ.\nމިތަނުގައި މެމްބަރުން ވާހަކަ ދައްކަވާއިރު އިންސާނިއްޔަތަށް ބެއްލެވުން ގައުމުތަކުގެ ހަމަހަމަކަމާއި ރާއްޖޭގެ ސިޔާސަތާއި ރާއްޖޭގެ ޚާރިޖީ ގުޅުންތަކާއި އަދި ދިވެހުންގެ ގަދަރުވެރިކަމާއި ހެޔޮކަމާއި އޯގާތެރިކަމާއި މިއެންމެ ކަންކަމަށް ބައްލަވާ ދިވެހިންނަކީ ބޭރު މީހުންނަށް ނަސްލީ ގޮތުން ރުޅި އަންނަ ބައެއް ނޫންކަން އަޅުގަނޑަށް ޔަގީން\nކުއްލި މައްސަލައަށް ބަހުސްކުރައްވަމުން ހަލީމް ވިދާޅުވީ މިއީ ވަރަށް ހައްސާސް މައްސަލައެއް ކަމަށެވެ. މިމައްސަލަ ހައްލުކުރުމަށް އެމްޑީޕީން 2008 ވަނަ އަހަރު ވެރިކަމާއި ހަވާލުވުމަށްފަހު މަސައްކަތް ފެށިކަމަށާއި ނަމަވެސް ސަރުކާރު ބަދަލުވެގެންދިޔުމާއި ގުޅިގެން އެކަން މަޑުޖެހިފައި އޮތްކަމަށެވެ. އެއާއެކު ފާއިތުވި7އަހަރު މިމައްސަލަ ހައްދުން ނައްޓައިގެން ގޮސްފައިވާކަމަށް ހަލީމް ވިދާޅުވި އެވެ. ވަކިން ޚާއްސަކޮށް ރައީސް އަބްދުﷲ ޔާމީންގެ ސަރުކާރުގައި މިމައްސަލަ ހައްދު ފަހަނައަޅައިގެން ދިޔަކަމަށް ހަލީމް ވިދާޅުވި އެވެ.\nމިދިޔަ ސަރުކާރު ނިމި މި ސަރުކާރު ހަވާލުވިއިރުގައި އިމިގްރޭޝަންގެ ޑިޕާޓްމަންޓްގައި ހުންނަ ޕައިސިސް ސިސްޓަމެއް. އެ ސިސްޓަމަށް އެކްސަސްވުމުގެ ހުއްދަ އޮންނަނީ ގަވައިދުން އެންމެ ދެ ބޭފުޅުންނަށް. އެހެން ނަމަވެސް އަޅުގަނޑުމެންނާ ސަރުކާރު ހަވާލުވިއިރު އެ ސިސްޓަމަށް އެކްސަސްވެވޭ 60 މީހަކަށް ހުއްދަ ދެވިފައި އޮތް. އެންމެ އަޖައިބު ކުރުވަނިވި ކަމަކީ އެ 60 މީހުންގެ ތެރޭގައި ބަގްލަދޭޝްއަށް ނިސްބަތްވާ ރައްޔިތުން ވެސް ހިމެނޭ.\n~ އަހުމަދު ހަލީމް، ބިލެތްދޫ ދާއިރާ\nމިކަމުގެ ސަބަބުން އެތައް ބަޔަކު ގަވާއިދާ ޚިލާފަށް ރާއްޖެ ގެނެސްފިކަމަށް ހަލީމް ވިދާޅުވި އެވެ. އަދި މީގެ ނަތީޖާއަކަށް ވީ އެމެރިކާގެ ހިޔުމަން ރައިޓްސް ރިޕޯޓްގެ ތިން ވަނަ ކެޓަގަރީގައި ރާއްޖެ ހިމެނުމަށް ދެ ފަހަރެއްގެ މަތިން މަސައްކަތް ކޮށްފައިވުން ކަމަށް ހަލީމް ވިދާޅުވި އެވެ. އެރިޕޯޓްގައި ރާއްޖެ ހިމެނިފައިނެތީ އެމެރިކާ އާއި ރާއްޖެ އާ ދެމެދު އޮތް ގުޅުމުގެ ސަބަބުންނާއި އޮންނަ އިތުބާރުގެ ތެރެއިން ބިދޭސީންގެ މައްސަލަ ހައްލުކުރުމަށް ސަރުކާރުންވެސް މަސައްކަތްތަކެއް ކުރަމުންދާތީ ކަމަށް ހަލީމް ވިދާޅުވި އެވެ.\nއެރިޕޯޓްގައި ހިމެނެމުން ދިމާވާ ކަމަކީ ދަތިކުރުމުގެ ފިޔަވަޅު އެޅުން ކަހަލަ ކަމެއް. އެއީ ލިބޭ ވަރަށް ގިނަ ފައިދާތައް ނުލިބިގެންދާނެ. މިދިމާވާ މައްސަލައަކީ މުސާރަ ނުލިބުމާއި، ކާން ނުލިބުމާއި މިފަދަ އެތައް މައްސަލައެއް. ގިނަ އަދަދެއްގެ ބިދޭސީން ގޮތްހުސްވެއްޖެ. އެމީހުންނަށް ނޫޅެވޭ މިންވަރަށް ކަންތައް ގޮއްސި. ރެސްޓޯރެންޓްތަކުން އުކާލަން ނެރޭ ކާތަކެތި ކައިގެން އުޅޭ ބިދޭސީން މިއަދު މާލޭގައި އެބައުޅޭ. މިކަންތައް ބަލަންޖެހޭ. ސީރިއަސް ތަހުގީގެއް ކޮށް ހަރުކަށި ތަހުގީގުކޮށް ފިޔަވަޅު އެޅުމަށް ގޮވާލަން\nހަލީމް ވިދާޅުވީ މިހިސާބަށް މިކަން އައުމުގައި އިމިގްރޭޝަން ހިންގުމަށް އެކި ދުވަސްވަރު ތިބި ވެރިންގެ އިހުމާލު އޮތްކަމަށް ދެކެވަޑައިގަންނަވާ ކަމަށެވެ.\nހަލީމް އިތުރަށް ވިދާޅުވީ މި ހާލަތުގެ ފައިދާ އިދިކޮޅު ފަރާތްތަކުން ނަގައިގެން އެމީހުންގެ ބޮލަށް އެރި ގައުމުގެ ހަމަޖެހުން ނަގާލަން މަސައްކަތް ކުރަމުންދާ ކަމަށެވެ.\nއެންމެ ފަހުން އަޕްޑޭޓް ކުރީ:3މަސް ކުރިން | ރިވިއު ކުރީ: ސިމާހާ ނަސީމް\nއިންޓައިން ފަހަތުން އަރައި ފިއޮރެންޓީނާ ބަލިކޮށްފި\nރާއްޖެ އިޝްތިހާރުކުރުމުގައި ޗެމްޕިއަނުންނަކީ ޕްރައިވެޓް ސެކްޓަރ: ޑރ. މައުސޫމް\nރާމޯސް ވައްދާލި ޕެނަލްޓީން ރެއާލަށް މޮޅެއް\nހަތް މަސްދުވަހުގެ ލޮކްޑައުންއާއި އެކުވެސް އާޖެންޓީނާގައި ކޮވިޑް ކޭސްތަކުގެ އަދަދު ދަށްނުވެ،7ލައްކައަށް ވުރެ މައްޗަށް!


"Neymar Bondah Iskan Dheny Binmatheegai Onnan" - Vaguthu\n"ނޭމާ ބޮޑަށް އިސްކަންދެނީ ބިންމަތީގައި އޮންނަން"\nކޮޅަށް ހުރުމަށްވުރެ ނޭމާ ބޮޑަށް އިސްކަންދެނީ ބިންމަތީގައި އޮންނަން ކަމަށް މެކްސިކޯގެ ޑިފެންޑަރު މިގޭލް ލަޔުން ބުނެފިއެވެ.\nވޯލްޑް ކަޕްގެ ދެވަނަ ބުރުގައި މެކްސިކޯ އަތުން 0-2 އިން ބްރެޒިލް މޮޅުވި މެޗުގައި ނޭމާގެ ފަރާތުން ފެނިގެންދިޔަ ކަންތައްތަކަށް ގިނަ ބައެއްގެ ފާޑުކިޔުން ވަނީ އަމާޒުވެގެން ގޮސްފައެވެ. އެގޮތުން އެންމެ ބޮޑަށް ފާޑުކިޔުން އަމާޒުވީ މެކްސިކޯގެ ލަޔޫން ނޭމާގެ ފަޔަށް ކުޑަކޮށް އެރުމުން ނޭމާ ޖެއްސި ވައްތަރުންނެވެ.\nއެ މެޗަށްފަހު ލަޔުން ބުނީ ނޭމާ ބޮޑަށް އިސްކަން ދެނީ ބިންމަތީގައި އޮންނަން ކަމަށާއި އެކަން ކުރަން ބޭނުންވާނަމަ ގެއަށް ގޮސް ނިދުން ވެސް މާ ބުއްދިވެރިވާނެ ކަމަށެވެ.\n"ނޭމާ ބިންމަތީގައި އޮއްވާ އަހަންނަށް އޭނާގެ ގައިގައި ޖެހުނީ ބޯޅަ ހޯދަން އުޅުމުގެ ތެރޭގައި. އަހަންނަށް އިނގޭ ނޭމާގެ ހުރި ހުނަރާއި އަދި އޭނާގެ އުކުޅުތައް ވެސް. " ލަޔުން ބުންޏެވެ.\nނޭމާ އަކީ ހުނަރުވެރިން ފުރިގެންވާ ކުޅުންތެރިއެއް ކަމަށާއި ކޮންމެވެސް ދުވަހަކުން ކުޅުމަށް ވީހާވެސް ބޮޑަށް އޭނާ އިސްކަންދޭނެ ކަމަށް އުއްމީދުކުރާ ކަމަށްވެސް ލަޔުން ބުންޏެވެ.\n"އެހެން ކަންކަމަށް އިސްކަން ދިނުމަށްވުރެ، ކުޅުމަށް ނޭމާ އިސްކަން ދޭނަމަ މާ ފުރިހަމަވާނެ. އެއީ އެންމެ މުހިއްމު ކަމަކީ ވެސް. އަހަންނަށް ބޮޑަށް ހީވަނީ ޕްރެޝަރުގައި ހުރީމަ ޕްރެޝަރު ދުއްވާލަން ނޭމާ ކުރާ ކަމެއްހެން އެއީ" ލަޔުން ބުންޏެވެ.\nމެކްސިކޯއާ ދެކޮޅަށް ކުޅުނު މެޗުގައި ނޭމާގެ ފަރާތުން ރަނގަޅު ކުޅުމެއް ފެނިގެންދިޔައިރު އެ މެޗުގައި ބްރެޒިލްގެ ފުރަތަމަ ގޯލު ކާމިޔާބުކޮށްދިނީ ވެސް ނޭމާއެވެ. އަދި ދެވަނަ ގޯލު ނޭމާ ދިން ޕާހަކުން ކާމިޔާބުކޮށްދިނީ ފަމީނޯއެވެ.\nމުބާރާތުގެ ކުއާޓާފައިނަލްގައި ބްރެޒިލް ބައްދަލުކުރާނީ ބެލްޖިއަމްއާއެވެ.\nޖުލައި 4, 2018 08:25\nހައްހައްހާާ !! ޔޫ ގެޓް ދަ ބެސްޓް ޔޯގާ ޕޯސް ފްރޮމް މީ !!\nޖުލައި 4, 2018 14:04\nހަހަހަހަހަ........ހަމަ ރަނގަޅަށް ތި ބުނީ...


Pakistan Flight Vettunu Haadhisaa Gai Maruvi Meehunge Adhadhu 92 Ah Araifi - Vaguthu\nޕާކިސްތާން ފްލައިޓް ވެއްޓުނު ހާދިސާގައި މަރުވި މީހުންގެ އަދަދު 92 އަށް އަރައިފި\nޕާކިސްތާން އިންޓަނޭޝަނަލް އެއާލައިން (ޕީއައިއޭ) ގެ ފްލައިޓެއް އިއްޔެ ވެއްޓުނު ހާދިސާގައި މިހާތަނަށް 92 މީހަކު މަރުވިކަން ކަށަވަރު ކުރެވިފައިވާ ކަމަށް "އަލްޖަޒީރާ" އިން ބުނެފިއެވެ.\nއެއާބަސް އޭ-320 މަރުކާގެ ފްލައިޓް އިއްޔެ ވެއްޓުނީ ލާހޫރުން ކަރާޗީ އަށް ދަތުރު ކުރަމުން ދަނިކޮށެވެ. ފްލައިޓް ވެއްޓުނީ ކަރާޗީގެ އެއާޕޯޓާއި ވަރަށް ކައިރިވެފައި ވަނިކޮށް، ކަރާޗީގެ މީހުން ދިރިއުޅޭ ސަރަހައްދަކަށެވެ. ފްލައިޓުން 91 މީހަކު ދަތުރު ކުރި ކަމަށް ވެއެވެ. އޭގެ ތެރެއިން ދެމީހަކު ވަނީ ސަލާމަތް ވެފައި ކަމަށް، "އަލްޖަޒީރާ" އިން ބުނެއެވެ. ފްލައިޓް ވެއްޓުނު ސަރަހައްދުގައި ދިރިއުޅެމުން އައި ތިން މީހަކު ވަނީ މިހާދިސާގައި މަރުވެފައެވެ.\nޕާކިސްތާން ހެލްތު މިނިސްޓްރީގެ ތަރުޖަމާން މީރަން ޔޫސުފް "އަލްޖަޒީރާ" އަށް މައުލޫމާތު ދެމުން ވިދާޅުވީ މަރުވި މީހުންގެ ތެރެއިން 60 މީހެއްގެ ހަށިގަނޑު ޖިނާހް ޕޯސްޓްގްރެޖްއޭޓް މެޑިކަލް ސެންޓަރުގައި އަދި 32 މީހެއްގެ ހަށިގަނޑު ކަރާޗީ ސިވިލް ހޮސްޕިޓަލްގައި އެބައޮތް ކަމަށެވެ. މިހާތަނަށް 19 މީހެއްގެ ހަށިގަނޑު ދެނެގަނެވިފައިވާ ކަމަށް ވެސް އޭނާ ވިދާޅުވިއެވެ.\n"އަޅުގަނޑުމެން މިދަނީ ޑީއެންއޭ ޓެސްޓްތައް ހަދައި ހަށިތައް ދެނެގަތުމުގެ މަސައްކަތް ކުރަމުން. ހަށިތައް ދެނެގަތުމަށް ފަހު އާއިލާތަކާއި ހަވާލު ކުރުމުގެ މަސައްކަތް ކުރާނަން." މީރަން ވިދާޅުވިއެވެ.\nޕީއައިއޭ އިން ބުނެފައި ވަނީ ފްލައިޓް ވެއްޓުމުގެ ކުރިން ޕައިލެޓް ވަނީ ޓެކްނިކަލް މައްސަލައެއް ދިމާވެފައިވާ ކަމަށް ބުނެފައެވެ.\nބައެއް މީޑިއާތަކުން ބުނާ ގޮތުގައި ލާހޫރުން މި ފްލައިޓް ފުރުމުގެ ކުރިން ވެސް ޓެކްނިކަލް މައްސަލައެއް ދިމާވެގެން ފުރުން ލަަސް ކުރިއެވެ. ނަމަވެސް އެކަމުގެ ތަފްސީލެއްް އަދި ކަމާބެހޭ ފަރާތްތަކުން ހާމައެއް ނުކުރެއެވެ.\nކޮވިޑް-19 އާއި ގުޅިގެން ޕާކިސްތާންގެ ވައިގެ ދަތުރުތައް ހުއްޓާލާފައި އޮތުމަށްފަހު އަލުން ދަތުރުތައް ފެށީ މިދިޔަ ހަފްތާގައެވެ.\nޕާކިސްތާނަކީ ފަހަކަށް އައިސް ފްލައިޓް ވެއްޓުމުގެ ނުރައްކާތެރި ހާދިސާތަކެއް ހިނގާފައިވާ ކަމެކެވެ. 2016 ވަނަ އަހަރު ވެސް ޕީޓީއައިގެ ފްލައިޓެއް ވެއްޓި 47 މީހުން މަރުވިއެވެ. 2010 ވަނަ އަހަރު އިސްލާމްއާބާދުގެ އުތުރަށް ޕާކިސްތާންގެ އެއާ ބްލޫ އެއާލައިންގެ ފްލައިޓެއް ވެއްޓި 152 މީހަކު މަރުވިއެވެ.


Ring road ge massakai feshithanaa, thimaavehttah gehlun vaane kamah bune council in ekan huhtuvaifi\nކުޅުދުއްފުށީ ރިންގްރޯޑް ހެދުމަށްޓަކާ ސާފުކޮށްފައިވާ ސަރަހައްދު، މަގު ހެދުން މިހާރު ވަނީ ކައުންސިލުން ހުއްޓުވާފަ\nތިމާވެއްޓަށް ގެއްލުންވާނެތީ ރިންގްރޯޑްގެ މަސައްކަތް ކައުންސިލުން ހުއްޓުވައިފި\nކުޅުދުއްފުށީ ރިންގްރޯޑް ހަދަން ޕަބުލިކް ވޯކްސް ފެށުމުން އެކަމުގެ ސަބަބުން ތިމާވެއްޓަށް ގެއްލުންވާނެކަމަށް ބުނެ ކައުންސިލުން އެކަން ހުއްޓުވައިފި އެވެ.\nކުޅުދުއްފުށީ ކައުންސިލުންގެ ބެލުމުގެ ދަށުގައި އޮންނަ ޕަބުލިކް ވޯކްސް އިން ރިންގްރޯޑް ހެދުމުގެ މަސައްކަތް ފެށީ މިމަހުގެ ކުރީކޮޅު އެވެ. އެކަމަކު މަގު ހަދަން ފެށިތަނުން އަނެއް ދުވަހު ވަނީ މަސައްކަތް ހުއްޓާލަން އަންގާފަ އެވެ.\nކޭއޯއަށް އެނގިފައިވާގޮތުގައި ރިންގްރޯޑްގެ މަސައްކަތް ޕަބުލިކް ވޯކްސްއިން ފެށީ އެތަނުގެ ވެރިޔަކަށް ހުންނެވި އަލީ މުހައްމަދުގެ އެންގުމަކަށެވެ. ނަމަވެސް އެކަން ކައުންސިލަށް އެނގިފައެއް ނުވެ އެވެ.\nމިކަމާ ގުޅިގެން ކައުންސިލްގެ ބަހެއް ހޯދުމަށް ކުރި މަސައްކަތް އަދި ވަނީ ކާމިޔާބު ނުވެފަ އެވެ.\nރިންގްރޯޑް ހެދުމަށްޓަކާ އަމީރު އަމީން ސްކޫލާއި ދިމާ ހޭޅިއާއި ދޭތެރެއިން މަގު ސާފުކުރުމުގެ މަސައްކަތް އޮތީ ކޮންމެވެސް ވަރަކަށް ކޮށްފަ އެވެ. މަގު ހެދުމަށް ސާފުކޮށްފައިވަނީ ރުއްތަކާއި ބޮޑެތި ގަސްތައް ނުކަނޑަ އެވެ. އެނގިފައިވާ ގޮތުގައި ޕަބުލިކް ވޯކްސް އިން މަގު ހަދަން މަސައްކަތްކުރީވެސް ބޮޑެތި ގަސްތަކާއި ރުއް ނުކަނޑަ އެވެ.\nއެކަމަކު އެއީ ރަށުގެ ހޭޅިފަށާއި ވަރަށް ކައިރި ސަރަހައްދެއްކަމުން އެކަމުގެ ސަބަބުން ތިމާވެއްޓަށް ނޭދެވޭ އަސަރުތަކެއް ކޮށްފާނެ ކަމަށާ އަދި އެފަދަ މަގެއް ހަދަން ގިނަ ފަރާތްތަކަކުން ހުއްދަ ނަގަންޖެހޭނެ ކަމަށްވާތީ އެކަން ވަނީ ކައުންސިލުން ހުއްޓުވާފަ އެވެ.\nކުޅުދުއްފުއްޓަކީ ބިމުގެ ޖާގައިގެ ދަތިކަން ވަރަށް ބޮޑުވެފައިވާ ރަށެއްކަމުން ފުއްޓަރުގެ ވަރަށް ކައިރީގައިވެސް މީހުން ދިރިއުޅެ އެވެ. ފުއްޓަރު ފަރާތުން ބަލާއިރު މީހުން ދިރިއުޅޭ ސަރަހައްދާއި ބައެއްހިސާބުތަކުން 50 ފޫޓްވެސް ނުހުރެ އެވެ.\nރަށްރަށުގެ ހޭޅިފަށުން ރުއްގަސް ކެނޑުމާއި ނެގުމަކީ ތިމާވެއްޓާ ބެހޭ ގާނޫނޫގެ ދަށުން މަނާ ކަމެކެވެ.


Midhiya mahu ethere kuri mudhaluge agu6percent ithuru, beyrukuri mudhaluge agu 28 percent dhashah! - One Online\nއެމްޕީއެލް ސަރަހައްދާއި މާލޭގެ އުތުރު ފަރާތު ބަނދަރު ހިމެނޭ ސަރަހައްދު --- ފޮޓޯ: ކަސްޓަމްސް\nމިދިޔަ މަހު އެތެރެކުރި މުދަލުގެ އަގު ހަ ޕަސެންޓް އިތުރު، ބޭރުކުރި މުދަލުގެ އަގު 28 ޕަސެންޓް ދަށަށް!\nމިދިޔަ ޖެނުއަރީ މަހު ރާއްޖެއަށް އެތެރެކުރި މުދަލުގެ އަގު، މިދިޔަ އަހަރުގެ ޖެނުއަރީ މަހު ރާއްޖެ އެތެރެކުރި މުދަލުގެ އަގަށްވުރެ ހަ ޕަސެންޓު އިތުރުވެއްޖެ އެވެ.\nމޯލްޑިވްސް ކަސްޓަމްސްއިން މިއަދު އާންމުކުރި ތަފާސްހިސާބުން ދައްކާގޮތުގައި މިއަހަރުގެ ޖެނުއަރީ މަހު ރާއްޖެއަށް ވަނީ ހަތަރު ބިލިއަން ރުފިޔާގެ މުދާ އެތެރެކޮށްފައެވެ. އެއީ މިދިޔަ އަހަރުގެ ޖެނުއަރީގައި އެތެރެކުރި 3.8 ބިލިއަން ރުފިޔާގެ މުދަލަށްވުރެ ހަ ޕަސެންޓް އިތުރު އަދަދެކެވެ.\nމިދިޔަ ޖެނުއަރީ މަހު ރާއްޖެއިން ބޭރުކޮށްފައިވަނީ 342.6 މިލިއަން ރުފިޔާގެ މުދަލެވެ. އެއީ މިދިޔަ އަހަރުގެ ޖެނުއަރީ މަހުގައި ބޭރުކުރި މުދާ ނުވަތަ އެކްސްޕޯޓުކުރި 473.2 މިލިއަން ރުފިޔާގެ މުދަލަށްވުރެ 28 ޕަސެންޓް ދަށް އަދަދެކެވެ.\nއެހެންނަމަވެސް ކަސްޓަމްސްގެ ތަފާސް ހިސާބުން ދައްކާގޮތުގައި ދައުލަތަށް ލިބުނު އާމްދަނީ ވަނީ 14 ޕަސެންޓް އިތުރުވެފައެވެ. އެގޮތުން މިދިޔަ ޖެނުއަރީ މަހު ދައުލަތަށް އާމްދަނީގެ ގޮތުގައި ލިބިފައިވަނީ 306.6 މިލިއަން ރުފިޔާއެވެ. އަދި މިދިޔަ އަހަރުގެ ޖެނުއަރީގައި ދައުލަތަށް އާމްދަނީގެ ގޮތުގައި ލިބިފައިވަނީ 268 މިލިއަން ރުފިޔާ ކަމަށް ތަފާސް ހިސާބުން ދައްކައެވެ.\nރާއްޖެއަށް އެންމެ ގިނަ އަދަދެއްގެ މުދާ އިމްޕޯޓުކޮށްފައިވަނީ ޔުނައިޓެޑް އަރަބް އެމިރޭޓްސް (ޔޫއޭއީ) އާއި ޗައިނާ އަދި ސިންގަޕޫރުންނެވެ.\nއެންމެ ގިނަ އަދަދެއްގެ މުދާ އެކްސްޕޯޓްކޮށްފައިވަނީ ޖަރުމަނުވިލާތާއި އެމެރިކާ އަދި އިނގިރޭސިވިލާތަށެވެ.\nގުޅޭ ޓެގު މޯލްޑިވްސް ކަސްޓަމްސް ސާވިސް އެމްޕީއެލް


އައިހަމް – އެޕިސޯޑް2– Esfiya – Dhivehi Vaahaka Site\n- by ShaYan YoOsuf - 11- May 13, 2019\nބާއްޖަވެރި ޙަޔާތަކަށް އެދި މިދެލޯބިވެރިންގެ ދަތުރު އަވަސް މުސްތަޤުބަލެއްގައި މަންޒިލަކަށް ބަދަރު ކުރާނެކަމުގެ ފޮނި އިޙްސާސް ކުރަމުން ދަނީ ހަނދުވަރުގެ އަލިކަން ފަދައިންއެވެ.\n“ މިތާ ސޮއި ކޮއްލާ…. މިރޭ ޕޭޕަންޓް ކަންތަށް ހަމަޖެހޭނެ… “ އިރުޝާމް އަށް ޝުކުރު އަދާކުރަމުން، އުބެއިދު އެގްރީމަންޓް ހުށައަޅަމުން ބުންޏެވެ. މާލޭގައި ހުންނަ ކައިލްގެ ގޯތިން އިރުޝާމް އަށް ވީ ބައި މިހާރު އެވަނީ އެހެންފަރާތަކަށް ކުއްޔަ ދޫކުރެވިފައެވެ. އެތަނުން ލިބޭ ކުލި އިރުޝާމްގެ އައްމިލަ ވިޔަފާރީގެ ތެރެޔަށް އިތުރު ކުރެެެއެވެ. ޝަބީއްޔަތުގެ މިލްކީޔާތުން އިރުޝާމް އެއްވެސް ޙަރަދެއް ކުރާކަށް ބޭނުމެއް ނުވެއެވެ. ކައިލް ފަދައިން އިރުޝާމް ވެސް ބޭނުންވަނީ އަމިއްލަ މަސައްކަތުން ހޯދާ މުއްސަނދިކަމެވެ. އެއީ އެ ޢާއިލާގައި ކައިލްގެ އެންމެ ހަރުދަނާ ޝަޙުސީޔަތު ދެމެހެއްޓުމަށްޓަކައެވެ. މިއާ ޙިލާފަށް ޝަބީއްޔަތުގެ އެހެން ދަރިން ތަފާތެވެ. އެއީ ޝަބީއްޔަތު ބޭނުންވާ ގޮތްވެސްމެއެވެ.\nހަވީރުގެ ސައި ތައްޔާރުކުރުމަށްފަހު ޝިނާ މިއަދު ވަރަށް އަވަހަށް ގެޔަށް ހިނގައްޖެވެ. އޭރު ރޯމާ ސިޓިންރޫމްގައި އަވަދިނެތި ހަރަކާތްތެރިވަމުން ދެއެވެ. މިރޭ ފަހަރެއްގައި ނާދެވިދާނެ ވާހަކަ ޝަބީއްޔަތަށް މެސެޖަކުން އެންގުމަށް ފަހު ޝިނާ ގެޔަށް ދިޔައީ އޭނާގެ އެކުވެރި ނާޝް ވަރަށް ބޮޑަށް ހިތާމަކުރާކަން އިނގިގެންނެވެ. މީގެ ކުޑަ އިރުކޮޅެއް ކުރިން އައިހަމް ޝީނާ އަށް ގުޅައި ނާޝްއާ ދިމާވި ވާހަކަ ބުންޏެވެ. “ ދެންމެ ނާޝް އައި “ ޝީނާ ގެޔަށް އައުމުން ފައިރޫޒާ ބުންޏެވެ. “ އާނ އިނގޭ “ ވަރުބަލި ކަމާއެކު ކޮޓަރިއަށް ވަންނަމުން ޝީނާ ބުންޏެވެ. މާ ބުރަކޮށް މަސައްކަތް ކުރެވޭ ކަމުގެ އިޙުސާސެއް ޝީނާ އަށް ކުރެވެން ފެށިއެވެ. ނަމަވެސް ޝީނާ އެކަމަކާ މާބޮޑު ފަރުވާލެއް ނުބަހައްޓައެވެ. އެއީ އައިހަމްގެ ޙިދުމަތުގައި އޭނާގެ މަސައްކަތުގެ އަގު އުފުލިފައިވާލެއް ބޮޑުކަމުންނެވެ. “ ދެން އެހާވަރަށް ނުވިސްނަބަލަ… މީޓް މީ ޓުނައިޓް… “ ނާޝް އަށް ފޯނުން ނަސޭޙަތްތެރި ވަމުން ޝީނާ ބުންޏެވެ.\nގޭތެރޭގައި ކުރަންޖެހޭ މަސައްކަތްތަށް ކޮށް ނިންމާލުމަށްފަހު ޝިނާ ނާޝްގެ ގެޔަށް ދިޔައެވެ. “ އޭ ދެން ހުއްޓާލަބަ….ކިހިނެއްތަ ވީ…. “ ވެގެން އުޅޭގޮތް ހޯދަމަށްޓަކައި ނާޝްގެ ލޮލުން އޮހޮރެމުންދިޔަ ކަރުނަތަށް ފޮހެލަމުން އެއްސެވެ. “ ނަބީގެ ގޮތް ޝީއަށް ވެސް އިނގެއެއްނު…. އޭނާ ބޭނުމެއް ނުވޭ އަހަންނާ މެރީ ކުރާކަށް… ރީޒަނެއްވެސް ނުބުނޭ…. އެއީ ގޮތެއްނޫން ދޯ…. “ ގިސްލާ ރޮމުން ނާޝް ވާހަކަދަށްކަން ފެށިއެވެ. ނާޝްގެ ވާހަކަތަކަށް ޝީނާ ވަރަށް އަސަރާއެކު ސަމާލުކަން ދެމުންދިޔައެވެ. “ އަސްލު ވަރަށް ދެރަ. ތިހާ ބޮޑެތި ކަންތަަށްތަކެއް ނިންމާފަ ދެން ކީއްވެ ބާ… “ ނާޝްގެ އެ ހިތާމައިގައި ބައިވެރިވަމުން ޝީނާ ސުވާލު އުފެއްދިއެވެ. “ ނާޝްގެ އާދޭހަކީ ނަބީ އޭނާގެ ޙަޔާތަށް އެނބުރި އައުމެވެ. ގާތް ރައްޓެއްސަކު މިފަދަ ބޮޑު ހިތާމައެއްގައި އުޅެމުން އަންނަކަން އިނގުމުން ޝީނާ ވަރަށް ބޮޑަށް މާޔޫސް ވިއެވެ. “ ތިކަމުގައި އަހަރެންނަށް ވެވުނުނު އެންމެ ބޮޑު ހެލްޕެއް ވާނަން… އިންޝާﷲ ރަނގަޅުވާނެ…. ބޭރަށް ނުކުމެލާ މީހުންނާ ވާހަކަ ދައްކާލީމާ ތި ނުތަނަވަސް ޙިޔާލުތަކަށް ލުޔެއް ލިބޭނެ… “ ނާޝް އަށް ހިތްވަރުދެމުން ޝިނާ ވާހަކަ ދެއްކިއެވެ.\nވަރަށް ދަންވިފަހުން ޝީނާ އައިހަމްގެ ގެޔަށް އެރޭ ދިޔައެވެ. އޭރު އައިހަމް ހުރީ ޝީނާގެ އިންތިޒާރުގައި ގޯތިތެރޭގައެވެ. “ ޕޮއް “ ގަސްގަނޑުގެ ތެރެއިން އައިހަމް ނުކުމެ ޝިނާ ސިއްސުވާލިއެވެ. “ ކިހިނެއްވީ ޝީ ?… “ ހައިރާންކަމާއެކު އައިހަމް ސުވާލު ކުރިއެވެ. “ އޭނ… ނާޝް އޯކޭތަ ? “ ޝީނާގެ މޫނުމަތިން ހިނިތުންވުން ފަނޑުވެފައި ހުރުމުން އިތުރަށް އައިހަމް އަށް ހައިރާންކަން ލިބުނެވެ. އުނދޯލީގައި އިށީންނަމުން ނާޝްގެ ސިޓުއޭޝަން ޝީނާ ކިޔައިދޭން ފެށިއެވެ. “ ތީ ވަރަށް ދެރަކޮށްވީ ކަމެއް. އެހާވަރަށް ނުވިސްނާ އަދި އޯކޭ ވާނޭ “ ޝީނާގެ އަތުގައި ހިފާލަމުން އައިހަމް ޙަމްދަރުދީ ވިއެވެ. މާޔޫސް ކަމާއެކުވެސް ޝީނާގެ ހިތުގައި ނާޝް ކުރަމުންދާފަދަ ހިތާމައެއް ކުރަންޖެހިދާނެ ކަމުގައި ކުއްހީޔެއް މަޑުމަޑުން ކުރެވެން ފެށިއެވެ. ސަބަބަކީ ނާޝް ފަދައިން ޝީނާ އަކީވެސް ގަމުގައި ނިކަމެތި ފަޤީރު މީހެއްކަމުގައި ވާތީއެވެ. އެފަފަ ހިތާމަޔަކަށް ފުރަގަސްދޭ ޙާލު ޝިނާގެ އާދޭސް އައިހަމް އަށް އޭނާގެ ލޮލުން ކުރަމުން ދިޔައެވެ. ކަރުނައިން ފޯވެފައިވާ އެދޮލުގެ އާދޭހަކީ އައިހަމް ޝީނާއާ ވަކިނުވުމެވެ. އައިހަމް ގެ ލޮލަށް ބަލަން ނުހުރެ ޝީނާ ވަރަށް ބާރަށް އައިހަމްގެ ގައިގައި ބައްދާލިއެވެ. އައިހަމްގެ ފިރުމުންތަކުން ޝީނާގެ ހިތް އިތުރަަށް ރޮއްވާލިއެވެ. އެއީ އެފިރުމުންތަކަށް ޝީނާގެ ހިތް މުޅިއުމުރު އެދޭތީއެވެ.\nއަހަރުގެ އެންމެމާތް މަސްކަމުގައިވާ ބަރަކާތްތެރި ރަމަޞާން މަސް ބޯމަތިވެއްޖެވެ. ބުރަތަކާ ތަކުލީފުތަކަށް ލުޔެއް ގެނުވާނެ މިމަހަށް ޝަބީއްޔަތުގެ ޢާއިލާ ވަނީ ވަރަށްބޮޑަށް ތައްޔާރު ވެފައެވެ. ރޯދައިގެ ކުރިން ޝަބީއްޔަތު މެލޭޝިޔަރ އަށް ކުރަން ހަމަޖެހިފައިވާ ދަތުރުގެ ތައްޔާރީތަކަށް އިރުޝާމް ހަހުލުވެރިވަމުން ދިޔައެވެ. މިދަތުރަކީ ޕެލެސް އަށް ބޮޑު ފަޅުކަމެއް ގެނުވާނެ ދަތުރެއްކަމުގައި ވާނެއެވެ. ސަބަބަކީ މިދަތުރުގައި ޝަބީއްޔަތާއެކު އިރުޝާމްގެ އިތުރުން ރޯމާއާ އޭނާގެ އަންހެން ދަރިފުޅު ޒޯޔާވެސް ބައިވެރި ވާނެތީއެވެ. “ މޯނިންގެ ފްލައިޓުން މާލެ ދަން. އެރޭ ޑިޕަރޗާ އޮތީވެސް….. މޯމް އަންނަ ދެން ދަރިފުޅުވާނެ އަލްޔާ ދޮންތިއަށް ބަލަން… “ އައިހަމް އަށް ވަސީޔަޢަތް ކުރަމުން ޝަބީއްޔަތު ބުންޏެވެ. އޭރު އައިހަމް އަލްޔާގެ ފިލާވަޅުތަށް ބުނެދެމުން ދިޔައެވެ. “ އެންޑް ދޮންތި ވާނެ ދޮންބެ ގަޑިންގަޑިޔަށް ކައި ތޯ ބަލަން އިނގޭ…. “ ސަމާސާ ރާގަކަށް އަލްޔާގެ ކޮލަށް ބޮސްދެމުން ޝަބީއްޔަތު ބުންޏެވެ. ޝަބީއްޔަތު އެނބުރި އަންނަދެން ފަރުވާތެރިކަމާއެކު ޕެލެސްގެ ހުރިހާ ކަމެއްގައި ހަރަކާތްތެރި ވާނެކަމުގެ ފުރިހަމަ ޔަޤީންކަން އައިހަމް އޭނާގެ ލޯބިވާ މަންމައަށް ދިނެވެ.\nހަވީރު މާލޭގައި މަޑު ކުރުމަށްފަހު އެރޭ ޝަބީއްޔަތުމެން މެލޭޝިއަރއަށް ފުރިއެވެ. ކައިލް ޕެލެސް ފަޅުވެއްޖެވެ. ޝިފްލާއާ އޭނާގެ ފިރިހެން ދަރިފުޅު ކައްކައި ކަނީ ވަކިންނެވެ. އައިހަމް ގިނަ ވަޤުތު ހޭދަކުރަނީ ޝީނާއާއެކު ބޭރުގައެވެ. ބޮޑު ދައިތަ ޝިފްލާގެ ފިއްތުންތަކަށް ޖަދަލު ހެދުމަކީ އައިހަމް މާގަޔާވާ ސިފައެއް ނޫނެނެވެ. “ ޝީއަށް ހީވެދާނެ ތިއްތަ އެއީ ވަރަށް ހިތްހެޔޮ މީހެކޭ… އަސްލު އެހެނެއްނޫން…. މޯމްއެސް އެހާ ޑިޕެންޑުވާ މީހެއް ނޫން އެއީ….. ޖިނާސްއާ އަހަރެމެން ވަރަށް ތަފާތު ކުރާނެ…. މޯމް ދިޔަފަހުން ވަކިން ކައްކަނީ ވެސް… “ މަސްލަހަތު ގޯސްވެދާނެތީ މޯމް އަށް އަހަރެން ކަންތަށްތަށް ސިއްރު ކުރަނީ އަސްލު….. “ ބޮޑު ދައިތަ ޝިފްލާގެ ހަޤީޤަތް ހާމަކުރަމުން އައިހަމް ޝީނާ އަށް ކިޔައިދެމުން ދިޔައެވެ. “ އާނ… ރޭގަ ތިކަހަލަ އެއްޗެއް ފީލްވިޔޭ…. އަލްޔާ އަށް ކާންހަދަން ވެގެން ބަދިގެޔަށް ދިޔައިރު އެކަށްޗެއްވެސް ނެތް…. ނިކުމެގެން އައިރު ތިއްތައާ ދިމާވި…. ނުކައްކަންހޭ އެހީމާ ބުނި ބަލިވެ އުޅޭ ވާހަކަ… އެކަމު އިނގޭތަ އަހަރެން އަލްޔާ އަށް ގޮވަން ރޫމުން ނިކުތް އިރު ތިއްތައާ ޖިނާސް އިން ކާން…. ޖިނާސް ހުރި ފާޑަކަށް ބަލަހައްޓައިގެން ވެސް…… “ ޝިފްލާގެ މިޒާޖަށް ނުރުހުންފާޅު ކުރަމުން ޝީނާ އައިހަމްއާ އެއްބައިވިއެވެ. ޝީނާ ގަޑިން ގަޑިއަށް މިހާރު ކައްކައެވެ. ޝިފްލާގެ ގުޅުންތެރިކަން ކުޑަވުމުގެ ސަބަބުން ޝީނާ އަށް ދިޔައީ ތަކުލީފުތަށް ކުރިމަތިވަމުންނެވެ. ނަމަވެސް އައިހަމްގެ އެހީތެރިކަމާއި މަދަދުވެރިކަމުގެ ސަބަބުން ޝީނާގެ ތަކުލީފުތަށް ފަސޭހަ ވެގެންދިޔައެވެ.\n“ މާދަމާ ޒޯޔާ ގޮވައިގެން އިރުޝާމް ދާނެ…. ރޯމާ ވާނެ މަށާއެކީ ޝޮޕިންއަށް ދާން… “ ޒޯޔާ ޑޮކްޓަރަށް ދެއްކުމަށްޓަމައި އެޕޮއިމަންޓް ހަމަޖެހިފައިވާ ކަން ރޯމާ އަށް އަންގަމުން ޝަބީއްޔަތު ބުންޏެވެ. ލަންޗު ނެގުމަށްޓަކައި ހޮޓެލް ތިރީގައި ހުންނަ ރެސްޓޯރެންޓުގައި ޝަބީއްޔަތުމެން ފޯރިމަރަމުން ދިޔައެވެ. މިދަތުރަކީ ޝަބީއްޔަތަށް ވަރަށް އެހެންކަލަހަ ތަޖުރިބާއެއް ކުރަންޖެހުނު ދަތުރަކަށް ވެއްޖެއެވެ. ޝަބީއްޔަތު ދާ ކޮންމެ ދިމާލަކުންވެސް ފެންނަނީ ޢާއިލީ އުފާވެރިކަމެކެވެ. ޢާއިލާގެ ހަޤީޤީ މޭވާގެ ފޮނިކަމެކެވެ. ޝަބީއްޔަތު ފަދަ ކޮންމެ އަންހެނެއްގެ އުނގުގައި ތުއްތު ކުދިން ހިނިތުންވާ މަންޒަރެވެ. އަދި އެކުދިންގެ މަންމައިން މާމައަށް ކުރަމުންދާ ސަމާސާތަކެވެ. ކޮންމެޔަކަސް މިމަންޒަރުތަކަށް ޝަބީއްޔަތުގެ ޝައުގުވެރިކަން ހުއްޓިގެން ދިޔައެވެ. ހަމަ ޔަޤީނުންވެސް ޝަބީއްޔަތުގެ މިދަތުރު އެނާގެ ޙަޔާތް ބަދަލު ކޮއްލުމުގައި އެހީވާނެއެވެ.\n* ތިންވަނަ އެޕިސޯޑަށް އިންތިޒާރު ކޮއްލައްވާ !\nސާޔާ (7 ވަނަ ބައި)\nI don’t read dhivehi stories usually,cause I don’t like the usual dhivehi love stories. But I gotta say this impressed me. I really liked the starting. Hope the next part will be interesting as the last two\nawwwwn thank you so much ❤❤❤\nin sha allah i’ll try my best 😇


"Inthihaabaai gulhey dhogu intelligence report eh nuhimenykan fuluhun yageen kohdheyn jeheyne – adduLIVE\n"އިންތިޚާބާއި ގުޅޭ ދޮގު އިންޓެލިޖެންސް ރިޕޯޓެއް ނުހިމެނޭކަން ފުލުހުން ޔަޤީންކޮށްދޭން ޖެހޭނެ"\nOct 11, 2018, 17:30 އައިޝަތު ފަތުހީ\nކުރީގެ ރައީސް މުހައްމަދު ނަޝީދު - ފޮޓޯ: ގޫގުލް\nރިޔާސީ އިންތިޚާބާއި ގުޅޭ ދޮގު އިންޓެލިޖެންސް ރިޕޯޓެއް ނެތްކަން ފުލުހުން ރައްޔިތުންނަށް ޔަޤީންކޮށްދޭން ޖެހޭނެ ކަމަށް ކުރީގެ ރައީސް މުހައްމަދު ނަޝީދު ވިދާޅުވެއްޖެ އެވެ.\nރައީސް ނަޝީދު މިހެން ވިދާޅުވެފައި ވަނީ މިއަދު ކުރެއްވި ޓްވީޓެއްގަ އެވެ.\nއެ ޓްވީޓްގައި ނަޝީދު ވިދާޅުވެފައި ވަނީ އިންތިޚާބު ބާތިލްކުރުމަށް އުފެއްދި ދޮގު ހެކީގެ ތެރޭގައި ފުލުހުންގެ ދޮގު އިންޓެލިޖެންސް ރިޕޯޓެއް ނުހިމެނޭކަމަށް ބުނާ މޯލްޑިވްސް ޕޮލިސް ސަރވިސް އިން ބަޔާނެއް ނެރުން ވަރަށް މުހިންމު ކަމަށެވެ.\nމީގެ އިތުރުން ރައީސް އަބްދުﷲ ޔާމީން ވަނީ ދިވެހި ރައްޔިތުންގެ ނިނެމުން ބަލައިގަންނަވާފައި ކަމަށްވެސް ނަޝީދު ވިދާޅުވި އެވެ.\n"ހޮނަރަބަލް އިބްރާހިމް މުހައްމަދު ސޯލިހު އަށް ނޮވެމްބަރު 11 ވަނަ ދުވަހު ހުވާ ކުރެވެން ޖެހޭ"، ރައީސް ނަޝީދުގެ ޓްވީޓްގައި ވިދާޅުވެފައި ވެއެވެ.\nނަޝީދު މިހެން ވިދާޅުވިއިރު، މިދިޔަ ސެޕްޓެމްބަރު މަހުގެ 23 ވަނަ ދުވަހު ބޭއްވި ރާއްޖޭގެ ރިޔާސީ އިންތިޚާބުގެ ވޯޓު އޮޅުވާލި ކަމަށް ބުނެ، އިންތިޚާބު ބާތިލްކުރުމަށް އެދި ރައީސް އަބްދުﷲ ޔާމީން އަބްދުލް ޤައްޔޫމްގެ ފަރާތްޕުޅުން ސުޕްރީމް ކޯޓަށް ވަނީ ދުސްތޫރީ މައްސަލައެއް ހުށަހަޅާފައެވެ.\nއެ މައްސަލައިގެ ޝަރީޢަތް ވަނީ އާދިއްތަ ދުވަހުގެ މެންދުރުފަހު 13:00 އަށް ސުޕްރީމް ކޯޓްގައި ތާވަލްކޮށްފަ އެވެ.